Ebbasvumah amalukuraanetho, nuvatha noontho kanda alhaanee MDP in: Abdulla Riyaz\nޖުމްހޫރީ ޕާޓީގެ ޕާލަމެންޓްރީ ގްރޫޕްގެ ލީޑަރު އަބްދުﷲ ރިޔާޒު --\n20 އޭޕްރީލް 20194ކޮމެންޓް\nއެއްބަސްވުމަށް އަމަލުކުރާނެތޯ ނޫންތޯ ކަނޑައަޅާނީ އެމްޑީޕީން: ރިޔާޒު\nމިދިއަ އަހަރު ބޭއްވި ރިޔާސީ އިންތިހާބާ ދިމާކޮށް، ގުޅިފައިވާ ސިޔާސީ ޕާޓީތަކުން ހަދާފައިވާ އެއްބަސްވުމުގައި ވާގޮތުން، 19 ވަނަ ރައްޔިތުން މަޖިލީހުގެ ރައީސްކަން ލިބޭނީ ޖުމްހޫރީ ޕާޓީގެ ބޭފުޅަކަށް ވިޔަސް، އެއެއްބަސްވުމަށް އަމުލުކުރާނެތޯ ނުވަތަ ނޫންތޯ ކަނޑައަޅާނީ އެމްޑީޕީން ކަމަށް ޖުމްހޫރީ ޕާޓީގެ ޕާލަމެންޓްރީ ގްރޫޕްގެ ލީޑަރު އަބްދުﷲ ރިޔާޒު ވިދާޅުވެއްޖެ އެވެ.\nދައުލަތުގެ މީޑިއާ ޕީއެސްއެމް ނިއުސްގެ "ރާއްޖެ މިއަދު" ރޭގެ ޕްރޮގްރާމުގައި ބައިވެރިވެވަޑައިގެން ވާހަކަ ދައްކަވަމުން ރިޔާޒު ވިދާޅުވީ މިމަހުގެ ހަ ވަނަ ދުވަހު ބޭއްވި 19 ވަނަ ރައްޔިތުންގެ މަޖިލީހުގެ އިންތިހާބުގައި އެމްޑީޕީން ވަނީ މަޖިލީހުގެ ވަރަށް ބޮޑު އަޣްލަބިއްތެއް ނަގާފަ ކަމަށާއި އެހެންކަމުން އެއްބަސްވުމުގައި މަޖިލިސް ރައީސްކަން ޖުމްހޫރީ ޕާޓީއަށް ދިނުމަށް އޮތް ނަމަވެސް އެ މަގާމް ހޯދަން މިހާރު ޖުމްހޫރީ ޕާޓީން މަސައްކަތް ކުރުމުގެ ބޭނުމެއް ނެތް ކަމަށެވެ.\nރިޔާޒް ވިދާޅުވީ ކޯލިޝަން ސަރުކާރެއްގައި މަޖިލިސް ރައީސްއަކަށް ހުންނަވާނީ ޖޭޕީގެ މެންބަރެއް ކަމަށް ރިޔާސީ އިންތިހާބުގެ ތެރޭގައި ކެންޑިޑޭޓެއްގެ ހައިސިއްޔަތުން ރައީސް އިބްރާހިމް މުހައްމަދު ސޯލިހު އެއްބަސްވެވަޑައިގެންފައިވާ ކަމަށެވެ. ނަމަވެސް އެ އެއްބަސްވުމާ ހިލާފަށް އެމްޑީޕީ އިން މަޖިލިސް އިންތިހާބުގައި ވާދަ ކުރުމާ ގުޅިގެން ދެން އެ އެއްބަސްވުމަށް ވާނީ ކިހިނެތްތޯ ސުވާލު އުފެދިފައިވާ ކަމަށް ރިޔާޒު ވިދާޅުވި އެވެ.\nރިޔާޒު އެގޮތަށް ވިދާޅުވިއިރު، ޖުމްހޫރީ ޕާޓީން ދިޔައީ މަޖިލީހުގެ ތެރެއިން ސީދާ ސަރުކާރާ ދެކޮޅަށް މަސައްކަތް ކުރަމުންނެވެ. އަދި 19 ވަނަ މަޖިލިސް އިންތިހާބުގައި ޖުމްހޫރީ ޕާޓީން ވަނީ އިދިކޮޅު ޕީޕީއެމް/ޕީއެންސީއާއެކު ކޯލިޝަން ވެސް ހަދާފަ އެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގެ ކުރީގެ ވަޒީރުންނާއި ޕީޕީއެމްގެ ގިނަ މަޖިލިސް މެމްބަރުންތަކެއް އަދި ޔާމީން ސަރުކާރުގެ އިސްބައެއް ވެރިން ޖުމްހޫރީ ޕާޓީއާ ގުޅުމުން ސަރުކާރު ކޯލިޝަން ތެރޭގައި ވެސް ކޮންމެވެސް ވަރަކަށް ދެބަސްވުންތަކެއް އުފެދިގެން ދިޔައެވެ.\nއެމްޑީޕީން ބުނަމުންދިޔައީ އެޕާޓީން މަޖިލިސް އިންތިހާބުގައި ވާދަކުރާ ކެންޑިޑޭޓުންނަށް ޓިކެޓް ދޭނީ ޕްރައިމަރީ ކާމިޔާބު ކުރާ ފަރާތްތަކަށް ކަމަށެވެ. އެގޮތުން އެމްޑީޕީން ޕްރައިމަތީ ބާއްވައި ކުރިމަތިލި 86 ދާއިރާއަކަށް އެޕާޓީން ވަނީ ކެންޑިޑޭޓުންނަށް ޓިކެޓް ދީފަ އެވެ. އެމްޑީޕީން ވާދަ ނުކުރަނީ ފ. ނިލަންދޫ ދާއިރާއަށް އެކަންޏެވެ.\nމަޖިލިސް އިންތިހާބުގައި އެމްޑީޕީން ވަނީ 65 ގޮނޑި ކާމިޔާބުކޮށް، ސުޕަރ މެޖޯރިޓީ ހޯދާފަ އެވެ.\nއެޑީޕީއަށް ލިބުނު މެޖޯރިޓީއާއެކު އެޕާޓީން އިންތިހާބުވި ފަސް ފަރާތަކުން މިހާރުވަނީ މަޖިލީހުގެ ރައީސް ކަމަށް ޝައުގުވެރިކަން ފާޅު ކުރައްވާފަ އެވެ. އެހެންކަމުން ރިޔާޒު ވިދާޅުވީ ޖުމްހޫރީ ޕާޓީން މަޖިލީހުގެ ރައީސްކަން ހޯދަން އުޅުމުގެ ބޭނުމެއް ނެތްކަމަށާއި އެކަމަށް ޖުމްހޫރީ ޕާޓީގެ ތެރޭގައި މަޝްވަރާވެސް ކޮށްފައި ނުވާކަމަށެވެ.\nރިޔާޒު ވިދާޅުވީ މަޖިލިސް އިންތިހާބުގައި ޖޭޕީއަށް ނާކާމިޔާބުވީ ސަރުކާރު ކޯލިޝަނާއެކު އެއްބަސްވުމަށް ނާދެވި، އެ ކޯލިޝަނާއެކު ކުރިއަށް ނުދެވިގެން ކަމަށެވެ. އަދި އިދިކޮޅު ޕީޕީއެމާއި ޕީއެންސީ ކޯލިޝަނާއެކު މަޖިލިސް އިންތިހާބުގައި ކުރިއަށްދާން ޖުމްހޫރީ ޕާޓީން ނިންމި ނަމަވެސް ޖޭޕީގެ ބައެއް ކެންޑިޑޭޓުންނާ ދެކޮޅަށް ޕީޕީއެމުންނާއި ޕީއެންސީން މަސައްކަތް ކޮށްފައިވާ ކަމަށް ރިޔާޒު ވިދާޅުވި އެވެ.\nޖޭޕީ އެމްޑީޕީ އަބްދުﷲ ރިޔާޒު ސަރުކާރު\nފުރަތަމަ ކަން ހިގާ ދިޔަ ގޮތަށް ބަލާއިރު މި އާރޓިކަލް ވަނީ ވަކި ފަރާތަކަށް ބުރަވެފަކަން އެނގޭ . މައްސަލަ ފެށުނީ ކޯލިޝަން ސަރުކާރެއް ދަމަހައްޓަން ވަކި ޕާޓީ އަކަށް މެޖޮރެޓީ ބޭނުންވި ހިސާބުން\nޖޭޕީގެއެއްބަސްވުން އޮތީ ޕީޕީއެމްއާ މިނިސްޓަަރުންގެ އިތުބާރުނެތްކަމަށް ނަގާނެ. ރިޔާޒުއަގަމަޑުންލައިގެން ހުރެބަލަ ބަގާވަތުގެކަންތަކަށް ޖަވާބުދާރީވާން.\nރަނގަޅުވާހަކައެކެވެ. އެކަން ނިންމަންޖެހޭނީ އެމްޑީޕީއިންނެވެ. މަޖިލީސް ރިޔާސަތު މިހާރުވެސް އޮތީ ޖޭޕީއަތްމަތީގައިއެވެ. ޖޭޕީއަކީ ކޯލިޝަން ޕާޓުނަރެކެވެ. މަޖިލީހުގެ މައްސަލާގައި އަބަދުވެސް ފެންނަމުންދިޔަތަނަކީ އެމްޑީޕީގެޚިޔާލު އެކަމުގައި ތަފާތުކަމެވެ. އެމީހުން އަބަދުވެސް ބުނަމުންދިޔަތަން ފެންނަނީ މަޖިލީހަށް އެންމެން ވަކިވަކިން ކުރިމަތިލައި ވާދަކޮށްގެން ކާމިޔާބުހޯދާވާހަކައެވެ. އެމްޑީޕީގެ ހިޔަނިން، ނޫނީ ވާގިވެރިކަމާއިއެކު މަޖިލީސް ފޮތިފޮތިކޮށްގެން ގޮނޑިކަށަވަރުކުރަން އެހެންޕާޓީތަކުން ނޫޅެ، އަމިއްލަ މަސައްކަތުން ގޮނޑިކާމިޔާބުކުރަންޖެހޭނެވާހަކައެވެ. ކޮންމެއަކަސް މިއޮތީ ޕާޓީތަކުގެ ހިތްވަރާއި ފަންވަރު ފެނިފައިއެވެ. ޤަބޫލުކުރެވޭގޮތުގައި ކޯލިޝަން ސަރުކާރެއް ފޮތިފޮތިކުރަން އެމްޑީޕީއަށް އެއްބަސްވެވިދާނެއެވެ. އެކަމަކު ރައްޔިތުންގެ މަޖިލީހުގެކަންތައް ދޫކޮށްލަންޖެހޭނީ ރައްޔިތުންގެ މަންދޫބުންނަށެވެ. އެކަމުގެ ނާޖާއިޒު ފައިދާ އެމްޑީޕީންވެސް ނަގައިގެނެއްނުވާނެއެވެ. ޕާޓީބޭނުންވާގޮތަށް އެތަނުގެކަންތައް ކޮށްގެނެއްނުވާނެއެވެ. ޤަބޫލުކުރެވޭގޮތުގައި، އެތަންހިންގުމާއި އެތަނުގެކަންތައް އެދާއިރާއެއްގެ ރައްޔިތުންމެދުވެރިކޮށް އެދާއިރާއެއްގެ ރައްޔިތުން އެދޭގޮތަށް ކަންކުރަން މަންދޫބުންނަށް ދޫކޮށްލަން ޖެހެނެކަމުގައި ބެލެވެއެވެ.\nއެއްބަސް ވުން އޮއްވާ ނޫންތޯ މަގުމަތި ކޮށް އެއްލާލީ އޭ ކިޔާ ގޮވަމުން ދިޔައީ ! މަޖިލިހުގެ ހަމަ އެންމެ މަގާމެއްވެސް ދޭކަށް ނުފެނޭ ގައްދާރު ޖޭޕީން ނަކަށް ! ވަރަށް ސާފް ! ބަޤާވަތުގެ އަޙްލުވެރީންގެ ވާހަކަ ލިޔާތީ ގޯސްވަނީ !


Lanka gai hama nujehun hingaa iru sifain alhaanulaa kamah bunaa vaahaka dhogu koffi | Mihaaru\nމިނުވަންގޮޑާގައި ހަލާކުކޮށްލާފައިވާ ފިހާރައެއްގެ ކައިރީ ސިފައިން ހަރަކާތްތެރި ވަނީ. --ފޮޓޯ:އޭއެފްޕީ\nލަންކާގައި ހަމަނުޖެހުން ހިންގާ އިރު ސިފައިން އަޅާނުލާ ކަމަށް ބުނާ ވާހަކަ ދޮގުކޮށްފި\n17 މެއި 2019 - 15:363comments\nކޮލަމްބޯ (މެއި 17) - ސްރީ ލަންކާގައި މުސްލިމުންނާ ދެކޮޅަށް ހަމަނުޖެހުން ހިންގާ އިރު ސިފައިން އަޅާނުލައި ތިބޭ ކަމަށް ބުނާ ވާހަކަތައް ދޮގުކޮށްފި އެވެ.\nސިފައިންގެ ވެރިޔާ މަހޭޝް ސެނަނަޔަކަ ވިދާޅުވީ އެންމެ ފަހުގެ ހަމަނުޖެހުންތަކުގައި ގެއަކަށް ހަމަލާ ދޭން ސިފައިން އިޝާރާތް ކުރާ ކަމަށް ބުނާ ސީސީޓީވީ ފުޓޭޖެއް އާއްމުކޮށްފައިވީ ނަމަވެސް އޭގައި ހަގީގަތެއް ނެތް ކަމަށާއި އެއީ ހަމަނުޖެހުމަށް ސިފައިން ހިތްވަރު ދިނުން ކަމަށް ނުބެލެވޭނެ ކަމަށެވެ.\n"އެ ފުޓޭޖް ސިފައިން ވެސް ތަހުގީގުކޮށްފި އެކި އެންގަލްތަކުން. އެކަމަކު ހަމަނުޖެހުމަށް ސިފައިން ބާރުއަޅާ އެއްވެސް ކަމެއް އެއިން ފާހަގަކުރެވިފައެއް ނުވޭ،" ކޮލަމްބޯގައި ނޫސްވެރިންނާ ވާހަކަ ދައްކަވަމުން ސެނަނަޔަކަ ވިދާޅުވި އެވެ. "ސިފައިންގެ ފަރާތުން ނުރަނގަޅު އެއްވެސް ކަމެއް ފެނިއްޖެ ނަމަ ވަގުތުން ފިޔަވަޅު އަޅާނެ."\nއޭނާ ވިދާޅުވީ މުސްލިމުންނާ ދެކޮޅަށް ހަމަލާ ދިނުމުގައި މަސްތުވެފައި ތިބި ގިނަ އަދަދެއްގެ ޒުވާނުން ވެސް ބައިވެރިވެފައިވާ ކަމަށެވެ. އަދި ފަހުން ވާނީ ސިފައިންގެ އަދަދު އިތުރުކޮށް ހަމަނުޖެހުންތައް ކޮންޓްރޯލްކޮށްފައި ކަމަށް ސެނަނަޔަކަ ވިދާޅުވި އެވެ.\nހަމަނުޖެހުންތައް އެންމެ ބޮޑަށް ހިންގި ނޯތު-ވެސްޓަން ޕްރޮވިންސަށް ވަނީ އިތުރު 5،500 ފުލުހުން ނެރެފަ އެވެ.\nފުލުުހުންގެ ތަރުޖަމާން ރުވާން ގުނަސެކަރަ ވިދާޅުވީ ވޭތުވެދިޔަ 24 ގަޑިއިރު ތެރޭ އެއްވެސް ހަމަނުޖެހުމެއް ހިންގާފައި ނުވާތީ ރޭގަނޑު ކާފިއު ނުހިންގަން ސަރުކާރުން މިހާރު ނިންމާފައިވާ ކަމަށެވެ. ހަމަނުޖެހުންތަކާ ގުޅިގެން ލަންކާ އިން ވަނީ 112 މީހުން މިހާތަނަށް ހައްޔަރުކޮށްފަ އެވެ.\nއިތުރު ލިޔުންތައް ސްރީ ލަންކާ މިލިޓަރީ


އަދާލަތު ޕާޓީގެ ރައީސް ކަމަށް މިނިސްޓަރު އިމްރާން ކުރިމަތިލައްވައިފި\nއަދާލަތު ޕާޓީގެ އިންތިޚާބު\nޕާޓީގެ އުސޫލަށް ގެންނަ އެކި ބަދަލުތަކާ މެދުވެސް މެމްބަރުންގެ ޝަކުވާ ބޮޑު\nޕާޓީގެ ނައިބު ރައީސް އަކަށް އަންހެނުނަށް ކުރިމަތިލެވޭ ގޮތް މީގެ ކުރިން ވަނީ ހަދާފައި\nއަދާލަތު ޕާޓީގެ ރައީސް ކަމަށް ކުރިމަތިލެއްވީވެސް އިމްރާން އެކަނި\n19 ޖެނުއަރީ 2021 | އަންގާރަ 19:40\nއަދާލަތު ޕާޓީގެ ރައީސްގެ މަގާމަށް ކުރިމަތިލެއްވި، އެ ޕާޓީގެ ލީޑަރު އަދި ހޯމް މިނިސްޓަރު އިމްރާން އަބްދުﷲ\nމި މަހު ބޭއްވުމަށް ހަމަޖެހިފައިވާ އަދާލަތު ޕާޓީގެ ރިޔާސީ އިންތިޚާބުގައި އެ ޕާޓީގެ ރައީސްގެ މަގާމަށް ހޯމް މިނިސްޓަރު އިމްރާން އަބްދުﷲ ކުރިމަތިލައްވައިފިއެވެ.\nމިކަން ހާމަކުރައްވާ މިނިސްޓަރު އިމްރާން ކުރެއްވި ޓުވީޓެއްގައި ވިދާޅުވީ ކުރިއަށް އޮތް ފަސް އަހަރުގެ މުއްދަތަށް އަދާލަތު ޕާޓީގެ ރައީސްގެ މަގާމަށް ވާދަކުރެއްވުމަށް ނިންމަވާފައިވާ ކަމަށެވެ. އަދި އެގޮތަށް ނިންމެވީ ގައުމުގެ ހާލަތު ހުރި ގޮތުން އަދާލަތު ޕާޓީ އިތުރަށް ހަރުދަނާކޮށް ކުރިއަށް ގެންދިއުމުގައި އޭނާގެ ދައުރު މުހިންމު ކަމަށް ޕާޓީގެ ގިނަ މެންބަރުން ފާހަގަކުރާތީ ކަމަށްވެސް އިމްރާން ވިދާޅުވިއެވެ.\nއަދާލަތު ޕާޓީގެ ރައީސް ކަމަށް އިމްރާން ފިޔަވައި އިތުރު ބޭފުޅަކު ކުރިމަތިލައްވާފައެއް ނުވެއެވެ. އެ ޕާޓީގެ ރައީސް ކަމަށާއި، ނައިބު ރައީސް ކަމަށް ކުރިމަތިލުމުގެ ފުރުސަތު އަންގާރަ ދުވަހު ހަމަވެފައިވާއިރު، އެ ޕާޓީގެ އިންތިޚާބު ބޭއްވުމަށް ހަމަޖެހިފައި ވަނީ މި މަހުގެ 30 ވަނަ ދުވަހުއެވެ.\nއަދާލަތު ޕާޓީގެ ރައީސްގެ މަގާމަށް މިނިސްޓަރު އިމްރާން ކުރިމަތިލެއްވިއިރު، އެ ޕާޓީގެ ރައީސްގެ މަގާމަށް އަންހެނުންނަށް ކުރިމަތިލެވޭ ގޮތަށް ޕާޓީގެ އަސާސީ ގަވާއިދަށް ބަދަލުގެންނަން ވަނީ އިސްލާހު ހުށަހަޅާފައެވެ.\nއަދާލަތު ޕާޓީގެ އެތެރޭގެ އިންތިޚާބު މި މަހުގެ 23 ވަނަ ދުވަހު ބާއްވަން އިއުލާނުކުރި ހިސާބުން ފެށިގެން އެ ޕާޓީގެ އިސް މަގާމުތަކަށް އަންހެނުންނަށް ކުރިމަތި ނުލެވޭ މައްސަލައިގެ ޝަކުވާތައް ޕާޓީ ތެރޭގައި ވަނީ ބޮޑުވެފައެވެ.\nޕާޓީގެ ގަވާއިދު ބުނާގޮތުން ނައިބު ރައީސް ކަމާއި، ރައީސް ކަމަށް ކުރިމަތިލުމުގެ ޝަރުތުތަކުގެ ތެރޭގައި ފިރިހެނަކަށްވުން ވަނީ ހިމަނާފައެވެ. ނަމަވެސް އެ މައްސަލަ ފެންމަތިވެފައި ވަނިކޮށް، އެ ޕާޓީން ވަނީ ނައިބު ރައީސް ކަމަށް އަންހެނުންނަށް ކުރިމަތިލެވޭ ގޮތަށް ގަވާއިދު އިސްލާހުކޮށްފައެވެ. އެކަމަކު އަދިވެސް ޕާޓީގެ ރައީސް ކަމަށް ކުރިމަތިލުމުގެ ފުރުސަތެއް އަންހެނުންނަކަށް ނެތެވެ. އަދާލަތުން ބުނީ އެ އިސްލާހު ގެނައުމާ މެދުވެސް މަޝްވަރާކުރަމުން އަންނަ ކަމަށެވެ.\nޕާޓީގެ ލީޑަރު އިމްރާން މީގެ ކުރިން ވިދާޅުވެފައި ވަނީ އެމަނިކުފާނު އިސްވެ ހުންނަވާ މަޝްވަރާ މަޖިލީހުގެ ހަތް މެންބަރުންގެ ސޮޔާއެކު ޕާޓީގެ ރައީސަކަށް ކުރިމަތިލުމަށް ފިރިހެނަކަށް ވާން ޖެހޭ އުސޫލު ބަދަލުކުރަން އިސްލާހު ހުށަހަޅާފައިވާ ކަމަށެވެ. އަދި އެގޮތަށް އިސްލާހު ހުށަހެޅީ މި ވަގުތު ޕާޓީ ކުރިއަށް ގޮސްފައިވާ ވަރަށް ބަލައި ޕާޓީ އިތުރަށް ހުޅުވާލައި، ޕާޓީގެ އިސް ސަފުގައި އަންހެނުން ހަރަކާތްތެރިވުމަށް އޮތް ފުރުސަތު އިތުރަށް ފަހިކުރުމަށް ކަމަށް އިމްރާން ވިދާޅުވިއެވެ.


Rishwath dhinumakee Saudi Arabiyya in aammukoh kuraa kameh\nރިޝްވަތު ދިނުމަކީ ސައުދީ އަރަބިއްޔާއިން އާންމުކޮށް ކުރާކަމެއް\nދުނިޔޭގެ ޤައުމުތަކުގެ ވެރިންނަށާއި ތަފާތު އެކިއެކި މުވައްސަސާތަކާއި ޖަމިއްޔާ ޖަމާއަތްތަކުގެ ވެރިންނަށް ރިޝްވަތު ދިނުމަކީ ސުޢޫދީ ޢަރަބިއްޔާގެ ރަސްރަސްކަލުންނާއި، ރަސްދަރިކަލުންނާއި، އަމީރުން އާންމުކޮށް ކުރަމުން އަންނަ ކަމަކަށް ވަނީ ވެފަ އެވެ. ސުޢޫދީ އަރަބިއްޔާގެ އެންމެ އެކުވެރި އަދި އެ ޤައުމު ހިމާޔަތްކޮށްދޭ ބާރު ކަމަށްވާ ޔުނައިޓެޑް ސްޓޭޓްސް އޮފް އެމެރިކާ އިން ބޭނުންވާ މަޤުޞަދުތައް ހާސިލުކޮށްދިނުމަށް ސުޢޫދީ ޢަރަބިއްޔާއިން ރިޝްވަތު ދިނުމަކީ ވަރަށް ކުރީއްސުރެ ފެށިގެން ހިނގަމުން އަންނަ ކަމެކެވެ. މިހެންކަމާއެކު ދާދި ފަހަކުން ދުނިޔޭގެ މީޑިޔާތަކަށް ފެންމަތިވި ހާދިސާއަކަށް މިތަނުގައި ބަލައިލާލަނަމެވެ.\nސުޢޫދީ އަރަބިއްޔާއިން މިދިޔަ އޭޕްރިލް މަހު ހިންގަން އުޅުނު ރިޝްވަތުގެ ނުބައި އަމަލަކީ ފަލަސްޠީނު ޔަހޫދީންނަށް އެއްކޮށް ހިބަކޮށްދޭން ރައީސް މަޙުމޫދު ޢައްބާސް އެއްބަސްކުރުވަން ޖަހަން އުޅުނު ދަންތުރައެކެވެ. އެމެރިކާއިން ހުށަހަޅާގޮތަށް އިސްރާއީލާ ޞުލްޙަވެއްޖެނަމަ ފަލަސްޠީނުގެ ވަގުތީ ރައީސް މަޙުމޫދު ޢައްބާސްއަށާއި އޭނާގެ އަރިސް ބޭފުޅުންނަށް 10 ބިލިޔަން އެމެރިކާ ޑޮލަރު ދޭން ސުޢޫދީ ވަލީ ޢަހުދު މުޙަންމަދު ބިން ސަލްމާން ހުށަހެޅީ އެވެ.\n"މުޅި ޤަރުނުގެ ބޮޑު އެއްބަސްވުމުގެ" ނަމުގައި މި ނުބައިވެގެންވާ މުއާމަރާ ހިންގަން މުޙަންމަދު ބިން ސަލްމާން ވަނީ ރައީސް މަޙުމޫދު ޢައްބާސްއާއި ބައްދަލުކުރައްވާފަ އެވެ. މިކަން ވަނީ ލުބްނާންގައި ނެރޭ "އަލްއަޚްބާރު" ނޫހުން ވެސް ކަށަވަރުކޮށްދީފަ އެވެ. ސައުދީގެ މުޙަންމަދު ބިން ސަލްމާން އޭނާގެ ހުށަހެޅުން ނިންމަވާލެއްވުމަށް ފަހު ރައީސް ޢައްބާސްގެ އަރިހުން އެދިވަޑައިގަތީ އެނާ ހުށަހެޅުއްވި ގޮތަށް އެކަން ބަލައިގަތުމަށެވެ. ރައީސް މަޙުމޫދު ޢައްބާސްކުރެން މުޙަންމަދު ބިން ސަލްމާން އެއްސެވިކަމަށް ވަނީ ޢައްބާސްގެ އަރިސް ބޭފުޅުންގެ އަހަރީ ބަޖެޓަކީ ކިހާވަރެއް ކަމަށްތޯ އެވެ. އޭގެ ޖަވާބުގައި ޢައްބާސް ވިދާޅުވިކަމަށް ވަނީ އަރިސް ބޭފުޅުންތަކެއް ކާރިޔަށް ލައިގެން އުޅެން އޭނާއަކީ ރަސްދަރިކަލެއް ނޫންކަމަށެވެ. އެކަމާ ހިތްޕުޅު ހަމަޖެހިވަޑައިނުގެން މުޙަންމަދު ބިން ސަލްމާން ދެން ވިދާޅުވިކަމަށް ވަނީ އެމެރިކާއިން ހުށަހަޅާ ޞުލްޙައިގެ ޕްލޭން ޢައްބާސް ޤަބޫލުކުރައްވައިފި ނަމަ ދިހަ އަހަރު ދުވަހުގެ ތެރޭގައި 10 ބިލިޔަން އެމެރިކާ ޑޮލަރު ދޭނެކަމަށެވެ. އަދި ފަލަސްޠީނުގެ ސަރުކާރު ހިންގާ ވެރިރަށެއްކަމުގައި ޤުދުސްގެ ބަދަލުގައި އަބޫދައިސް ހަމަޖެއްސުމަށް ވެސް މުޙަންމަދު ބިން ސަލްމާން އެދިވަޑައިގަތެވެ.\nނަމަވެސް ރައީސް ޢައްބާސް ވަނީ މުޙަންމަދު ބިން ސަލްމާންގެ މި ހުށަހެޅުން ބަލައިނުގެން ރައްދުކުރައްވާފަ އެވެ. މިހުށަހެޅުމުގެ ޖަވާބުގައި ރައީސް ޢައްބާސް ވިދާޅުވިކަމަށް ވަނީ އެފަދަ ގޮތަކަށް އޭނާ އެއްބަސްވެ ވަޑައިގެންފިނަމަ އޭނާގެ ސިޔާސީ ޙަޔާތް ނިމުމަކަށް އަންނާނެ ކަމަށެވެ. މިކަމާ ގުޅިގެން ރައީސް ޢައްބާސް އާއި ފަލަސްޠީނުގެ އޮފިޝަލުން އިތުރު މަޢުލޫމާތު ނުދިންކަމުގައި ވިޔަސް ސާފުވާ އެތައްކަމެއް އެބަ ހުއްޓެވެ. ސައުދީ އިން އެބުނާގޮތަށް ރައީސް ޢައްބާސް އެއްބަސްވެ ވަޑައިގެންފިނަމަ އިސްރާޢީލުން ޤާއިމްކޮށްފައިވާ ޣައިރު ޤާނޫނީ ޔަހޫދީ އާބާދީތަކާމެދު އިންސާފުން އެއްވެސް ގޮތެއް ނުނިންމޭނެ އެވެ. ފަލަސްޠީނުގެ ބިމުގައި ދެ ދައުލަތް އުފެއްދިކަމުގައި ވިޔަސް ޤުދުސްގެ މައްސަލަ ހައްލުނުވެ ދެމިގެންދާ މައްސަލައެއްގެ ގޮތުގައި އޮންނާނެ އެވެ.\nއެމެރިކާއިން ސީރިޔަސް ގޮތެއްގައި މައްސަލަ ހައްލުކޮށްދިނުމަށް އެއްވެސް ލިޔުމެއް ނުވަތަ ޕްރޮޕޯސަލެއް ހުށަހަޅާފައެއް ނުވެ އެވެ. މިކަން ވަނީ ރައީސް ޢައްބާސް ވެސް ކަށަވަރުކޮށްދެއްވާފަ އެވެ. ސައުދީ އިން ހުށަހެޅިގޮތަށް ފަލަސްޠީނުން އެއްބަސްވެއްޖެކަމުގައި ވާނަމަ ފަލަސްޠީނު ސަރުކާރުގެ މުވައްސަސާތަކުގެ ބާރު އެއްކޮށް ކެނޑިގެންދާނެ އެވެ. މިހެންކަމުން އިސްރާޢީލުން ހިފާފައިވާ ބިންތަކުގެ އެންމެހާކަމެއްގެ ފުރިހަމަ ކޮންޓްރޯލް ޔަހޫދީ ދައުލަތަށް ލިބިގެންދާނެ އެވެ.\nމި ހިނގަމުންދާ ރަމަޟާން މަސް ނިމުމުން އެމެރިކާގެ ރައީސްގެ މުޝީރު ޖަރެޑް ކުޝްނާ އެމެރިކާއިން މެދުއިރުމައްޗަށް ޞުލްޙަ ގެންނަން ބޭނުންވާ ޕްލޭން ހުށަހަޅުއްވާނެކަމަށް ބުނެފައި ވެއެވެ. ކުޝްނާ ވިދާޅުވެފައިވާ ގޮތުގައި އެމެރިކާއިން ހުށަހަޅާ ޑީލްގެ ބޭނުމަކީ އެއްވެސް ހާލެއްގައި އެމެރިކާއިން ބޭނުންވާ ގޮތް މެދުއިރުމަތީގައި ހިންގަން މަޖުބޫރުކުރުމެއް ނޫނެވެ. ކުޝްނާ މިހެން ވިދާޅުވިކަމުގައި ވިޔަސް މަޝްރަޙު ފެންނަނީ އެ ވިދާޅުވާ ގޮތަކަށް ނޫނެވެ. ސުޢޫދީ ޢަރަބިއްޔާ މެދުވެރިކޮށް ރިޝްވަތުދީގެން ނަމަވެސް އެމެރިކާ ބޭނުންވާ ގޮތް ހިންގަން އުޅޭކަން ދޭހަވާ ކިތަންމެ ކަމެއް ފެންނަން އެބަ ހުއްޓެވެ. މީގެ ތެރެއިން އެއްކަމަކީ ޤުދުސްއަކީ އިސްރާއީލުގެ ވެރިރަށް ކަމުގައި އެމެރިކާ މާކުރިން ހަމަޖައްސާފައި ވާތީ އެވެ.\nފޮޓޯ: އެމެރިކާގެ ރައީސް ޑޮނަލްޑް ޓްރަމްޕް އާއި ސުޢޫދީ ޢަރަބިއްޔާގެ ވަލީ އަޙުދު މުޙަންމަދު ބިން ސަލްމާން ކޮންމެވެސް ކަމަކާމެދު ސައްލާކޮށް ގޮތެއް ނިންމަނީ


Courtois Akee Dhuniyeyge Eh Vana Keeper: Martinez - Vaguthu\nކޯޓުއާ އަކީ ދުނިޔޭގެ އެއްވަނަ ކީޕަރު: މާޓިނެޒް\n3 މަސް ކުރިން ( މާޗް 29, 2020 )\nސްޕެއިންގެ ރެއާލް މެޑްރިޑަށް ކުޅެމުން އަންނަ ބެލްޖިއަމްގެ ތިބައުޓް ކޯޓުއާ އަކީ ދުނިޔޭގެ އެއްވަނަ ކީޕަރު ކަމަށާއި ރެއާލްގެ ގޯލުގައި ހުރެ އޭނާ ކުރިއަށްއޮތް ތާގައި ގިނަ ރެކޯޑުތަކެެއް މުގުރާލާނެ ކަމަށް ބެލްޖިއަމްގެ ގައުމީ ފުޓްބޯޅަ ޓީމުގެ ކޯޗު ރޮބާޓޯ މާޓިނެޒް ބުނެފިއެވެ.\nމީޑިއާތަކަށް ދިން އިންޓަވިއުއެއްގައި މާޓިނެޒް ބުނީ ކުރީ ސީޒަނާ އަޅާ ބަލާއިރު މިސީޒަނުގައި ރެއާލުގެ ނަތީޖާތައް ރަނގަޅު ވުމުގައި ކޯޓުއާގެ ހިއްސާ ބޮޑު ކަމަށާއި އޭނާ އަންނަނީ ދުވަހެއް ދުވަހަކަށް ކުރިއަރަމުން ކަމަށެވެ. އަދި ކޯޓުއާ އަކީ ޒުވާން ކީޕަރެއް ކަމުން އަދިވެސް އޭނާ ދާނީ އިތުރަށް މޮޅުވަމުން ކަމަށާއި ކުރިއަށްހުރި އަހަރުތަކުގައި ރެއާލްގެ ގޯލުގައި ހުރެ އެތަކެއް ރެކޯޑުތަކެއް މުގުރާލައި ކްލަބާއެކު ގިނަ ކާމިޔާބީތަކެެއް ބެލްޖިއަމްގެ އެއް ނަންބަރު ކީޕަރު ހޯދާނެ ކަމަށެވެ.\n“ އޭނާ އަށް އަބަދުވެސް ދަސްވެފަ ހުރި ކަހަލަ ދުނިޔޭގެ އެންމެ މޮޅު ކީޕަރަށް ވާން ބޭނުންނަމަ އިނގެން ޖެހޭ ހުރިހާ އެއްޗެއް. އެންމެ ފުރަތަމަ ދުވަހުން ފެށިގެން ވެސް ކޯޓުއާ އަކީ އޭނާ ކުޅޭ ޓީމެއްގެ ނަތީޖާތަކާއި ވަރަށް ބޮޑަށް ގުޅިފައިފާ މޮޅު ކީޕަރެއް. އަހަރެންގެ ނަޒަރުގައި އޭނާ އަކީ ދުނިޔޭގެ އެއްވަނަ ކީޕަރު. އޭނާގެ އުމުރާއި ދަނޑުމަތީގައި ދައްކަމުންދާ ހުނަރާއި މެޗުރިޓީ ލެވެލް ނުބައްދަލު. އެހާވެސް މޮޅު އޭނާ. ކޯޓުއާ އަކީ އަދިވެސް ޒުވާން ކީޕަރެއްކަމުން އޭނާ އަދިވެސް ދާނީ އިތުރަށް މޮޅުވަމުން. ރެއާލްގެ ގޯލުގައި ހުރެ އޭނާ އެތައް ރެކޯޑުތަކެއް މުގުރާލާނެ، “ މާޓިނެޒް ބުންޏެވެ.\n2018 ވަނަ އަހަރުގެ ވޯލްޑް ކަޕްގެ ސެމީ ފައިނަލަށް ބެލްޖިއަމް ގެންގޮސްދިނުމުގައި މުހިއްމު ރޯލެއް އަދާކުރި ކޯޓުއާ ރެއާލަށް ބަދަލުވީ އެ އަހަރުގެ ހޫނު މޫސުމުގެ ޓްރާންސްފާ ބާޒާރުގައެވެ. ޗެލްސީން ކޯޓުއާ ރެއާލަށް ވިއްކާލީ 45 މިލިއަން ޑޮލަރަށެވެ.\nޗެލްސީން 2011 ވަނަ އަހަރު ބެލްޖިއަމްގެ ގެންކަށް 10 މިލިއަން ޑޮލަރު ދީފައި ކޯޓުއާގެ ސޮއި ހޯދުމަށް ފަހު ލޯން އެއްބަސްވުމެއްގެ ދަށުން ދޫކޮށްލީ ސްޕެއިނުގެ އެތުލެޓިކޯ މެޑްރިޑަށެވެ. އެ ޓީމުގައި ކާމިޔާބު ތިން އަހަރު ހޭދަކުރުމަށް ފަހު ޗެލްސީއާ އަލުން ކޯޓުއާ ގުޅުނީ 2014 ވަނަ އަހަރު އެވެ.\nވޯލްޑް ކަޕްގައި ދެއްކި މޮޅު ކުޅުމާއެކު ރެއާލްގެ މެނޭޖްމަންޓުގެ ލޮލުގައި ކޯޓުއާ އަޅައިގަތް އިރު އޭނާ އެ ކްލަބާއެކު ހޭދަކުރި ފުރަތަމަ ސީޒަނުގައި މާ އެދެވޭ ކުޅުމެއް ނުދެއްކުނެވެ. އެހެންނަމަވެސް ފަހަކަށް އައިސް ރެއާލްގެ ގޯލު ބެލެހެއްޓުމުގައި 27 އަހަރުގެ ކީޕަރު ދައްކަމުން އަންނަ މޮޅު ކުޅުމަށް ގިނަ ބައެއްގެ ސަމާލުކަން އަންނަނީ ލިބެމުންނެވެ. މުޅިއެކު 66 މެޗު މިހާތަނަށް ރެއާލަށް ކުޅެދީފައިވާ ކޯޓުއާ ވަނީ އެ ކްލަބާއެކު ކްލަބް ވޯލްޑް ކަޕް އަދި ސްޕެނިޝް ސުޕަ ކަޕް ކާމިޔާބުކޮށްފައެވެ.\nރާމޮސްގެ ޕެނަލްޓީއާއެކު ރިއަލްއަށް އަނެއްކާވެސް މޮޅެއް\nރާމޮސްގެ ޕެނަލްޓީއާއިއެކު ރިއަލް އަށް ހަތަރު ޕޮއިންޓުގެ ލީޑެއް\nއެސްޕެނިޔޮލް ބަލިކޮށް މެޑްރިޑް ލީގު ހޯދުމާއި ގާތަށް\nމާޗް 30, 2020 15:03\nޓާ ސްޓާރގަން ކުޅެނީ ބާސްކެޓް ބޯޅަ ތޯއްޗެވެ.\nއޮބްލަކު އަކީ ކްރިކެޓް ކީޕަރ އެއްތޯ އެހެންވިއްޔާ\nއޭޕްރީލް 1, 2020 09:39


India Gai Covid-19 Vaccine Jehi2Meehaku Maruvejje - Vaguthu\nކޮވިޑް-19 އާ ދެކޮޅަށް އިންޑިއާގައި ޖަހަމުންދާ ވެކްސިން ޖެހި ދެ މީހަކު މަރުވެއްޖެ އެވެ. މިއީ ވެކްސިން ޖެހި ފަހު ހާލަތު ގޯސްވި ހަތް މީހުންގެ ތެރެއިން ދެ މީހެކެެވެ.\nއިންޑިއާއިން މިހަތަނަށް 3.81 ލައްކަ ހެލްތް ކެއާ ވޯކަރުންނަށް ވެކްސިން ދީފައި ވެއެވެ. މީގެ ތެރެއިން 580 މީހުންނަށް ވެކްސިން ދިން ފަހުން މައްސަލަތަކާއި ކުރިމަތިވެފައިވާ ކަމަށް އިންޑިއާގެ ނޫސްތަކުން ބުނެފައި ވެއެވެ.\nއެ ގައުމުގެ ޔުނިއަން މިނިސްޓްރީގެ ސީނިއާ އޮފިޝަލުންނާއި، ހަވާލާދީ އިންޑިއާ ޓުޑޭ ނޫހުގައި ބުނެފައި ވަނީ، ވެކްސިން ޖެހި މީހުންގެ ތެރެއިން ސިއްހީ މައްސަލަތަކާއި ކުރިމަތިވި ގިނަ މީހުން އުޅެނީ ވަރަށް ބޮޑަށް ހުން އައިސް، ބޮލުގައި ރިއްސާ އަނބުރާތީ ކަމަށެވެ. އަދި އެ 580 މީހުންގެ ތެރެއިން ހަތް މީހުން ހޮސްޕިޓަލްގައި އެޑްމިޓް ކުރަން ޖެހުނު ކަމަށްވެސް ބުނެފައި ވެއެވެ.\nމީގެ ތެރެއިން ތިން ވޭދަނަ ރިޕޯޓްކޮށްފައި ވަނީ ދިއްލީންނެވެ. އޭގެ ތެރެއިން ދެ މީހުން ހޮސްޕިޓަލުން ދޫކޮށްލާފައިވާއިރު، ދެން ހުރި މީހާއަށް މެކްސް ހޮސްޕިޓަލްގެ އޮބްޒާވޭޝަންގައި ދަނީ ފަރުވާދެމުންނެވެ. އަދި އުއްތަޚާންދްގައި މައްސަލަ ދިމާވި ވޭދަނަ އައިއައިއެމްއެސް ހޮސްޕިޓަލްގެ އޮބްޒަވޭޝަންގައި ފަރުވާދެމުންދާ ކަމަށްވެސް ބުނެފައި ވެއެވެ. އަދި އޭނަގެ ހާލަތު ސްޓޭބަލް ކަމަށްވެސް ވެއެވެ.\nޗައްޓިގަރްހްގައިވެސް އެކަކު އޮތީ އޮބަޒާވޭޝަންގައެވެ. އޭނާ އޮތީ ރަޖްނަންޑައުންގައި ހުންނަ ސަރުކަރުގެ މެޑިކަލް ކޮލެޖެއްގައެވެ.\nމީގެ އިތުރުން، ވެކްސިން ޖެހި މީހުންގެ ތެރެއިން ކަރަނަޓަކާގައިވެސް މައްސަލަ ދިމާވެފައިވާ ދެ ވޭދަނަ، އެކަކަށް ޗިޓްރަޑުރްގާގެ ޑިސްޓްރިކްޓް ހޮސްޕިޓަލްގައި އަނެކަކަށް ޗައްލަކެރެ ޖެނެރަލް ހޮސްޕިޓަލްގައި ދަނީ ފަަރުވާދެމުންނެވެ.\nއިންޑިއާ ޓުޑޭ އިން ބުނީ، ވެކްސިން ޖެހި ފަހުން މަރުވި މީހުންގެ އެކަކީ މޯރާއާބާދަށް ނިސްބަތްވަ މީހެކެވެ. އޭނާއަކީ މިދިޔަ ހޮނިހިރު ދުވަހު ވެކްސިން ދިން މީހެކެވެ އޭނާ މަރުވީ އާދިއްތަ ދުވަހު އެވެ. އޭނާ މަރުވެފައި ވަނީ ވެކްސިންގެ ސަބަބުން ނޫން ކަމަށްވެސް ބުނެފައި ވެއެވެ. އަދި މަރުވި ދެވަނަ މީހާއަކީ ކަރްނަޓަކާގެ ބެއްލަރީން މަރުވި މީހެކެވެ. އޭނާ މިދިޔަ ހޯމަ ދުވަހު މަރުވިއިރު، އޭނާގެ ޕޯސްޓްމޯޓަމް ރިޕޯޓް އަދި ނުލިބެއެވެ.\nއިނގިރޭސި ވިލާތުގެ އޮކްސްފޯޑް-އަސްޓްރާޒެނެކާ ކުންފުނިއާ އިންޑިއާ ކުންފުންޏަކާ ގުޅިގެން އުފެއްދި ވެކްސިން ކަމަށްވާ ކޮވިޝީލްޑް ހެލްތް ކެއާ ވޯކަރުންނަށް ދޭން ފަށާފައި ވަނީ މިދިޔަ ހަފްތާ ތެރޭގައެވެ. އަދި އިންޑިއާގެ އަމިއްލަ އުފެއްދުމެއް ކަމަށް އިންޑިއާގެ ވެކްސިން ޑެވެލޮޕާ ބާރަތް ބަޔޯޓެކް އިން އުފެއްދި ކޯވެގްޒިން ވެކްސިން ބޭނުން ކުރަން ހުއްދަ ދީފައިވާއިިރު، އެ ވެކްސިން ޖަހަންވެސް ވަނީ ފަށާފައެވެ.\nޖެނުއަރީ 19, 2021 20:29\nމިވަރުގެ ވެކްސިން މިގައުމަށް ފޮނުވަނީ،\nވެކްސިން ނުޖެހިޔަސް މަރުވެއެއްނު؟؟ ސުވާލަކީ ވެކްސިނާ ހެދިތޯ މަރުވީ؟؟ އެހެން ނޫނަސް އިންޑިޔާގަ އެބައުޅެއޭ އެމީހުންގެ އަމިއްލަ ވެޖްސިނަކާ އޮކްސްޕޯޑުގެ އިންޑިޔާ ވެކްސިން.. ރާއްޖެ ގެންނަނީ އިންޑިޔާގަ އުފައްދާފައިވާ އޮކްސްފޯޑުގެ ވެޖްސިން.. ހުރިހާ ތަނެއްގެ ވެކްސިންގަ ވެސް ސައިޓްއިފެކްޓް ހުންނާނެ.. ރާއްޖެއަށް ވެކްސިން ގެންނަނީ ހަމައެކަނި އިންޑިއާއަކުން ނޫން 26 ވަނަ ދުވަހު ރާއްޖެއިން އޯޑަރ ކުރި އަސްލު ޝިޕްމަންޓް ލިބޭނީ..އިންޑިޔާ އިން އެއީ ހިލޭ އެހީއެއް..\nޖެނުއަރީ 19, 2021 22:53\nސޯލިބޭ ތި އުޅެނީ އަހަރެމެން މަރަންތަ؟\nޖެނުއަރީ 19, 2021 23:11\nވެކްސިން އަކީ ވިޔަފާރިއެއް! ދެން ކޮން ވެކްސިން ހަދާ ކުންފުންޏަކުންތަ ބުނާނީ އެމީހުން އުފއްދި ވެކްސިން ޖެހީމައޭ މަރުވީ؟


Drug ge Master List gai 3,000 ah vure gina Dhiveheen!\nފުލުހުން ހިންގި އޮޕަރޭޝަނެއްގެ ތެރެއިން---\nޑްރަގްގެ މާސްޓާ ލިސްޓްގައި 3،000 އަށް ވުރެ ގިނަ ދިވެހީން!\n15 ސެޕްޓެމްބަރ 2021 - 22:45:39\nފާއިތުވި ތިން އަހަރު ދުވަހަށް ބަލައިގެން، އެކުލަވައިލި މަސްތުވާތަކެތީގެ "މާސްޓާ ލިސްޓު"ގައި 3،300 އަށް ވުރެ ގިނަ ދިވެހިން ހިމެނޭ ކަމަށް ފުލުހުން މިއަދު ބުނެފި އެވެ.\nހެލްތު މިނިސްޓްރީ އާއި ފުލުހުން އަދި ޕްރޮސެކިއުޓާ ޖެނެރަލް ހިމެނޭ ގޮތަށް ކަމާބެހޭ ގިނަ އިދާރާތައް ހާޒިރުކޮށްގެން "ޗޭންޖް އެންޑީއޭ 2020"ގެ ޕެޓިޝަނާ ގުޅޭގޮތުން ޕެޓިޝަން ކޮމިޓީން މިއަދު ވަނީ ބައްދަލުވުމެއް ބާއްވާފައެވެ.\nއެ ބައްދަލުވުމުގައި ޕޮލިސް ކޮމިޝަނަރު މުހައްމަދު ހަމީދު ވިދާޅުވީ، ފާއިތުވި ތިން އަހަރަށް ބަލައި މަސްތުވާތަކެތީީގެ "މާސްޓާ ލިސްޓް" އެކުލަވާލާފައިވާ ކަމަށާއި އެ ލިސްޓުގައި 3،348 ދިވެހިން ހިމެނޭ ކަމަށާއި އެއީ މުޅިން ވެސް ޑްރަގް ފަރުވާ ބޭނުންވާ މީހުން ކަމަށެވެ.\nމަސްތުވާތަކެތީގެ މާސްޓާ ލިސްޓުގައި ހިމެނޭ މީހުންނަކީ އެންމެ ބޮޑަށް ފަރުވާ ބޭނުންވާ މީހުންނެވެ. އެފަދަ މީހުންނަށް ފަރުވާ ދެވޭނެ އެކަށީގެންވާ ނިޒާމެއް ނެތްކަމާއި، ފަރުވާދޭ ސެންޓަރުތަކުގައި އެކަށީގެންވާ ވަސީލަތް ނެތްކަން ވެސް އެ ކޮމިޓީ ބައްދަލުވުމުގައި ކަމާ ބެހޭ ބޭފުޅުން ފާހަގަކުރެއްވި އެވެ.\nސީޕީ ހަމީދު ވިދާޅުވީ، މަސްތުވާތަކެތި ބޭނުންކުރާ މީހުންގެ ނިސްބަތް މިދިޔަ އަހަރުތަކުގައި އިތުރުވަމުންދިޔަކަން ފާހަގަކުރެވޭ ކަމަށެވެ. އެގޮތުން 2019 ވަނަ އަހަރު އަލަށް 493 މީހަކު މަސްތުވާތަކެތި ބޭނުންކުރަން ފަށާފައިވާއިރު، 2020 ގައި އަލަށް 516 މީހަކު އެ ވަބާގައި ޖެހިފައިވާކަން ސީޕީ ހަމީދު ފާހަގަކުރެއްވިއެވެ.\nސީޕީ ހަމީދު ވިދާޅުވީ، މަސްތުވާތަކެތީގެ މައްސަލަތައް ހައްލު ކުރަން މީގެ ކުރިން ނުކުރާ ވަރަށް މިދިޔަ ދެ އަހަރު ފުލުހުން މަސައްކަތް ކޮށްފައިވާ ކަމަށެވެ. އެގޮތުން މާލޭ ސަރަހައްދުގައި މަސްތުވާތަކެތި ބޭނުންކުރާ މީހުންގެ ތެރެއިން ވެސް މިދިޔަ ނޮވެމްބަރު މަހުން ފެށިގެން މިއަދާ ހަމައަށް 1،022 މީހަކު މަގުމަތިން އަތުލައިގަނެފައިވާ ކަމަށާއި މިދިޔަ ދެ އަހަރުގެ ތެރޭގައި ޓަނެއްހާ މަސްތުވާތަކެތި ހޯދާފައިވާ ކަމަށް ވެސް ސީޕީ ވިދާޅުވިއެވެ.\nއަދި މިހާރު މާލޭ ތެރޭގައި އެކި ނަންނަމުގައި ހިންގަމުންދާ 44 ކެފޭއެއްގެ އޮޕަރޭޝަން ހުއްޓުވާފައިވާކަން ފާހަގަކުރައްވަމުން ސީޕީ ހަމީދު ވިދާޅުވީ، މިހާތަނަށް ޑްރަގު ވިޔަފާރީ ކުރާ 12 ނެޓުވޯކެއް ހިފަހައްޓައި ދައުވާކުރަން ފޮނުވާފައިވާ ކަމަށެވެ.\nމިދިޔަ ފަސް އަހަރުގެ ސްޓެޓިސްޓިކްސް އަށް ބަލާއިރު ގާތްގަނޑަކަށް 8،937 މީހުން މަސްތުވާތަކެއްޗާ ގުޅުން ހުރި، ތަފާތު އެކި ބާވަތްބާވަތުގެ ކުށްތަކާ ގުޅިގެން ފުލުހުންގެ ހައްޔަރަށް ގެނެސްފައިވެއެވެ.\n"ބޮލަށް ގެއްލުން ލިބިފައި ވަނީ އިށީނދެ އިންދައި ވެއްޓުމުން"\nބަރަހަނާ ވި ދިވެހި ފިރިހެނާގެ ބަންދަށް 15 ދުވަސް ޖަހައިފި\nރިހިވެލިއަށް ފުލުހުން ނާރާ: ލޯޔަރު ނިޔާޒް


Ingireysivillai Hifaane Kamuge Inzaaraai Eku IS inn Fas Meehun Maraalaifi - Vaguthu\nއިނގިރޭސިވިލާތް ހިފާނެ ކަމުގެ އިންޒާރާއެކު އައިއެސްއިން ފަސް މީހުން މަރާލައިފި\n1 އަހަރު ކުރިން ( ޖެނުއަރީ 4, 2016 )\nއައިއެސް ޖަމާއަތުން އިނގިރޭސިވިލާތް ހިފާނެ ކަމުގެ އިންޒާރު ދީފިއެވެ.\nސީރިޔަން އޮބްޒަރވޭޓަރީ ފޯރ ހިއުމަން ރައިޓްސްއިން ބުނިގޮތުގައި އެއިންޒާރުދޭ ވީޑިޔޯ އާއްމުކޮށްފައިވަނީ އިއްޔެއެވެ.\nއިއްޔެ އާއްމުކުރި ވީޑިޔޯގައި އައިއެސްގެ ފަރާތުން ވާހަކަ ދެއްކި ޖައްލާދުވަނީ އިނގިރޭސި ބޮޑުވަޒީރު ޑޭވިޑް ކެމަރަންއަކީ މޮޔައެއް ކަމަށް ބުނެފައެވެ.\nއޭގެ އިތުރުން އެ ވީޑިޔޯގައި އައިއެސް އިން ވަނީ ފަސް މީހަކު މަރާލާފައެވެ. އައިއެސްއިން ބުނާ ގޮތުން އެ ފަސްމީހުންނަކީ އައިއެސްއާއި ދެކޮޅަށް އިނގިރޭސިވިލާތަށް ޖާސޫސްކޮށްދިން ފަސްމީހުންނެވެ. އެ މީހުން މަރާލާފައިވަނީ ބަޑި ޖަހައިގެންނެވެ.\nބައެއް މީޑިޔާ ރިޕޯޓުތައް ބުނާގޮތުން ކެމަރަންއަށް އިންޒާރުދީފައިވަނީ އެ ޤައުމުގެ ކުޑަކުއްޖެކެވެ. އެ ޤައުމުގެ ރަސްމީ އެއްވެސް ފަރާތަކުން އެކަން ކަށަވަރުކޮށްދީފައި ނުވިޔަސް އެކުއްޖާގެ ފޮޓޯއެއްކަމަށް ބުނާ ފޮޓޯއެއްވަނީ އާއްމުވެފައެވެ.\nވީޑިޔޯއިން ފެންނަ ގޮތުގައި ފަސް ޖާސޫސުން އެކަން ކުރިކަމަށްވަނީ އެއްބަސްކުރުވާފައެވެ.\nމި ވީޑިޔޯގެ ތެރެއިން ކެމަރަންއަކީ 'ވައިޓް ހައުސް'ގެ އަޅެއްކަމަށްވަނީ ބުނެފައެވެ. އަދި ކުޑަ ރަށެއްގެ ވެރިއަކު އަތުން ގުނާލެވޭހާ މަދު ބޯޓުތަކަކާއިއެކު އިންޒާރު ދިނުމުން ބިރު ނުގަންނަކަމަށް އައިއެސްއިންވަނީ ބުނެފައެވެ.\nއިނގިރޭސިވިލާތުން މީގެ ކުރިން އައިއެސްއަށް ހަމަލާދޭނެކަމަށްވަނީ ބުނެފައެވެ. އެ ޤައުމުގެ ރޯޔަލް އެއަރފޯސްއިން ހާމަކުރާގޮތުގައި އޮކްޓޯބަރ 2014 ފެށިގެން އޮކްޓޯބަރ 2015އަށް އާރުއޭއެފުން ދިން ހަމަލާތަކުގައި އައިއެސްގެ 396 ހަނގުރާމަވެރިންވަނީ މަރާލާފައެވެ.\nޖެނުއަރީ 5, 2016 - 08:17\nމިވަރުންވެސް އައިއެސް އަށް ތާއީދުކުރާމީހުން ރާއްޖޭގައި................\nޖެނުއަރީ 5, 2016 - 00:30\nއިބްރާހިމް މުހައްމަދު އެމީހުން އެއްބަސްވީ. ކަލޭމެންގެ ލާދީނީ ކަންވެސް އިންތިހާއައް ބޮޑޭ. އިންޝާﷲ އިނގިރޭސި ވިލާތް ކީއްކުރަން މުޅި ދުނިޔެ ހިފާނަން އިންޝާﷲ. ޚަވާރިޖިންނަކީ ކޮބައިކަން ނޭގޭ މުނާފިގުން މިއުޅެނީ. މުނާފިގުންނަކީ ތާ އަބަދުވެސް ދުނިޔޭގައި އުޅޭނެ ބައެއް. ކަލޭމެން ފުރަތަމަ ﷲ ސުބުހާނަހޫ ވަތަޢާލާ ފަރްޞް ކުރެއްވި5ނަމާދައް ރައްކާތެރިވެވޭތޯ ބަލާ\nޖެނުއަރީ 4, 2016 - 13:45\nތިއޮތީ ޖިހާދުކުރެވިފަ. ޢޮރިޖިނަލް ހަވާރިޖުން.\nއިސްލާމްދީން ހުތުރުކުރާ ތަކްފީރީ ޖަމާޢަތެއް.\nޖެނުއަރީ 5, 2016 - 08:19\nއެވަރުންވެސް އައިއެސްއަށް ތާއީދުކުރާ މީހުން ރާއްޖޭގައި....................\nނިރުބަވެރި ޙަމަލާއެއްގައި ސީރިޔާގެ ތުއްތު ކުދިންތަކެއް ޝަހީދުކޮށްލައިފި\nގޮތްނޭގޭ ދުމެއްގެ އަސަރުކޮށްގެން ގިނަ ބަޔަކަށް ފަރުވާދެނީ\nއައިއެސްއިން، ކުޑަކުދިންތަކެއް ލައްވައި މީހެއްގެ ކަރުބުރި ކުރާ މަންޒަރު ފެންނަ ވީޑިއޯއެއް ޢާންމުކޮށްފި


ޚަބަރު: އިމާމުންނާއި ޚަޠީބުންނަކީ ޒިންމާދާރު ނަމޫނާ ބަޔަކަށް ވާންޖެހޭނެ ކަމަށް މިނިސްޓަރ އޮފް އިސްލާމިކް އެފެއާޒް ވިދާޅުވެއްޖެ\nއިމާމުންނާއި ޚަޠީބުންނަކީ މުޖުތަމަޢުގައި ޒިންމާދާރު ނަމޫނާ ބަޔަކަށް ވާންޖެހޭނެ ކަމަށް މިނިސްޓަރ އޮފް އިސްލާމިކް އެފެއާޒް ޑރ. އަޙްމަދު ޒިޔާދު ވިދާޅުވެއްޖެއެވެ. މިނިސްޓަރ މިހެން ވިދާޅުވީ ރޭގައި ކުރިއަށްގެންދާ އިމާމުންނާއި ޚަޠީބުން ތާޒާކުރުމުގެ މަސައްކަތު ބައްދަލުވުމުގެ ރަސްމިއްޔާތުގައި ވާހަކަފުޅު ދައްކަވަމުންނެވެ.\nއަދި ޚަޠީބުންނަކީ ހަމައެކަނި ހުކުރު ހުތުބާދޭ ބަޔަކަށް އަދި އިމާމުންނަކީ ހަމައެކަނި ބަންގި ގޮވާ ބަޔަކަށް ވެގެން ނުވާނެކަމަށާއި، ޚަޠީބުންނާއި، އިމާމުންގެ ޒިންމާއާއި ދައުރު މުޖުތަމައުގައި އެއަށްވުރެ ބޮޑުކަމަށްވެސް މިނިސްޓަރ އޮފް އިސްލާމިކް އެފެއާޒް ޑރ. އަޙްމަދު ޒިޔާދު ވަނީ ވިދާޅުވެފައެވެ.\nއިމާމުންނާއި ޚަޠީބުންނަށް އަމާޒުކޮށްގެން ކުރިއަށް ގެންދާ މި މަސައްކަތު ބައްދަލުވުމުގެ މަޤްޞަދަކީ އިމާމުންނާއި ޚަޠީބުންނަކީ މި މުޖްތަމަޢުގައި ވަރަށް މުހިންމު ދައުރެއް އަދާކުރާ ބަޔަކަށް ވެފައި، އިމާމުންނާއި ޚަޠީބުންގެ މަސައްކަތްތައް ޒަމާނާ ގުޅިގެން އަންނަންޖެހޭ ބަދަލުތައް އޮޅުންފިލުވައިދީ ހޭލުންތެރި ކުރުމެވެ.\nމީގެ އިތުރުން މިއަހަރު ފަހުކޮޅު މަތީ ތަޢުލީމު ޙާސިލުކުރުމަށް ފަނަރަ އިމާމަކު މިޞްރަށް ފޮނުވުމުގެ ފުރުޞަތު ލިބިފައިވާކަމަށާއި، އިމާމުންނަށް ޚާއްޞަ ޑިގްރީ ފެންވަރުގެ ޕްރޮގްރާމެއް ކައިރި މުސްތަޤްބަލެއްގައި ރާއްޖޭގައި ފަށާނެކަމަށް މިނިސްޓަރ އޮފް އިސްލާމިކް އެފެއާޒް ޑރ. އަޙްމަދު ޒިޔާދު ވަނީ ވިދާޅުވެފައެވެ.\nއިސްލާމީ މަރުކަޒު ހޯލުގައި މި މަހު 11ން 12ށް ކުރިއަށްދާ މި މަސައްކަތު ބައްދަލުވުމުގައި ކ،ޅ،އއ،އދ އަދި ވ. އަތޮޅުގެ އެކި ރަށްރަށުން 130 އިމާމުންނާއި ޚަޠީބުން ބައިވެރިވެފައެވެ.\n12 އޮގަސްޓު 2018\nކިތައްމެ ހިތިކަމަށް ވިޔަސް ޙައްޤުބަސް ބުނާށެވެ!


ރާއްޖެއަށް އެތެރެކޮށްފައިވާ މުދާ 32 އިންސައްތަ ދަށަށް – Dhen.mv\nކޮވިޑް-19: އަލްޙަމްދުލިﷲ. އައްޑޫއިން ފައްސިވީ އެންމެން ރަނގަޅުވެއްޖެ"\nރާއްޖެއަށް އެތެރެކޮށްފައިވާ މުދާ 32 އިންސައްތަ ދަށަށް\nމުޙައްމަދު ސަނީޙް September 24, 2020 - 6:52 am\nމިއަހަރުގެ ޖެނުއަރީ މަހުން ފެށިގެން ސެޕްޓެމްބަރު މަހުގެ ނިޔަލަށް ރާއްޖެ އެތެރެކޮށްފައި ވަނީ 21.1 ބިލިއަން ރުފިޔާގެ މުދާ ކަމަށް މޯލްޑިވްސް ކަސްޓަމްސް ސާރވިސް އިން ބުނެފިއެވެ.\nރާއްޖެޓީވީގެ ފަލަސުރުހީ ޕްރޮގްރާމްގައި ވާހަކަ ދައްކަވަމުން ކޮމިޝަނަރ ޖެނެރަލް އޮފް ކަސްޓަމްސް، އަބްދުﷲ ޝަރީފް ވިދާޅުވީ، މި މުއްދަތުގައި އެތެރެކޮށްފައިވާ 21.1 ބިލިއަން ރުފިޔާގެ މުދަލަކީ 32 އިންސައްތަ ދަށް އަދަދެއް ކަމަށެވެ. މިގޮތުން ނިމިދިޔަ 2019 ވަނަ އަހަރުގެ ޖެނުއަރީ އިން ސެޕްޓެމްބަރު މަހަށް 30.8 ބިލިއަން ރުފިޔާގެ މުދާ ރާއްޖެ އެތެރެކޮށްފައިވާ ކަމަށް ވެސް ޝަރީފް ވިދާޅުވިއެވެ.\nޝަރީފް ވިދާޅުވީ، މިއީ ކޮވިޑް-19 ގެ ސަބަބުން އައި ބަދަލެއް ކަމަށް ޤަބޫލު ކުރައްވާ ކަަމަށެވެ.\nރާއްޖެއިން އެކްސްޕޯޓް ކުރެވުނު މުދަލަށް ބަލާއިރު، 2019 ވަނަ އަހަރުގެ ޖޫން އިން ސެޕްޓެމްބަރަށް 442 މިލިއަން ރުފިޔާގެ މުދާ އެކްސްޕޯޓް ކޮށްފައިވާ ކަން ފާހަގަކޮށް ޝަރީފް ވިދާޅުވީ މިއަހަރުގެ މި މުއްދަތުގައި އެކްސްޕޯޓްކޮށްފައި ވަނީ 616 މިލިއަން ރުފިޔާގެ މުދާކަމަށެވެ.\nޝަރީފް ވިދާޅުވީ މިއަހަރުގެ ޖެނުއަރީ އިން ސެޕްޓެމްބަރަށް 1.8 ބިލިއަން ރުފިޔާގެ މުދާ ރާއްޖެ އިން އެކްސްޕޯޓް ކޮށްފައިވާ އިރު، ފާއިތުވި އަހަރު އެކްސްޕޯޓް ކޮށްފައި ވަނީ 1.6 ބިލިއަން ރުފިޔާގެ މުދާ ކަމަށެވެ. އެހެން ކަމުން އެވްރެޖްކޮށް އެކްސްޕޯޓް ކުރެވުނު މުދަލުގެ އަގު 10 އިންސައްތަ ދަށްވެފައިވާ ކަމަށް ޝަރީފް ފާހަގަކުރެއްވިއެވެ.\nމީގެ އިތުރުން 2019 ވަނަ އަހަރުގެ ޖެނުއަރީ އިން ސެޕްޓެމްބަރު މަހަށް އިމްޕޯޓް އެކްސްޕޯޓް ޑިއުޓީ އިން ކަސްޓަމަސް އަށް ލިބިފައި ވަނީ 2.4 ބިލިއަން ރުފިޔާ ކަމަށާއި މިއަހަރުގެ މިމުއްދަތުގައި ޑިއުޓީގެ ގޮތުގައި ލިބިފައި ވަނީ 1.8 ބިލިއަން ރުފިޔާ ކަމަށް ޝަރީފް ވިދާޅުވިއެވެ. މިއީ 26 އިންސައްތައިގެ ދަށް ވުމެކެވެ. އެގޮތުން 2019 ވަނަ އަހަރުގެ ޖޫން އިން ސެޕްޓެމްބަރު މަހު އެއް ބިލިއަން ރުފިޔާ ލިބިފައިވާ އިރު މިއަހަރުގެ މިމުއްދަތުގައި ޑިއުޓީގެ ގޮތުގައި ލިބިފައި ވަނީ 650 މިލިއަން ރުފިޔާއެވެ.\nޝަރީފް ވިދާޅުވީ 2019 ވަނަ އަހަރު 164 މިލިއަނަށް ވުރެ ގިނަ ފޯމް ކަސްޓަމްސް އިން ޑިކްލެއަރ ކޮށްފައިވާ އިރު، މިއަހަރު ޑިކްލެއަރ ކުރެވުނީ 95 ހާސް ފޯމް ކަމަށެވެ. މިއީ 42 އިންސައްތައިގެ ދަށްވުމެއް ކަމަށް ޝަރީފް ފާހަގަ ކުރެއްވިއެވެ.\nކަސްޓަމްސް އިންޕޯޓް އެކްސްޕޯޓް\nވަގަށް ސައިކަލު އެތެރެކުރި މައްސަލައިގައި4މީހަކު ވަޒީފާއިން ވަކިކޮށްފި\nމިދިޔަ މަހު ރާއްޖެއަށް މުދާ އެތެރެކުރި މިންވަރު ބޮޑުތަނުން ދަށަށް\nކޮވިޑް-19: އަލްޙަމްދުލިﷲ. އައްޑޫއިން ފައްސިވީ އެންމެން ރަނގަޅުވެއްޖެ\nކޮވިޑް-19: އަލްޙަމްދުލިﷲ އިތުރު 37 މީހުން ބަލިން ރަނގަޅު ވެއްޖެ!\nކޮވިޑް-19: ފައްސިވީ އަދަދު ތިރިވެއްޖެ. މިއަދު 22 މީހުން!\nބަލި މީހުން ހެއްވަން މިޑޮކްޓަރު ނެށި ނެށުން ދަސްކުރަން، ރިތިކް ރޯޝަން ވެސް ބޭނުން ވެއްޖެ\nމާބޮޑަށް "މިސް" ނުވާތި! ވަރަށް އަވަހަށް އަދި އެނބުރި އަންނާނަން: ކަންގްނާ


Minister Zeneesha Eid Faahaga Kurehvee Dhaulath Ge Belumuge Dhashugai Thibi Kudhinnaai Eku - Vaguthu\nމިނިސްޓަރ ޒެނީޝާ އީދު ފާހަގަކުރެއްވީ ދައުލަތުގެ ބެލުމުގެ ދަށުގައި ތިބި ކުދިންނާއެކު\nއީދު ފާހަގަ ކުރަން ބޭއްވި ހަރަކާތެއްގައި މިނިސްޓަރ ޒެނީޝާ ބައިވެރިވެ ވަޑައިގަންނަވަނީ – ފޮޓޯ: ޖެންޑާ މިނިސްޓްރީ\nމިނިސްޓްރީ އޮފް ޖެންޑަރ އެންޑް ފެމިލީގެ ދަށުން ހިންގާ މަރުކަޒުތަކުގައި ބަލަހައްޓަމުން ގެންދާ ކުދިންނާއެކު މިނިސްޓަރ އޮފް ޖެންޑަރ އެންޑް ފެމިލީ ޒެނީޝާ ޝަހީދު ޒަކީ މި އަހަރުގެ ފިތުރު ޢީދު ދުވަސް ފާހަގަކުރައްވައިފިއެވެ.\nމިއީ ދައުލަތުގެ ބެލުމުގެ ދަށުގައި ދިރިއުޅޭ ކުދިންނާއެކު އެ ކަމަނާ ފިތުރު ޢީދު ފާހަގަކުރައްވާ ތިންވަނަ އަހަރެވެ.\nފިތުރު ޢީދުގެ މުނާސަބަތުގައި މިނިސްޓްރީން ވަނީ އެނިމޭޓަޑް ކާރޓޫން ފިލްމު "ސިންގް" ގެ ޚާއްޞަ ޝޯއެއް އޮލިމްޕަހުގައި އިއްޔެ ހެނދުނު އިންތިޒާމުކޮށްފައެވެ. އަދި، ފިޔަވަތީގައި ދިރިއުޅޭ އުމުރުން4އަހަރުން މަތީގެ 72 ކުދިންނާއެކު މިނިސްޓަރ ޒެނީޝާ މި ހަރަކާތުގައި ބައިވެރިވެވަޑައިގެންނެވިއެވެ. މި ހަރަކާތުގައި، ކުދިންގެ އިތުރުން ފިޔަވަތީގައި މަސައްކަތްކުރާ މުވައްޒަފުންނާއި، މިނިސްޓްރީގެ ބައެއް މުވައްޒަފުންނާއި މުވައްޒަފުންގެ ޢާއިލާތަކުން ވެސް ބައިވެރިވެފައިވެއެވެ.\nމި ހަރަކާތް އިންތިޒާމުކޮށްފައިވަނީ ޕަބްލިކް ސަރވިސް މީޑިއާ (ޕީ.އެސް.އެމް)، ހައުސިންގ ޑިވޮލޮޕްމަންޓް ކޯޕަރޭޝަން (އެޗް.ޑީ.ސީ)، މޯލްޑިވްސް ނެޝަނަލް ޑިފެންސް ފޯސް (އެމް.އެން.ޑީ.އެފް) އަދި މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ (އެމް.ޓީ.ސީ.ސީ)ގެ އެހީތެރިކަމާ އެކުގައި ކަމަށް ޖެންޑާ މިނިސްޓްރީ އިން މައުލޫމާތު ދެއްވައެވެ.\nޖެންޑާ މިނިސްޓްރީ އިން ވިދާޅުވީ ފިތުރު ޢީދާ ގުޅުވައިގެން ޢީދު ބަންދުގެ ތެރޭގައި ކުޑަކުދިންގެ ހިޔާގެ ކުދިންނަށް ވެސް ޚާއްޞަ ހަރަކާތްތަކެއް މިނިސްޓްރީން ވަނީ އިންތިޒާމުކޮށްފައެވެ. މި ގޮތުން، ޢީދު ދުވަހުގެ ތަފާތު ކުޅިވަރުތަކުގެ އިތުރުން، ޕިކްނިކް ދަތުރެއް ވެސް ހިމެނޭ އިރު، ބައެއް ހަރަކާތްތަކުގައި މިނިސްޓަރ ޒެނީޝާ ބައިވެރިވެވަޑައިގެންނެވުމަށް ވަނީ ހަމަޖެހިފައި ކަމަށް މިނިސްޓްރީ އިން މައުލޫމާތު ދެއްވައެވެ.\nތަފާތު ސަބަބުތަކާ ގުޅިގެން ދަޢުލަތުގެ ބެލުމުގެ ދަށުގައި މަރުކަޒުތަކުގައި މިވަގުތު ޖުމްލަ 136 ކުދިން ދަނީ ބަލަހައްޓަމުންނެވެ. މި ގޮތުން، ފިޔަވަތި މަރުކަޒުގައި 13 އަހަރުން ދަށުގެ 87 ކުދިން އަދި ކުޑަކުދިންގެ ހިޔާ އަދި އަމާން ހިޔާގައި 13 އަހަރާއި 18 އަހަރާއި ދެމެދުގެ 49 ކުދިން މި ވަގުތު ދަނީ ދިރިއުޅެމުންނެވެ.\nއަމާން ވެށީގައި ތިބޭ ކުދިންނާ ގުޅޭ ގޮތުން ދައްކަނީ ދޮގު ވާހަކަތަކެއް: ޖެންޑާ މިނިސްޓްރީ\nއަލީ ވަހީދު ފުރުވާލުމުން ޖެންޑަ މިނިސްޓަރުގެ ނުރުހުން\nޖޫން 16, 2018 10:13\nސަޅި މަވެސް ގެންދިޔަނަމަ ...ދޯ


ހޮނިހިރު ދުވަހު އިންޑިއާގައި ވެކްސިން ދޭން ފަށަނީ | Sandhaanu\nހޮނިހިރު ދުވަހު އިންޑިއާގައި ވެކްސިން ދޭން ފަށަނީ\nއަންނަ ހޮނިހިރު ދުވަހު އިންޑިއާގައި ކޮރޯނާ ވައިރަސްގެ ވެކްސިން ދޭން ފަށާނެ ކަމަށް އެޤައުމުގެ ސަރުކާރުން އިޢްލާނުކޮށްފިއެވެ.\nއިންޑިއާގެ ބޮޑުވަޒީރު ނަރެންދުރަ މޯދީ ވިދާޅުވީ ވެކްސިން ޕްރޮގްރާމް ފެށުމަކީ ބޮޑު ކާމިޔާބެއް ކަމަށެވެ. އަދި ސަރުކާރުގެ އަމާޒަކީ ޖުލައި މަހުގެ ނިޔަލަށް 300 މިލިއަން މީހުންނަށް ވެކްސިން ދިނުން ކަމަށެވެ.\nއިންޑިއާގައި ވެކްސިންގެ ޑޯޒް ފުރަތަމަ ދޭ މީހުންގެ ތެރޭގައި ހެލްތްކެއާ ސްޓާފުންނާއި ފްރަންޓްލައިން މަސައްކަތްތެރިން ހިމެނެ އެވެ.\nއެޤައުމުގެ ސަރުކާރުން ބުނެފައި ވަނީ އޭގެ ފަހުން ވެކްސިން ދޭނީ 50 އަހަރުން މަތީގެ މީހުންނަށް ކަމަށާއި 50 އަހަރު ފުރިފައި ނުވި ނަމަވެސް ބޮޑު ބައްޔެއްގައި އުޅެމުންދާ މީހުންނަށް ކަމަށެވެ. އަދި ވެކްސިން ދިނުމުގެ ކުރިން މިހާރު ވަނީ 700 ޑިސްޓްރިކްޓުގެ 150،000 ސްޓާފުންނަށް ތަމްރީނު ދީފައިވާކަމަށްވެސް ސަރުކާރުން ބުނެއެވެ.\nފުރަތަމަ ފޭސް އަމާޒުކޮށްފައި ވަނީ ހެލްތު ވޯކަރުންނާއި ފްރަންޓްލައިން ސްޓާފުންގެ 30 މިލިއަން މީހުންނާއި 50 އަހަރުން މަތީގެ 270 މިލިއަން މީހުންނަށެވެ.\nދުނިޔެއިން ކޮރޯނާވައިރަހަށް ދެވަނަ އަށް އެންމެ ގިނަ މީހުން ޕޮޒިޓިވްވެފައި ވަނީ އިންޑިއާ އިންނެވެ. އެ ގައުމުން 10.3 މިލިއަން މީހުން ޕޮޒިޓިވްވެފައިވާ އިރު 150،000 މީހުން ވަނީ މަރުވެފަ އެވެ.\nއިންޑިއާ އިން ވަނީ ދެ ވެކްސިނަކަށް ހުއްދަ ދީފަ އެވެ. އެއީ އޮކްސްފޯޑާއި އެސްޓްރަޒެނިކާ ގުޅިގެން އުފެއްދި ކޮވިޝީލްޑާއި އިންޑިއާގެ ކުންފުންޏެއް ކަމަށްވާ ބާރަތު ބަޔޯޓެކުން އުފެއްދި ކޮވެކްސިނެވެ. އިންޑިއާގެ ސީރަމް އިންސްޓްޓިއުޓުން ވަނީ އޮކްސްފޯޑުގެ ވެކްސިންގެ 50 މިލިއަން ޑޯޒް އުފައްދައިފަ އެވެ.


JSC Gaanoonaai khilaafu vejje, adu ehumakah haazireh nuvaanan: Fandiyaaru Adam\nފަނޑިޔާރު އާދަމް މުހައްމަދު -- ފޮޓޯ / މިހާރު\nޖުޑީޝަލް ސާވިސް ކޮމިޝަން (ޖޭއެސްސީ) ގާނޫނުއަސާސީއާ ހިލާފުވެފައިވާ ކަމަށް އެ ކޮމިޝަނުން ސުލޫކީ މައްސަލައެއް ބަލަމުންދާ ސުޕްރީމް ކޯޓުގެ ފަނޑިޔާރު އާދަމް މުހައްމަދު ވިދާޅުވެއްޖެއެވެ.\nފަނޑިޔާރު އާދަމް މުހައްމަދު ނެރުއްވި ބަޔާނެއްގައި މިއަދު ވިދާޅުވީ އޭނާއާ ގުޅޭ ގޮތުން ޖޭއެސްސީން ބަލަމުންދާ މައްސަލައަށް ހާޒިރުނުވާނެ ކަމަށެވެ.\nފަނޑިޔާރު އާދަމް ނެރުއްވި ބަޔާނުގައި ވިދާޅުވީ އެމަނިކުފާނު ޖޭއެސްސީން އެދުމުން އެ މައްސަލައިގެ ފުރަތަމަ އަޑުއެހުމަށް ވަޑައިގެންނެވި ކަމަށާއި އަދި ވަޑައިގެންނެވީ ވަކީލަކާއި ވެސް އެކުގައި ކަމަށެވެ. ފަނޑިޔާރު އާދަމްއާ އެކު ވަޑައިގެންނެވީ ކުރީގެ ނާއިބު ރައީސް ޑރ. މުހައްމަދު ޖަމީލު ކަމަށެވެ. ފަނޑިޔާރު ވިދާޅުވީ އެދުވަހުގެ އަޑުއެހުމަށް ޑރ. ޖަމީލު ވަކީލެއްގެ ގޮތުގައި ވަޑައިގެންނެވުމުން އެމަނިކުފާނު ވަކީލެއްގެ ގޮތުގައި ބަލައިގަތުމަށް ޖޭއެސްސީން ދެކޮޅު ހެއްދެވި ކަމަށެވެ.\nއެ ނިންމުމަކީ ގާނޫނު އަސާސީގެ މާއްދާތަކާ ކަނޑައެޅިގެން ހިލާފަށް ނިންމާފައިވާ ނިންމުމެއް ކަމަށާއި އެ ނިންމުމަކީ ގާނޫނީ އެއްވެސް އަސާސެއް ނެތި، އަސާސީ ހައްގުން ގަސްދުގައި މަހުރޫމްކުރުމަށް ނިންމާފައިވާ ތައައްސުފީ ނިންމުމެއްކަން އެނގެން އެބައޮތް ކަމަށް ފަނޑިޔާރު އާދަމްގެ ބަޔާނުގައި ވިދާޅުވެފައިވެއެވެ.\nފަނޑިޔާރުން އަދުލު އިންސާފު ގާއިމުކުރުމުގެ މަސްއޫލިއްޔަތުގެ ތެރެއިން ނިންމާ އެއްވެސް ބާވަތެއްގެ ނިންމުމެއްގެ މެރިޓާ ގުޅުވައިގެން ނުވަތަ އެ ނިންމުން ބިނާކުރި ޝަރުއީ އަދި ގާނޫނީ އަސާސްތަކާ ގުޅުވައިގެން އެފަދަ ނިންމުމެއް ގޯސްކަމަށްބުނެ ސުލޫކީ ގޮތުން ފަނޑިޔާރެއްގެ މައްޗަށް އެއްވެސް ސިފައެއްގައި ތައުދީބީ މައްސަލައެއް ބަލައިގެން ތައުދީބީ ފިޔަވަޅެއް އެޅުމަކީ، ސުޕްރީމް ކޯޓު އަމުރުގެ ދަށުން، "ގައިރު ދުސްތޫރީ" އަދި "ގައިރު ގާނޫނީ" ކަމެއް ކަމަށް ފަނޑިޔާރު އާދަމްގެ ބަޔާނުގައި ވިދާޅުވިއެވެ.\nފަނޑިޔާރު އާދަމް ވިދާޅުވީ އޭނާއަށް ޖޭއެސްސީއަށް ހާޒިރުވާން އަންގާފައިވާ އަމުރަކީ ބާތިލް އަމުރެއް ކަމަށާއި އެއްވެސް ފަރާތަކުން ކުރާ ގައިރު ގާނޫނީ އަމުރަކަށް ތަބާނުވުމަކީ، ކޮންމެ ރައްޔިތަކަށްމެ ލިބިގެންވާ އަސާސީ ހައްގެއް ކަމަށެވެ.\nޖޭއެސްސީން އަންނަނީ ފަނޑިޔާރު އާދަމްގެ 16 މައްސަލައެއް ބަލަމުންނެވެ.\nމިއަދުގެ މެންދުރުފަހު 15:00އަށް ފަނޑިޔާރު އާދަމްއާ ގުޅޭ ގޮތުން ޖޭއެސްސީން ބަލަމުން އަންނަ ސުލޫކީ މައްސަލައިގެ އަޑުއެހުމެއް އޮތެވެ. އެހެންނަމަވެސް އެ އަޑުއެހުން ކެންސަލް ކުރީ ފަނޑިޔާރު އާދަމް ވަޑައިގަތުމަށް އުޒުރުވެރިވާތީ ކަމަށް ޖޭއެސްސީން ވަނީ ބުނެފައެވެ.\nސާބަހޭ ފަނޑިޔާރު އާދަމް މުހައްމަދު ތިޔަ ޖޭއެސްސީ ފެންމައްޗައް އަރައިގެނެއްނޫން ގާނޫނުގެ މައްޗަށް އަރައިގެން ތިޖޭއެސްސީ ހަމަ ބިމަށް ތިރި ކުރަންޖެހޭ\nއޭނަޔަށްތަ އެނގެނީ ގައިރު ޤާނޫނީތޯ ނުވަތަ ނޫންތޯ ކަނޑަ އަޅަން! މިކަހަލަ މީސް މީހުން މާ ނައިސް ވާން ނޫޅެ މަޖްލިހުގެ ތެރެއިން ވަކި ކުރަންވީ ހަމަ މިހާރުން މިހާރަށް!


Officerun ge massala sirru kohfi\nއޮފިސަރުންގެ މައްސަލަ ސިއްރުކޮށްފި\nފުލުހުންގެ ވަޒީފާ އިން ވަކިކުރަން ނިންމި ހަތް އޮފިސަރުން\nފުލުހުންގެ ވަޒީފާއިން ވަކިކުރަން ނިންމާފައިވާ ކޮމިޝަންޑް އޮފިސަރުން ސިވިލް ކޯޓަށް ހުށަހަޅާފައިވާ މައްސަލައިގެ ޝަރީއަތުގެ އަޑުއެހުންތައް ލައިވްކޮށްދިނުމަށް އެދުމުން އަޑުއެހުންތައް ސިއްރުކުރަން ނިންމައިފި އެވެ.\nއޮފިސަރުންގެ ފަރާތުން މިމައްސަލާގައި ވަކާލާތު ކުރައްވާ ދިވެހި ޗެމްބާސްގެ ގާނޫނީ ވަކީލު މަރިޔަމް ނިހާޔަތު ސޮއި ކުރައްވާ ސިވިލް ކޯޓަށް ފޮނުއްވި ސިޓީގައި ޝަރީއަތް ލައިވްކޮށްދޭން ވަނީ އެދިވަޑައިގެންފަ އެވެ. ލައިވް ކޮށްދޭން އެދިވަޑައިގެންފައި ވަނީ މި މައްސަލައަކީ އާންމު މަސްލަހަތު ހިމެނޭ މައްސަލައެއް ކަމަށް ދެކޭތީ އެވެ. މީގެ އިތުރުން ގާނޫނުއަސާސީގެ 42 ވަނަ މާއްދާގައި ބަޔާންކުރާ އަދުލުވެރިކަމާއި ހަމަހަމަކަމާ އެކު ޝަރީއަތް ކުރެވޭ ކަން ކަށަވަރު ކުރުމުގެ ގޮތުން ވެސް ޝަރީއަތް ލައިވްކުރަންޖެހޭ ކަމަށް ވިދާޅުވެފައިވެ އެވެ.\nނަމަވެސް ސިވިލް ކޯޓުގެ ގާޒީ އަލީ އަބްދުﷲ ނިންމާފައި ވަނީ މި މައްސަލައަކީ ގައުމީ ސަލާމަތަށް ނުރައްކާވެދާނެ މައްސަލައަކަށް ވެދާނެ ކަމަށް ފެނިވަޑައިގަންނަވާތީ ޝަރީއަތް ސިއްރުކުރުމަށެވެ. މި މައްސަލައިގެ ޝަރީއަތުގެ އަޑުއެހުންތައް އާންމުކޮށް ހުޅުވާލައިގެން ކުރިއަށް ގެންގޮސްފިނަމަ މައްސަލައިގައި އިންސާފު ގާއިމު ކުރުމަށް ހުރަސް އެޅިގެން ހިނގައިދާނެ ކަމުގެ އިހުތިމާލް އޮތް ކަމަށް ވެސް ވަނީ ފާހަގަކުރައްވާފަ އެވެ.\nއޮފިސަރުން ކޯޓަށް ހުށަހެޅި މައްސަލަ ޑިސްޕިއުޓް ރިޒޮލިއުޝަން މަރުހަލާ ނުވަތަ ޝަރީއަތުން ބޭރުން ހައްލުކުރަން ކުރި މަސައްކަތް ކާމިޔާބުވާ ގޮތް ނުވުމުން އެ މައްސަލަ ޝަރީއަތަށް ފޮނުވުމަށް ކޯޓުން ނިންމާފައި ވަނީ މިދިޔަ އާދީއްތަ ދުވަހު އެވެ.\nދިވެހި ޗެމްބާސް އިން ކުރިން ބުނެފައި ވަނީ ފުލުހުންގެ އިދާރާގައި އެތައް އަހަރަކު މަސައްކަތް ކުރައްވާފައިވާ އޮފިސަރުންތަކެއް ވަކިކުރަން ނިންމާފައި ވަނީ ބޭއިންސާފުން ކަމަށެވެ. އޮފިސަރުންނަށް ޖަވާބުދާރީވާން ފުރުސަތު ނުދީ ވަޒީފާ އިން ވަކިކުރާތީ އެ ބޭފުޅުންނަށް ގާނޫނީ ގޮތުން ލިބޭ ހައްގުތަކެއް ގެއްލިފައިވާ ކަމަށްވެސް ވަކީލް ވިދާޅުވި އެވެ.\nފުލުހުންގެ އޮފިސަރުންތަކެއް ވަކިކުރަން ފުލުހުންގެ ބޯޑުން ލަފާ ދީފައިވާ ގާނޫނާ އެއްގޮތަށް ކަން ޔަގީން ކުރުމަށްޓަކައި އެ މައްސަލަ ވަނީ މަޖިލީހުގެ 241 ކޮމިޓީ އަށް ވެސް ހުށަހަޅާފަ އެވެ.\nމޯލްޑިވްސް ޕޮލިސް ސާވިސް ސިވިލް ކޯޓް


Misrugai barahana site thah block kuranee\nވެބްސައިޓް ބޭން ކުރަނީ\n27 ޖޫން 2021 - 09:12:28\nޒުވާނުން ބަރަހަނާ ވެބްސައިޓްތަކަށް ދެވިހިފާފައިވާތީ އެއީ ބޮޑު މައްސަލައެއްކަން ފާހަގަކޮށް، އެފަދަ ވެބްސައިޓްތައް ބްލޮކް ކުރަން މިސްރުގެ އިސް އޮފިޝަލަކު އެދިއްޖެއެވެ.\nމިސްރުގެ ހައުސް އޮފް ރިޕްރެޒެންޓޭޓިވްގެ އިކޮނޮމިކް އެފެއާރޒް ކޮމެޓީގެ ސެކެރެޓަރީ އަހުމަދު ޑިއާބް ވަނީ އެކަން ހުއްޓުވުމަށް އެދި އެމަޖިލީހުގެ ރައީސް ހަނަފީ ގެބެލީއަށް ހުށަހަޅާފައެވެ. އަދި އެ ގައުމުގެ ކޮމިއުނިކޭޝަން މިނިސްޓަރުގެ އަރިހުންވެސް އެ ވެބްސައިޓްތަކަށް ނުވަދެވޭ ގޮތް ހެދުމަށް އެދިފައި ވެއެވެ.\nޑިއާބް ބުނެފައި ވަނީ، އެފަދަ ވެބްސައިޓްތަކުގެ ސަބަބުން ޒުވާނުންގެ ވިސްނުން ހަލާކުވެ، އާއިލާތައް ހަލާކުވާ ކަމަށެވެ. އަދި މިފަދަ ވެބްސައިޓްތަކަކީ ދީނާ ހިލާފު ވެބްސައިޓްތަކެއް ކަމަށްވެސް ބުނެފައި ވެއެވެ.\nއޭނާ ވަނީ މިފަދަ ވެބްސައިޓްތައް އަރަބި ބައެއް ގައުމުތަކުގައި ބްލޮކް ކޮށްފައިވަނީ ކިހިނެއްތޯ ސުވާލު އުފައްދާފައެވެ.\nއަދި އެފަދަ ވެބްސައިޓްތައް ބެލުމަށް ދެވިހިފާފައި ތިބޭ މީހުން އެކަން ކުރާކަން އެއްބަސްވާން ލަދު ގަންނަ ކަމަށާއި، އެކަމަށް ފަރުވާ ހޯދަންވެސް ޖެހިލުންވާ ކަމަށް އޭނާ ބުނެފައި ވެއެވެ. އޭނާ ވަނީ އެފަދަ ވެބްސައިޓްތަކަކީ ވަގުތު ފާއިތު ކުރުމަށް ބަލާ އެއްޗެއް ނޫން ކަމަަށާއި، އެއީ ސީރިއަސް ފަރުވާއެއް ބޭނުންވާ ބައްޔެއް ކަމަށް ބުނެފައެވެ.\nއަދިި އެއީީ ޒުވާނުންގެ ދިރިއުޅުމަށް ވަރަށް ބޮޑަށް ހުރަސް އެޅޭ ކަމެއް ކަމަށްވެސް ބުނެފައި ވެއެވެ


ޚިޔާލު Archives - Page5of 10 - Mahfooz's Blog\n10/11/2017\tޚިޔާލު0432\nއަޅުގަނޑާއި، އިތުރު 53 ވަކީލަކު ދިވެހިރާއްޖޭގައި ޤާނޫނީ ވަކީލެއްގެ ޙައިސިއްޔަތުން މަސައްކަތްކުރުން މަނާކޮށް، ޖުޑީޝަލް އެޑްމިނިސްޓްރޭޝަންއިން ޓުވީޓެއް ކުރިތާ މިއަދަށް ދެމަސް ފުރުނީއެވެ. އަޅުގަނޑާއެކު ސަސްޕެންޑްކުރެވުނު ވަކީލުންގެ ތެރެއިން އަދިވެސް 17 ވަކީލުންނަށް އޮތީ ވަކާލާތުކުރުން މަނާކުރެވިފައެވެ. ޖުޑީޝަރީގައި ހުރި މައްސަލަތަކުގެ ވާހަކަ އަޅުގަނޑު ފާޅުކަން ބޮޑު ގޮތެއްގައި ދައްކަން ފެށީ އިއްޔެއަކު މިއަދަކު ނޫނެވެ. މި ބްލޮގަށްވެސް3އަހަރު ވެގެން ދިޔައީއެވެ. އަޅުގަނޑުގެ މި ބްލޮގުގައި ލިޔާ …\n06/11/2017\tޚިޔާލު0736\nޤާނޫނުއަސާސީގެ 52 ވަނަ މާއްދާގެ ޢިބާރާތުގައި އޮންނަނީ “…..މީހަކަށް މަޖުބޫރުކޮށްގެން ބަޔާން ހޯދުމާއި، ޤާނޫނާ ޚިލާފަށް ހެކި ހޯދުމަކީ އެއްވެސް ފަރާތަކުން ކޮށްގެން ވާނޭ ކަމެއް ނޫނެވެ. އަދި އެ ގޮތަށް ހޯދާ ބަޔާންތަކާއި ހެކިތައް ޝަރީޢަތަށް ބަލައިގަނެގެނެއް ނުވާނެއެވެ.” މި މާއްދާއަކީ ދިވެހިރާއްޖޭގެ ކޯޓުތަކުން އެތައް ޤަޟިއްޔާއެއްގައި ތަފްސީރުކޮށްދީފައިވާ މާއްދާއެކެވެ. މީގެ ތެރެއިން ދިވެހިރާއްޖޭގެ ހައިކޯޓުގެ ނަންބަރު 2014/HC-A/47 ގައި ބަޔާންކޮށްފައި އޮންނަނީ މިއުސޫލު ގެ ދަށުން ޝަރީޢަތަށް …\n04/11/2017\tޚިޔާލު0461\nއިންސާނީ ޠަބީޢަތުގެ އެންމެ އަސާސީ އެއް ސިފައަކީ ލަދުގަތުމެވެ. އެއީ އިމެއް، ޙުދޫދެއްގެ ތެރޭގައި އިންސާނާގެ އުޅުމާ ގުޅުން ބަހައްޓަން މަޖުބޫރުކުރުވާ ޠަބީޢީ ސިފައެކެވެ. މުޖުތަމަޢުއެއްގެ އަފްރާދުންގެ މެދުގައި އެކަކު އަނެކަކާމެދު ގެންގުޅެންޖެހޭ އަސާސީ ސިފަތަކާއި، ޙުރުމަތާއި، އިޙްތިރާމް ހިފަހައްޓައިދޭ ރުކުނަކީވެސް ލަދެވެ. އިންސާނުން އެއްބަސްވެފައިވެފައިވާ އަޚްލާޤީ އިން ފަހަނައަޅައި ގޮސްފިނަމަ އަނެއް އިންސާނާ ތިމާއާ މެދު ދައްކާނޭ ވާހަކަތަކާއި، ދެކެފާނޭ ގޮތަކާމެދު ވާ ކަންބޮޑުވުމަށް އަހަރުމެން ލަދޭ ކިޔަމެވެ. …\nޕިއްޒާ ވަށްކޮށް އޮންނަނީ ކީއްވެ؟\n25/10/2017\tޚިޔާލު0521\nއަޅުގަނޑު ބްލޮގްގައި ލިޔާ ކޮންމެ ލިޔުމަކާ ގުޅިގެންވެސް ކޮންމެވެސް ވަކީލަކާ، ނުވަތަ ސިޔާސީ ބޭފުޅަކާ، ނުވަތަ ރަނގަޅު ޚިޔާލެއް ދެވިދާނޭކަމަށް އަޅުގަނޑަށް ހީވާ ކޮންމެވެސް ބޭފުޅަކާ މަޝްވަރާކުރުމަކީ އަޅުގަނޑު ކޮށްއުޅޭ ކަމެކެވެ. ޢާންމުކޮށް ވަކީލުންނާއެވެ. ބްލޮގުގައި ލިޔާނޭ ރަނގަޅު ލިޔުމެއްގެ ޚިޔާލަކަށް އެދުމުން މިރޭ ވަކީލަކު އަޅުގަނޑަށް ނިކަން ރަނގަޅު މަޝްވަރާއެއް ދިނެވެ. ތިޔައީ ދެން ކޮން ކަމެއްހެއްޔޭ، އަބަދު އުއްތަމަ ފަނޑިޔާރޭ ޤާނޫނޭ ސުޕްރީމް ކޯޓޭ ޖުޑީޝަރީއޭ ކިޔުން …\nމުޖުތަމަޢުގެ ސަލާމަތަށް ބައެއް ފަހަރު ނުރައްކާތެރި ކުށްވެރިން!\n23/10/2017\tޚިޔާލު0401\nސަރުކާރަކީ ދައުލަތެއްގެ ރައްޔިތުންގެ ތެރެއިން އެބައިމީހުންގެ ކަންކަން އިންތިޒާމުކޮށް ބެލެހެއްޓުމަށްޓަކައި އެބައިމީހުން އިސްކުރާ ފަރާތްތަކަށް ކިޔާނަމެކެވެ. އެއީ ރައްޔިތުންނަށްޓަކައި ރައްޔިތުން އެކަށައަޅާ އިންތިޒާމެކެވެ. ރައްޔިތުންނާމެދު އެމީހުންގެ ޢަމަލުތައް ހުންނާނީ އެ މީހުންނަށް އެ ބާރު ދިން ފޮތުގައި ބުނެފައި އޮތް އިމުގެ ތެރޭގައެވެ. އެ އިމުން ބޭރުވާނަމަ، އެކަން ބެލޭނޭ އިންތިޒާމުވެސް އެ ފޮތުގައި އޮންނާނީ ހަމަޖައްސާފައެވެ. ރައްޔިތުންގެ ކަންކަން ބަލަން އިސްކުރެވިފައިވާ ފަރާތުން ރައްޔިތުންގެ ތެރެއިން މީހަކާމެދު ފިޔަވަޅެއް …\nއަހަރެން އަދާކުރީ އަހަރެންގެ ވަޒީފާއެވެ.\n18/10/2017\tޚިޔާލު0356\nމިކަމާ މެދު ވިސްނާތާ ދުވަސްތަކެއް ވެއްޖެއެވެ. “އަހަރެން ކުރާނީ ކީއްހޭ އެއީ މަގޭ ވަޒީފާއޭ” ބުނަމުން އެތައް ބަޔަކަށް ނުޙައްޤުން ދެވޭ އަނިޔާތަކުގައި ޝާމިލުވަނީ ދައުލަތުގެ ކިތައް މުވައްޒަފުންތޯއެވެ. އެއްބަޔަކު ޢަމަލީ ގޮތުން ބައިވެރިވާއިރު، އަނެއް ބަޔަކު އަޅާނުލާ ހަނު ތިބުމުން އެކަމަށް ތަރުހީބުދެއެވެ. “އެއީ އަހަރެންގެ ވަޒީފާއޭ” ބުނުމަކީ އިއްޔެއަކު މިއަދަކު ފެށުނު ސަޤާފަތެއް ނޫނެވެ. ނާޒީ ޖަރުމަނުގައި ހިޓުލަރުގެ ފައުޖުތަކުން ޔަހޫދީންނަށް ލާއިންސާނީ އަނިޔާ ދިން ސިފައިންވެސް …\nވަޒީފާއަށްޓަކައި އަނިޔާވެރިކަމަށް ވާގިވެރިވުން\n16/10/2017\tޚިޔާލު0392\nRichard Kuklinski އަކީ އެމެރިކާގެ ރައްޔިތެކެވެ. އޭނާ އުފަންވީ 11 އޭޕްރިލް 1935 ގައެވެ. މަރުވީ އުމުރުން 70 އަހަރުގައި5މާޗް 2005 ގައެވެ. Richard Kuklinski އަކީ އޭނާގެ އަނބިމީހާއާއި ދެ ދަރިންނާއެކު ހެޔޮވަރުގެ ތަނަވަސް ދިރިއުޅުމެއް އުޅެމުން ގެންދިޔަ މީހެކެވެ. އާޢިލާގެ ޚަރަދު ބަރަދަށް އާމްދަނީ ހޯދުމަށް އޭނާ ކުރަމުން ގެންދިޔަ މަސައްކަތަކީ އަގު ނަގާގޮތަށް މީހުން މެރުމެވެ. 18 މަސް ދުވަހުގެ އަންޑަރކަވަރ އޮޕަރޭޝަނަކަށްފަހު …\n11/10/2017\tޚިޔާލު0393\nއިންޑިޔާގެ ޤާނޫނީ ވަކީލު މިތުލޭޝް ކުމާރު ސްރީވާސްތަވް، ނުވަތަ މަޝްހޫރު ނަމުން ނަމަ ނަޓްވަރުލާލް އުފަންވީ 1912 ވަނަ އަހަރު އިންޑިޔާގެ ބިހާރު ސްޓޭޓްގައެވެ. ނަޓްވަރުލާލް އަކީ ޤާނޫނީ ވަކީލެއް ނަމަވެސް އޭނާ މަޝްހޫރުކަން ހޯދީ ޓެކުމުންނެވެ. ޢާމްދަނީ ހޯދުމަށް ޓެކުމަކީ ރަސްމީ މަސައްކަތަކަށް ހެދިއިރު އާދަޔާ ޚިލާފް ކަންތައްތަކެއް އޭނާ ކޮށްފައި އެބަހުއްޓެވެ. އޭނާގެ ވިސްނުންތޫނުކަމާއި، އޭނާ ކޮށްފައިވާ ކަންތައްތަކުގެ ހަނދާނެއްގެ ގޮތުން، ބިހާރުގައި އޭނާ އުފަންވި ވިލެޖްގައި …\nޑރ.ޢަބްދުލްމަޖީދު ޢަބްދުލްބާރީގެ ސުވާލާއި، އަލްއުސްތާޛް ޙުސްނުއްސުޢޫދުގެ ޖަވާބު\n30/09/2017\tޚިޔާލު0341\nދުސްތޫރީ ފަސާނާގެ ނަމުގައި ޤާނޫނީ ވަކީލުން ބޭއްވި ފޯރަމް ވަރަށް ކާމިޔާބެވެ. ޓީވީއިން ބެއްލެވި ވަރަށް ގިނަ ބޭފުޅުން އެ ފަސާނާގެ ވާހަކަ ދައްކަވައި މަރުޙަބާ ވިދާޅުވިއެވެ. ފަސާނާގައި ހިނގި އެކިއެކި ކަންކަމުގެ ތެރެއިން އަޅުގަނޑަށް އެންމެ ބޮޑަށް ފާހަގަވީ ޑރ.ޢަބްދުލްމަޖީދު ޢަބްދުލްބާރީގެ ސުވާލާއި، އެ ސުވާލަށް އަލްއުސްތާޛް ޙުސްނުއްސުޢޫދު ދެއްވި ޖަވާބެވެ. ޑރ.ޢަބްދުލްމަޖީދު ޢަބްދުލްބާރީ ކުރެއްވި ފުރަތަމަ ސުވާލަކީ “ރައްޔިތުންގެ މަޖިލިސް ކުރާ ގޭގެ ތެރެއަށް ސިފައިން ވަދެ …\nޑޮކްޓްރައިން އޮފް “ލާހިކައެއް ނޫން”!\n29/09/2017\tޚިޔާލު0358\nޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަންއިން 56 ޤާނޫނީ ވަކީލުން ސަސްޕެންޑް ކުރަން ނިންމި ނިންމުމަކީ އިދާރީ ފިޔަވަޅު އެޅުމުގެ އުޞޫލުތަކާ ކަނޑައެޅިގެން ޚިލާފަށް ނިންމާފައިވާ ނިންމުމެކެވެ. އެ ނިންމުމަށް ޗެލެންޗްކޮށް ސިވިލް ކޯޓަށް މައްސަލަ ހުށަހެޅުމުން އެ ކޯޓުން ވަނީ އެއީ އުއްތަމަ ފަނޑިޔާރާއި ސުޕްރީމް ކޯޓުގެ ފަނޑިޔާރުންގެ ނިންމުމަކަށް ޗެލެންޗްކުރުން ކަމުގައި ބައްލަވައި އެމައްސަލަ ސިވިލް ކޯޓަށް ބަލައި ނުގަތުމަށް ނިންމަވާފައެވެ. އަދި މައްސަލަ ބަލައި ނުގަތުމަށް ނިންމި …\nޕޭޖް5ގެ 10« First...«34567\t»\t...Last »


Dhangadey ge dhifaaee ahdana maa varugadha!\nއަލީ އަޝްފާގު މެޗެއްގައި ލަނޑު ޖެހުމަށްފަހު އުފާ ފާޅު ކުރަނީ --\nދަގަނޑޭގެ ދިފާއީ އައްޑަނަ މާ ވަރުގަދަ!\nފުޓްބޯޅައަކީ ދިވެހިންގެ ޖޯޝީ ލޭ އެންމެ ގަދައަށް އެއާ ގުޅިފައިވާ ކުޅިވަރެވެ. އެ ކުޅިވަރުގައި މި ޖީލުގެ ބަތޮލަކީ އަލީ އަޝްފާގު (ދަގަނޑޭ) ކަމީ ޝައްކެއް އޮތް ކަމެއް ނޫނެވެ. ދަގަނޑޭއަށް ކުޑަކޮށް ނަމަވެސް ދެރަ ބަހެއް، ފާޑެއް އެއީ ދިވެހިންގެ ހިތްތައް ގަބޫލު ކުރާ ކަމެއް ނޫނެވެ. ދަގަނޑޭ ލޯބި ހޯދާފައިވަނީ ދިވެހިންގެ ހިތްތަކުގެ މާ ފުންމިނުންނެވެ.\nޓްވިޓާގައި އަބަދުވެސް ކަންކަމަށް ފާޑުކިޔައި މީހުންނާ ވަރަށް ބޮޑަށް އަރާރުންވާ އެމްޑީޕީގެ އެކްޓިވިސްޓް ސޫސަން މިފަހަރުގެ ހަމަލާ އަމާޒުކުރީ ދަގަނޑޭ އަދި ގައުމީ ޓީމްގެ ކެޕްޓަން އަކްރަމްއާއެވެ. އެ ދެ ކުޅުންތެރިންނަކީ ވެސް މިހާރު ތުނބުޅި ދިގުކޮށްފައި ތިބޭ ދެ ކުޅުންތެރިންނެވެ. އެ ދެ ކުޅުންތެރިންނަށް ނިސްބަތްކޮށް ސޫސަން ކުރި ޓްވީޓުން އެއީ ހައްދު ފަހަނައަޅާފައިވާ ބައެއްގެ ގޮތުގައި ސިފަވެއެވެ.\nސޫސަންގެ މި ޓްވިޓާއާއެކު، ޓްވިޓާގައި އޭނާ "ރޮލާ ކައިފި"އެވެ. މިފަހަރު ސޫސަންއަށް އަތްލެވުނީ އަތްލައިގެން ނުވާނެ އަލިފާނެއްގައެވެ. ގިނަ ބަޔަކު ވަނީ ދަގަނޑޭއަށް ލޯބި ސޯޝަލް މީޑިއާގައި ބަންޑުންކޮށްލާފައެވެ. ދަގަނޑޭ ކުޅިވަރާއި އޭނާ ކެެރިއަރުގެ ބޭރުން އައި ހަމަލާއެއްގައި ވެސް އޭނާގެ ދިފާއުގައި ތެދުވާނެ ގިނަ ބަޔަކުވިއެވެ. އެހެން ގޮތަކަށް ބުނާނަމަ، އެވެނި ކަމެއް މިވެނި ކަމެއް ނެތެވެ. ދިވެހީން ތިބޭނީ ދަގަނޑޭގެ ދިފާއުގައެވެ.\nދަގަނޑޭއަށް އޮތް ލޯބި މީގެކުރިން ވެސް އެތައް ފަހަރަކު، ދިވެހިން ވަނީ ހާމަކޮށްފައެވެ. ހިތްވަރާއި މަސައްކަތުން ދަގަނޑޭއަށް ވޯޓު އަޅާފައި އެބަ ހުއްޓެވެ. ދަގަނޑޭ އެންމެ ފޮޓޯއެއް ސޯޝަލް މީޑިއާގައި ޕޯސްޓްކުރިޔަސް އެއީ އެންމެ ވައިރަލް ފޮޓޯއަށް ވެގެންދެއެވެ.\nހުރިހާ ގޮތަކުން ވެސް ބެލި ނަމަވެސް ދަގަނޑޭއަކީ އެންމެ ގިނަ ބަޔަކު ލޯބިވާ ދިވެހި ޝަހުސިއްޔަތެވެ. އޭގައި ވަކި އުމުރެއް ވަކި ޖިންސެއް ނެތެވެ. އެއީ ދިވެހިންގެ ފަހުރެވެ. އެ ފަހުރަށް ކުޑަކޮށް ވެސް ކުޑައިމީސް ބަހެއް ހަޖަމު ނުކުރާނެކަން ދިވެހިން މިއަދު އަނެއްކާވެސް ސާބިތުކޮށްފިއެވެ.\nދަގަނޑޭގެ ދިފާއުގައި ވާހަކަ ދައްކާ މީހުން ދެކޭ ގޮތުގައި، ތުބުނޅިއެއް ބަހައްޓާ ކޮންމެ މީހަކީ ހައްދުފަހަނައަޅައި ތަންތަން ގޮއްވާލަން ތައްޔާރަށް ތިބޭ ބައެއްގެ ގޮތުގައި ސިފަ ކުރުމަކީ ގޯހެކެވެ. އެފަދަ ހިޔާލުފާޅު ކުރުމަކީ އެންމެ އެކަށީގެންވާ ހިޔާލުފާޅުކުރުންތަކެއް ނޫނެވެ. ކޮންމެއަކަސް ދަގަނޑޭއަށް ސޫސަން އެއްލި ހަމަލާއިން ޒަހަމެއް ނުވިއެވެ. އޭނާގެ ދިފާއީ އައްޑަނަ އެއްވުރެ މާ ވަރުގަދައެވެ.


މިދިޔަ އަހަރުގެ ބީ.ޕީ.ޓީ ބަޔާން ހުށަހެޅުމުގެ ސުންގަޑި ފަސްކޮށްފި\nވިޔަފާރީގެ ފައިދާއިން ޓެކްސް ނެގުމުގެ ޤާނޫނުގެ ދަށުން ހުށަހަޅަން ޖެހޭ 2016 ވަނަ އަހަރުގެ ބީ.ޕީ.ޓީ ބަޔާން ހުށަހެޅުމުގެ ސުންގަޑި ފަސްކޮށްފިއެވެ.\nމޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިން ބުނީ މިދިޔަ އަހަރުގެ ބީޕީޓީ ބަޔާން ހުށަހެޅުމުގެ ސުންގަޑި ޖުލައި 16 އަށް ފަސްކޮށްފައިވާ ކަމަށެވެ.\nމިގޮތަށް މި ހަމަޖެއްސީ މިއަހަރުގެ ބީ.ޕީ.ޓީ ބަޔާން ހުށަހަޅާ ސުންގަޑި އަންނަނީ ފިތުރު ޢީދު ބަންދާ ގުޅިގެން ކަމަށް ވާތީ، ޓެކްސްބަޔާނާއި މާލީ ހިސާބުތައް ތައްޔާރުކުރުމާއި އޮޑިޓްކޮށް ނިންމުމަށް އިތުރު ވަގުތު ދިނުމުގެ ގޮތުންކަމަށް މީރާއިން ބުންޏެވެ.\nމީގެ އިތުރުން ދިވެހިރާއްޖޭގެ ކުންފުންޏާއިބެހޭ ޤާނޫނުގެ ބޭނުމަށް ކުންފުނިތަކުން 2016 ވަނަ އަހަރުގެ އަހަރީ ހިސާބުތަކާއި ޑިރެކްޓަރުންގެ ރިޕޯޓާއި އޮޑިޓަރުގެ ރިޕޯޓް ހުށަހަޅަން ޖެހޭ ސުންގަޑިވެސް ވަނީ 16 ޖުލައި 2017 އަށް ފަސްކޮށްފައެވެ.\nއެހެންކަމުން ބީ.ޕީ.ޓީ ބަޔާން ހުށަހަޅަންޖެހޭ އެންމެހައި ފަރާތްތަކުން މިފުރުޞަތުގެ ބޭނުންކޮށް 16 ޖުލައި 2017 ގެ ކުރިން ބީ.ޕީ.ޓީ ބަޔާން ހުށަހަޅައި ނިންމުމަށް މީރާއިން ވަނީ އިލްތިމާސްކޮށްފައެވެ.\n2016 ވަނައ އަހަރުގެ ބީ.ޕީޓީ ބަޔާން ހުށަހެޅުމުގެ ސުންގަޑި 16 ޖުލައި 2016 އަށް ފަސްކުރި ކަމުގައި ވިޔަސް 2017 ވަނަ އަހަރުގެ މެއި މަހުގެ ޖީ.އެސް.ޓީ ބަޔާން ހުށަހެޅުމުގެ ސުންގަޑިއަކީ2ޖުލައި 2017 ކަމުގައިވެސް މީރާއިން މަޢުލޫމާތު ދެއެވެ.


Beyvafaatheri vumuge kuh saabithuve bodu joorimanaa eh!\nބޭވަފާތެރިވުމުގެ ކުށް ސާބިތުވެ ބޮޑު ޖޫރިމަނާއެއް!\nލޯބިވެރިޔާއަށް ބޭވަފާތެރިވި މީހަކަށް ބޮޑު ޖޫރިމަނާއެއް އައި\nޔުނައިޓެޑް އަރަބް އެމިރޭޓްސް (ޔޫއޭއީ) ގެ އަންހެނަކު ފިރިމީހާއަށް ބޭވަފާތެރިވެ އެހެން މީހަކާ ލޯބީގެ ގުޅުމެއް ހިންގިކަން ކޯޓަށް ސާބިތުވުމުގެ ސަބަބުން ބޮޑު ބަދަލެއް ފިރިމީހާއަށް ދޭން ކޯޓުން އަމުރު ކޮށްފި އެވެ. ފުޖައިރާ ސިވިލް ކޯޓުން މި އަންހެންމީހާގެ މައްޗަށް ހުކުމް ކޮށްފައި ވަނީ 50،000 ދިރްހަމްގެ (ގާތްގަނޑަކަށް 16،500 ޔޫއެސް ޑޮލަރު) ގެ ބަދަލެއް ފިރިމީހާއަށް ދިނުމަށެވެ.\nމި ހާދިސާ ހިނގާފައި ވަނީ މި މަހުގެ ކުރީކޮޅު އެވެ. ފިރިހެން މީހާ އަށް އޭނާގެ އަންހެނުންނަށް ކުއްލިއަކަށް އާދަޔާޚިލާފު ބަދަލުތަކެއް އައުމުން އޭނާއާ ދޭތެރޭ ޝައްކުވާން ފެށީ އެވެ. އަދި އަންހެންމީހާ އަށް މިހާ ބޮޑު ބަދަލެއް އަންނަން ފެށީ އެކަށީގެންވާ އެއްވެސް ސަބަބަކާ ނުލާ ކަމަށް ވާތީ އޭނާއަށް ފާރަލައިގެން މިވާ ގޮތެއް ބަލަން ފިރިހެން މީހާ ގަސްތުކުރި އެވެ.\nއަދި އަންހެންމީހާ ގެއިން ބޭރަށް ދާން ނުކުތުމުން އޭނާ ފަހަތުން ގޮސް އެހެން ފިރިހެނަކާ އޭނާ ބައްދަލުކޮށް ލޯބީގެ ކަންތައްތަކެއް ހިންގަނިކޮށް ރެޑް-ހޭންޑްކޮށް އެމީހާ ހިފި އެވެ. އަންހެންމީހާ ވަނީ ރެސްޓޯރަންޓްތަކަށާއި އާއިލާތަކުން ދާ ތަންތަނަށް އެ ފިރިހެންމީހާ އާ އެކީ ގޮސް އެމީހުންގެ ގުޅުން ސިއްރުކުރަން މަސައްކަތް ކޮށްފަ އެވެ.\nފިރިހެންމީހާ ވަނީ އޭނާގެ އަންހެނުން ހިލޭ ފިރިހެންމީހާ އާއެކު އުޅުނު ހުރިހާ ގޮތެއް ވީޑިއޯކޮށް ފުލުހުންނަށް މައްސަލަ ހުށަހަޅާފަ އެވެ. ފުލުހުން މި މައްސަލައިގެ ހެކިތަކަށް ބަލާ ތަހުގީގުކުރުމަށްފަހު އަންހެންމީހާ އާއި އޭނާ ރައްޓެހި ވެގެން އުޅޭ މީހާ ހައްޔަރުކުރީ އެވެ.\nމި ދެ މީހުންގެ މައްޗަށް ކުށް ސާބިތުވުމާ ގުޅިގެން ފިރިހެންމީހާ ވަނީ އަންހެން މީހާ ކައިރިން ވަރިވާން ކޯޓަށް ހުށަހަޅާފަ އެވެ. ނަމަވެސް ދެ މީހުންގެ ތިން ދަރިން ތިބުމާއެކު ކޯޓުން އެންގީ ކޮންސެލިން ނަގައިގެން ދެމަފިރިން އަލުން ސުލްހަވާން މަސައްކަތް ކުރުމަށެވެ. ނަމަވެސް ފިރިހެންމީހާ އެކަމާ އެއްބަސް ނުވުމުން އެންމެ ފަހުން ވަރިކޮށް ދިނީ އެވެ. އަދި އެމީހުންނަށް ލިބިފައިވާ ތިން ދަރިން ވެސް ކޯޓުން ވަނީ ފިރިހެންމީހާ ބަލަން ދީފަ އެވެ.\nއޭގެ ފަހުން ދެން ފިރިހެންމީހާ ކޯޓަށް ހުށަހެޅީ އަންހެންމީހާ ބޭވަފާތެރިވުމުގެ ސަބަބުން އޭނާއަށް ލިބުނު ނަފްސާނީ ގެއްލުންތަކުގެ ބަދަލު ހޯދުމަށެވެ. މި ކޭސް ވެސް ކާމިޔާބުކުރީ ފިރިހެން މީހާ އެވެ. އަދި ކޯޓުން ވަނީ ފިރިހެންމީހާ އަށް ބަދަލެއްގެ ގޮތުގައި 50،000 ދިރްހަމް ދިނުމަށް ހުކުމް ކޮށްފަ އެވެ.\nއަންހެންމީހާގެ ގާނޫނީ ވަކީލު ބުނެފައި ވަނީ މި ހުކުމާ ދެކޮޅަށް އެމީހުން މަތީ ކޯޓަށް މައްސަލަ ވައްދާނެ ކަމަށެވެ.


AC Milan aai Roma ah hamahama nimumeh - Vaguthu\nއޭސީ މިލާނާއި ރޯމާއަށް ހަމަހަމަ ނިމުމެއް\nއިޓާލިއަން ލީގުގައި ވާދަވެރި އޭސީ މިލާނާއި ރޯމާ ބައްދަލުކުރިމެޗު އެއްވަރުވެގެން ނިމިއްޖެއެވެ.\nމިލާނުގެ ސޭން ސީރޯގައި ކުޅުނު މިމެޗު ނިމުނީ ވާދަވެރި ކުރިމަތިލުމަކަށްފަހު 3-3 އިންނެވެ. މިއީ މިސީޒަނުގައި މިލާން މޮޅުނުވި ފުރަތަމަ މެޗެވެ.\nމެޗުގެ ދެވަނަ މިނެޓުގައި ރަފެއަލް ލިއާއޮ ތަނަވަސްކޮށްދިން ރީތި ފުރުސަތެއްގައި މުޅިން ހުސްކޮށްހުރެ މިސީޒަނުގައި މިލާނާއި އަލުންގުޅުނު ޒްލަޓަން އިބްރާހިމޮވިޗްވަނީ ލަނޑެއް ޖަހާ އެޓީމަށް ލީޑު ނަގައިދީފައެވެ.\nއެހެން ނަމަވެސް މެޗުގެ 14 ވަނަ މިނެޓުގައި ކެޕްޓަން އެޑިން ޒެކޯވަނީ ލަނޑެއް ޖަހާ ރޯމާއަށް ނަތީޖާ ހަމަހަމަކޮށްދީފައެވެ. މިއީ ލޮރެންޒޯ ޕެލެގްރިނީ ނަގައިދިން ހުރަސް މުޅިން ހުސްގޯލެއްގެ ތެރެއަށް ބޮލުން ފޮނުވާލައިގެން ޒެކޯ ކާމިޔާބުކޮށްދިން ލަނޑެކެވެ.\nމިހާފުގައި އޭސީ މިލާނުންވަނީ ލަނޑުޖަހާނެ އިތުރު ފުރުސަތުތަކެއް ތަނަވަސްކޮށްފައެވެ. އެގޮތުން މެޗުގެ 30 ވަނަ މިނެޓުގައި އަނެއްކާވެސް ކޯނަރަކުން ތަނަވަސްވި ފުރުސަތެއްގައި ސިމޯން ބޮލުން ފޮނުވާލި ނަމަވެސް މިފަހަރު ބޯޅަ އަމާޒުވީ ގޯލްގެ ދަނޑިއަށެވެ.\nއޭސީ މިލާނުގެ ހިލޭޖެހުންތަކާއި ކޯނަރުތަކުން ތަނަވަސްކުރާ ފުރުސަތުތަކުގައި ރޯމާގެ ގޯލަށް ނުރައްކާވި ނަމަވެސް މިހާފުގައި އިތުރު ލަނޑެއް ފެނިގެން ގޮސްފައެއްނުވެއެވެ.\nމެޗުގެ ދެވަނަ ހާފުވެސް މިލާނުން ފެށީ ވަރުގަދަކޮށެވެ. ދެވަނަ ހާފުގެ ދެވަނަ މިނެޓުގައި އަނެއްކާވެސް އެޓީމުންވަނީ އިތުރު ލަނޑެއް ޖަހާ ލީޑު ނަގާފައެވެ. ރޯމާގެ ދެކުޅުންތެރިން ކައިރިން ނައްޓާލުމަށްފަހު ލިއާއޮ އޭރިއާތެރެއަށް ނަގައިދިން ހުރަސް ވަރަށް ރަނގަޅަށް ބޯޅައަށް ހުސްވެހުރެ ގޯލްގެ ތެރެއަށް ފޮނުވާލީ އެލެކްސިސް ސެއިލަމޭކާސްއެވެ.\nމެޗުގެ ނަތީޖާ ދެވަނަފަހަރަށް ރޯމާއަށް ހަމަހަމަކޮށްދިނީ ލިބުނު ޕެނަލްޓީއެއްގައި ޖޯޑަން ވެރެޓައުޓްއެވެ. މިއީ އޭރިއާތެރެއިން ޕެޑްރޯއަށް އިސްމާއިލް ބެނަކަރ ކުރި ފައުލަކާއި ގުޅިގެން ލިބުނު ޕެނަލްޓީއެކެވެ.\nއޭގެ އަށް މިނެޓުފަހުން މެޗުގެ 79 ވަނަ މިނެޓުގައި އަނެއްކާވެސް މިލާނުން ވަނީ ލަނޑެއް ޖަހާ ތިންވަނަ ފަހަރަށް މެޗުގައި ލީޑު ނަގާފައެވެ. މިލާނުގެ ހަކަންއަށް ރޯމާގެ ޖިއާންލުކާ މަންޗިނީ ކުރި ފައުލަކާއި ގުޅިގެން ލިބުނު ޕިނެލްޓީ ގޯލްގެ ތެރެއަށް ވައްދާލައިގެން މިލާނުގެ ތިންވަނަ ލަނޑު އެޓީމަށް ކާމިޔާބުކޮށްދިނީވެސް އިބްރަހިމޮވިޗް އެވެ.\nމެޗުގައި ފެނިގެންދިޔަ ފަހު ލަނޑު ރޯމާއިން ނެގި ކޯނަރެއް ދިފާއުކުރަން އުޅުމުގެ ތެރޭގައި އިބްރަހިމޮވިޗަށް ހެދުނު ގޯހެއްގެ ފައިދާ ނަގާ އެޓީމަށް ކާމިޔާބުކޮށްދިނީ މަރާޝް އެވެ.\nމި ނަތީޖާއާއިއެކު އަދިވެސް ލީގުގެ ޕޮއިންޓް ތާވަލްގެ އެއްވަނައިގައި ފަސްމެޗުން 13 ޕޮއިންޓް ހޯދައިގެން އޮތީ އޭސީ މިލާނެވެ. ރޯމާއަށް 8 ޕޮއިންޓާއެކު ލިބެނީ ތާވަލްގެ ނުވަވަނައެވެ.


En dhemun | Fuvahmulahcity\nދިވެހި ރާއްޖޭގެ މަސްވެރިކަން ކޮންއުޅޭގޮތުގެ މައްޗަށް ބަލާލާއިރު އެކި އަތޮޅުތަކުގައި ތަފާތަކެއްހުރިކަމަށްވެއެވެ. ކުރީގެ ދުވަސްތަކުގައި ފުވައްމުލަކު މީހުން އެންހިފައިގެން އެމުގެ މަސްވެރިކަން ކުރިދުވަސްވަރުވެސް އެކަން ކުރަމުން ދިޔައީ އެހެން އަތޮޅުތަކުގެ މީހުންނާ ތަފާތު ގޮތަކަށެވެ. ފުވައްމުލަކަކީ މުޅީން އެކަނި އޮތްރަށަކަށްވެފައި ވަށައިގެންވެސް ރާޅު އެރުމާއެކު އެދުވަސްވަރު އެންވެރިކަން ރަގަޅުވަނީ ހަވީރުކަމަށް ވެފައި، މަސްވެރިކަން ފަތިހު ރަގަނޅުވާތީއާއި، ދޯނިފަހަރު އަޅާނެ އެއްވެސް ބަދަރެއް ނޯނާތީއާއި އެމަށްފުރިއަސް އަދި މަހަށްފުރިއަސް ރަށަށް އަންނަގޮތަށް ޖެހެނީ ދޯނި ފަހަރު އެހެލާށެވެ. މިހެންވެ ދޯނިގައި ދޯނިފަހަރުގައި އެންދިރުވާފައި ބޭއްވެން ނެތުމުން އެންދިރުވަން މެދެރި ތައްޔާރު ކުރާނެއެވެ.\nމިގޮތުން އެންދިރުވާ މެދެރި ތައްޔާރުކުރުމުގެ މަސައްކަތްފަށައިގަންނައިރު އެންމެ ފުރަތަމަ މިދިލިގަހެއްގެ މޫތަކެއް ނަގައި އަލިފާނުން ހޫނުކޮށް ތޮށިނޮޅައި، ވަށްކޮށް އޮޅާފައި އެމޫތައް ހިކެންދެން ބަހައްޓަނީއެވެ. ދެން ފެންފީރުއް ނުވަފޫޓު ދިގުމިނުގައި ބުރިކޮށް ތޮށިމަށައި، ދެއިންޗި ފުޅާމިނަށް ފަޅައިގެން ފަތިތަކެއް ތައްޔާރުކޮށްލަނީއެވެ. މިފަތިތައް ތައްޔާރުކުރަނީ އެތެރޭގެމަދު ކޮށާލައި ދެކޮޅަށް ހިމަވާގޮތަށް އުއިޖަހައި ކޮށައިގެންނެވެ. ފަތިތަށް ރަގަނޅަށް ހިކުމުން ތައްޔާރުކުރި މުލުން ތިންމިނަކަށް ވަށްކޮށް ހަވެނިގަނޑު ހަދައި ހަތަރުފަރާތުން ފަތިއަޅައި، ވެނިތަކާއިއެކު ބާރަށް ބަނދެ، ބިމަށްކަޑަޖަހައި، އޭގައި މެދުރި ބަދެފައި ބާއްވަނީއެވެ. އެއީން ކޮންމެ ފަތިގަނޑެއްގައި ކޮންމެ ވެނިގަނޑަކާއި ދިމާގައި ހަތަރު ލޯވަޅު އަޅައި، ހިމަރޯނުން ހަތަރު ހުތަރު ހުރަސް ކޮށްގެންނެވެ. މިގޮތަށް ގަތަކުންދާއިރު 2*2ފޫޓްގެ އަގައެއް ބަހައްޓާނެއެވެ. މިއަގަމަތީގައި އަޅަނީ ވެނިނުލައި ދެކޮޅު ދެމާރާ ރުމަލައްވައިގެން ގާތާފައިވާ ފަތީގެ އަގަމައްޗެކެވެ. މެދުރި ގަތާނިމުން ބަބުކެޔޮ ގުޅިން ދެ ” ކޮޅު ފިޅާ ” ހަދައި މެދުރީގެ ކޮޅު ވަންނަގޮތަށް ފުންކޮށް ވަށައިގެން ކޮރު ނަގައި، އެކޮރަށް ” ދެކޮޅުފިލާ ” ހުންނާނީ ފައްތާފައެވެ. ދެން އެފިލާވަށައިގެން އެއްމިނަކަށް އަށްލޯވަޅު އަޅައި، ހިމަރޯނުގެ މާރުން މާރުލައި، ހަމަ އެމިނަށް މެދުރީގައިވެސް ލޯވަޅުއަޅައި، މެދުރިއާއެކު މާރުލައި ހަރުކޮށްލާނެއެވެ. އަދި ބޮލުކުސާގައި ދެކޮޅުވާ ގުޅާފައި ބަހައްޓާނެއެވެ. އަދި މެދުރީގެ ހަވެނި އާއި އެއްކޮށް ދެފަރާތަށް 12 ބަނޑުކުސަފުރައި، މިއިންކޮންމެ ކުސައެއްގައި ހިމަރޯނުގެ ބަނޑު ކަނދެއްލައްވައި، ކަނދުފައްޗާއި އެއްކޮށް މަހާލާނެއެވެ.\nމިކަނދު ފައްޗަކީ، ހިމަބަނަނު ކެޔޮގަސް ކަނޑައިގެން ހޫނުކޮށްގެން ތޮށިނޮޅައި 11 ފޫޓު ދިގުމިނުގައި3ފޫޓު ވަރަކަށް ފުޅާމިނުގައި، ހަތަރު ކަނދު ތައްޔާރުކޮށްގެން ހަތަރެސްކަނަށް ކަނޑާ އަޅާފައި ބަނދެ ފައިއޮންނަ ކަނދު ފައްޗެކެވެ. މިހެންކަމުން9ފޫޓްގެ މެދުރިއެއް މިކަނދުފަތީގައި ބާއްވައި ދެކޮޅު ވަލަށް ގަދަޔަށް ހިފައި މަޅި އެރުވުމަށްފަހު، މެދުރީގެ ދެފަރާތުގައިވާ 12 ބަނޑު ކަނދަށް ހިފާލީމާ މެދުރީގެބައެއް އޮންނަނީ ފެނުން މައްޗަށް ހިކިފައެވެ. މިހެން އޮންނައިރު މާވަޔަށާއި، އުދަޔަށް މެދުރި ހެލިލާ ގޮތްވާތީ މެދުރީގެ ދިޔަވަރު އަބަދުވެސް ދާނީ ބަދަލުވަމުންނެވެ. އެހެންކަމުން މެދުރީ ތެރޭގައި އެން މަރުނުވެ އުޅޭނެއެވެ.\nމެދުރި ފަޅުގައި އަޅަނީ މެދިރީގެ އެއްކޮޅު ބޮލުވަލުން ލައިގެން ފަޅުގައި އޮންނަ މެދުރި ވަލުގެ ބޯސާގައެވެ. މެދުރި މޫދަށް ބޭމުލުމުގެ ކުރީން އަގަމަތީގެ ދެވަންޏާއި ދީމާވާގޮތަށް މެދުރި ވަށައިގެން ބޭރުން ސަލާމަތި ވަލެއްގެ ބުރިއެއް އޮޅައި ގަދަޔަށް ބަދެފައި ވެއެވެ. މިއީ މޫސުމް ގޯސްވެގެން މެދުރި ލައްގާގޮތް ދިމާވެއްޖެނަމަ، ސަލާމަތީ ފިޔަވަޅެއްގެ ގޮތުން ކުރާކަމެކެވެ. މެދުރިން އެންމަރުވާގޮތް ދިމާވެއްޖެ ނަމައަވަހަށް މެދުރި އެހެލައިގެން މެދުރީގެ ފެންހިގާފަށުން ދެފަރާތުން ލޯވަޅު ތޮރުފާނީއެވެ. އޭރުން މަހަށް ނުދެވި ދުވަސް ގިނަ ވިއަސް އެން މަރުނުވެ އޮންނާނެއެވެ.\nއާދެ! ކޮންމެ އަކަސް ފުވައްމުލަކުގެ އެންދިރުވާމެދެރިއަކީ އުފެއްދުންތެރިކަމާއި، މަސައްކަތްތެރި ކަމުގެ ނަމޫނާއެކެވެ. މިމެދެރި ގަތައި އުޅުނީ ފައްލަވަވެރި ޒާތުގެ މީހުންނެވެ. އޭރު މިމަސައްކަތް ކުރަނީ ވަކިއަގެއް ހޯދާގޮތަކަށް ނޫނެވެ. މެދެރި ގަތައި އުޅުނީ އާދަވެގެން ރޭގަނޑު ހަނދުވަރު މަތީގައެވެ. މެދެރި ގަތަންތިބޭއިރު ފިނިބާލުމަށް ހޫނުބޮޑިބަތް ކެއުމާއި، ދުފާ، ދުންބޮއެ، ސިގިރޭޓް، ބިޑި ސުއްޓާ ބުއިމުގެ އިތުރަށް ވާހަކަ ކިއުމާއި، ލަވަކިޔުންވެސް އޮވެއެވެ.\nކޮންމެ އަކަސް މެދުރި ތައްޔާރު ކުރާ ވަގުތަކީ ވަރަށް ވެސް އުފާވެރި ވަގުތެކެވެ. މިއީ ފުވައްމުލަކު މީހުން މެދެރި ތައްޔާރު ކުރާ ގޮތެވެ.\n← ދީޕިކާ އާއި ކެޓުރީނާގެ ވާދަވެރިކަން ބޮޑުވެއްޖެ\nމީޑިޔާ ކައުންސިލްގެ އިންތިހާބު ފަސްކޮށްފި →


އަމިއްލަ ކުޑަކަމުދާ ތަކެތި ބޮމުން އަންނަ އަންހެނެއް. | Landhooinfo\nއަމިއްލަ ކުޑަކަމުދާ ތަކެތި ބޮމުން އަންނަ އަންހެނެއް.\nކެރީ 53 އ. އަމިއްލަ ކުޑަކަމުދާ ތަކެތި ބުއިން ވަނީ އާދައަކަށް ހަދާފައި.\nއެމެރިކާގެ ސްޓޭޓެއް ކަމަށްވާ ކޮލޮރާޑޯ ސްޕްރިންގސް އަށް އުފަން ޢުމުރުން 53 އަހަރުގެ “Carrie ” ނަމަކަށް ކިޔާ އަންހެނާއަކީ އޭނާގެ އުމުރުން އެންމެ ހަތަރު އަހަރުން ފެށިގެން އޭނާގެ އަމިއްލަ ކުޑަކަމުދާ ނަޖިސް ބޮމުން އަންނަމީހެކެވެ.\nއޮންލައިން ބައެއް ނޫސްތަކުގައި ވާގޮތުން މި އަންހެންމީހާ ދުވާލެއްގެ މައްޗަކަށް އެވްރެޖްކޮށް 80 އައުންސްގެ ކުޑަކަމުދާ ނަޖިސް ބޮމުންދެއެވެ. ދުވާލެއްގެ މައްޗަށް މިވަރު ބޮމުންގޮސް މިހާރު ގާތްގަޑަކަށް 900 ގެލަން ކުޑަކަމުދާ ނަޖިސް ބޮވިފައިވާނެކަމަށް އެ އަންހެނާ ލަފާކުރާކަމަށް ވެއެވެ.\nއެ އަންހެންމިހާ އޭނަގެ އަމިއްލަ ކުޑަކަމުދާ ތަކެތި ބުއިމަށް ދެވިހިފާފައިވާ މިންވަރު ހާމަކުރަމުން އެ އަންހެންމީހާ ބުނެފައިވާ ކަމަށް އެފަދަނޫސަތަކުގައިވަނީ އޭނާ އެތަކެތި ބޮނީ އާދައިގެ މީހަކު ފެންބޯ އުޞޫލުންކަމުގައި ކަމަށެވެ. ފެނުގެ ބަދަލުގައި ހަމައެކަނި ކުޑަކަމުދާ ތަކެތި ބޮއެގެންވެސް ފުއްދާލެވިދާނެކަމަށްވެސް އޭނާބުނާކަމަށްވެއެވެ.\nހަމައެކަނި އެތަކެތި ބުއިމުމުގެ އިތުރުން ބައެއް ހާލަތް ތަކުގައި އެތަކެތި މުޅިގައިގާ އުނގުޅާ ވެސް ހަދާކަމަށްވެއެވެ.\nމިފަދަކަންކަމާމެދު ތަހްލީލްތައްކޮށް ދިރާސާތައް ހަދަމުން ދާ ޑޮކްޓަރުން ހާމަކުރައްވާގޮތުގައި މިފަދަ މީހުންނަކީ ދުނިޔޭގެ އެތަންމިތާންގައި ދިރިއުޅެމުންދާ ބައެކެވެ. އެމީހުންގެ މިފަދަ އާދަޔާ ޚިލާފު ކަންކަމަކީ އެމީހުން އުފެދުމުގައި ދިމާވާ އެކި އެކި މައްސަލަތަކާހެދި އާދަވެގެން ހަރުލަމުންދާ ކަންކަމެވެ. އަދި މިފަދަކަންކަމަކީ އެފަދަމީހުންނަށް ރަގަޅުގޮތުގައި ކައުންސިލިން ދީ ބޭސްފަރުވާ ދެއްވިއްޖެނަމަ ރަގަޅުކުރެވިދާނެކަން ކަމެވެ.\nމީދެން އިންސާނުންތަ؟ އިންސާނުންނަށް އެމީހުންގެ އަމިއްލަ ނަޖިސް ކައިބޮއި ހަދާކަށް ނުކުރެނޭކަން ޔަޤީން.


(14 ފެބްރުއަރީ 2021 އާ ގުޅޭ)\nނޯޔާ ކޮޓަރިން ބޭރަށް ބޯދިއްކޮށްލި އިރު ގޭތެރެއަށް އެޅިފައި އޮތީ ފަނޑު އަލިކަމެވެ. ބަދިގޭ ކަބަޑުތައް ކައިރިން ދިއްލާފައި ހުރި ބޮތްކެއްގެ އަލި އެކަންޏެވެ. ބޭލި ކައިވެނި ހެދުން އެނދުމަތީ އޮތެވެ. ނޯޔާގެ ހަށިގަނޑު ވަނީ ތުވާއްޔަކުން ނިވާކޮށްލާފައެވެ. ދެއަތުގެ ތެރޭ ހުރި ސާމާނާއެކު ދުވެފައި ކޮޓަރިން ނުކުތެވެ. ކުރިމަތީ ހުރި ފާޚާނާއަށް ވަންނާށެވެ. މޭގަނޑު ތެޅިތެޅި އޮތެވެ. އަސްލަން ނޫނީ ކުއްޖަކު ކޮޓަރިން ނުކުމެދާނޭތީއެވެ.\nއެ ފާޚާނައިގެ ކުޑަކަން ނޯޔާއަށް އިޙްސާސް ކުރެވުނެވެ. ހެދުމާއި ތުވާލި އަޅުވާލަން ދޮރުގެ ފަހަތުގައި ހޮޅިއެއް ހަރުކޮށްފައި ހުއްޓެވެ. މޫނުދޮންނަ ތަށްޓާއި ފާޚާނާތަށީގެ އިތުރުން ފެންމާގަނޑު ހަރުކޮށްފައި ހުރީ އެއްބަރިއަކަށެވެ. އިތުރުގޮތަކަށް އެތަނުގައި ނުބެހެއްޓޭނެތީކަން ޔަގީނެވެ. ލައްޕާލެވިފައި ހުރި ފާޚާނާތަށީގެ މަތިގަނޑު މަތީ ފެންވަރަން ނޯޔާ ބޭނުންކުރާ ސާމާނުތައް ބަހައްޓާލިއެވެ. ދެން ފެންމާގަޑަށް އޭނާއަށް ބަލާލެވުނެވެ. ފާޚާނާ ތެރެއިން ފެންހޫނުކުރާނޭ މީޓަރެއް ނުފެނުނެވެ. އެހެންވެ އިރުކޮޅަކަށް މަޑުކޮށްލެވުނީއެވެ. އެއިން ފައިބާ ފެން ފިނިވާނެތޯ ނޫނީ ހޫނުވާނެތޯ ހިތަށް އަރާ ވަރުންނެވެ. އެ ރޭގަނޑު ފިނިފެނުން ފެންވަރައިގެން ކޮޓަރިއަށް ވަދެ އޭސީގެ ފިނީގަ ނިދަން އޮންނާނެހާ ހިތްވަރު އެބަހުރިބާ އެވެ. އޭނާއަކީ ނިކަން ފަސޭހައިން ފިނިވީމާ މީހެކެވެ. ހަށިގަނޑު ފިންޏަށް ބަލީއެވެ. ގަޔާނުވިކަމުގެ އަޑެއް ނޯޔާގެ އަނގައިން ލައްވާލިއެވެ. ތުންކޮޅު އޫކޮށްލައިގެން ހުރެ ފެންމާގަނޑު ދޫކޮށްލިއެވެ.\n"މިހާ ފިނިފެނުން ދުވަހަކުވެސް އަދި ފެންވަރާކަށް ނުޖެހޭ." އޮހެމުން ދިޔަ ފެންތަކުން އަތްތިލަ ތެތްމާލި ނޯޔާގެ ހިތުގައި ވިއެވެ. މަޑުމަޑުން ދެއަތްތިލައިގަ ހޭކިފައި ހުރި ފެން ހަށިގަނޑުގައި ހާކަން ފެށިއެވެ. ކުއްލިއަކަށް ފެންމާގަނޑު ދަށަށްވަދެއްޖެނަމަ ލިބޭ ސިހުމުން ބޮޑުވާނެއެވެ. އޭރުން ވާފިނި ވެސް ގަދަވާނެއެވެ. ހަށިގަނޑު މަޑުމަޑުން ތެތްމަމުން ދިޔައީ އެ ފިނިކަމަށް ހޭނޭތޯއެވެ.\n"މަންމާ..." ފެންމާގަނޑު ދަށަށް ވަދެވުނު ހިނދުން ނޯޔާއަށް ގޮވާލެވުނެވެ. ފެންހޭކިއެއްކަމަކު ވަކި ތަފާތެއްނުވިއެވެ. ހަށިގަނޑުގައިވި ލޯލިތަކުގެ ބުޑުން ފިނިގަނޑު ތޮރުފަމުން އެތެރެއަށް ވަންނަން ފެށިކަހަލައެވެ. ރޫރޫ އަޅާލި ނަމަވެސް އޭނާ ބެލީ އަވަސްކުރެވޭތޯއެވެ. ގިނައިރު ހުންނަން ވެއްޖެނަމަ މީހާ ގަނޑުވެދާނެއެވެ.\nމާދަމައަށް މަސައްކަތްތައް ބަހައްޓާފައި އެންމެން ޓެރެސްއިން ފައިބަން އައެވެ. ސަބީނާ އައިސް އަސްލަންގެ އަތުގައި ހިފާލިއެވެ. އެމީހުންގެ ކުރިއަށް ތިބެ ރިދާނާއި އިޔާންގެ އިތުރުން ފަވާދު ދިޔައެވެ.\n"ހެނދުނު ސައިބޯން ނޯޔާ ގޮވައިގެން މަންމަމެން ބަޔަށް އަންނާތި، އެއްވެސް އެއްޗެއް މިރޭ ނުކައި އެކުއްޖާ، ކިރުތަށި ބުއިތަ؟"\n"ދާނަން ހެނދުނު." އަސްލަންގެ ޖަވާބު ކުރެވެ. އޭނާ ގަސްދުގައި ސަބީނާގެ ސުވާލަށް ޖަވާބު ނުދީނެއެވެ. އޭނާއަށް އެބުނާ ކިރުތަށްޓެއް ފެނުނީ ކޮޓަރިއަށް ވަދެ ހަމަޖެހިލެވުނު ވަގުތެވެ. އޭރު ނޯޔާ ހުންނަން ހަމަޖެހުނު ކޮޓަރިއަށް ވަދެއްޖެއެވެ. އެނދުއަރިމަތީ ހުރި ކުޑަމޭޒުމަތީ ދެ ކިރުތަށި ހުރީ ކީއްވެކަން އަސްލަންއަށް އެނގެއެވެ. އޭނާ އެ ހިފައިގެން ނޯޔާގެ ގާތަށް ދާން ބޭނުންނޫނީއެވެ. ޚާއްޞަކޮށް ކައިވެނީގެ ފުރަތަމަ ރޭވީމައެވެ. އެފަދަ ގާތްކަމެއް ނޯޔާއަށް ދެވެންނެތްއިރު އެކަމަށް އިޝާރާތްކުރާނޭ އެއްވެސް ކަމެއް ކުރަން އަސްލަން ބޭނުންނުވީއެވެ. ކިރުތަށިތައް ނުފެންނަ ކަމަށް އޭނާ ހެދީ އެހެންވެއެވެ. ފެންވަރާލައިގެން ކޮޓަރިން ނުކުތް ގޮތަށް ޓެރެސް އައީ ވެސް ނޯޔާ އިތުރު ވާހަކައެއް ދައްކަފާނެތީއެވެ.\nއެޕާޓްމެންޓަށް އައިސް އަސްލަން ވަންއިރު އެތަނުގައި އޮތީ އޭނާ ނުކުތްއިރު ވެސް އޮތް ހިމޭންކަމާއި ފަނޑު އަލިކަމެވެ. ނަމަވެސް ކޮޓަރިއާ ދިމާއަށް ހިނގައިގަތް ހިނދު ފައިތިލައަށް އިޙްސާސް ކުރެވުނީ ފެނުގެ ތެތްކަމެވެ. ވަގުތުން ބަލާލެވުނީ ފާޚާނާއާ ދިމާއަށެވެ. ފާޚާނާ ކައިރީ ފައިފުއްސެއް ނެތެވެ. ނޯޔާ ފާޚާނާ ބޭނުންކުރިކަން ޔަގީންވީ އެ ފެނުގެ ތެތްކަމަކީ އޭނާގެ ފިޔަވަޅުގެ ނިޝާނަށްވީމައެވެ. ނިތްކުރިއާއެކު އިސްތަށިގަނޑުގައި އަސްލަން ކަނާއަތްތިލަ ހިންގާލިއެވެ. އެނބުރި އައިސް ބަދިގެ ތެރެއިން ވަދެގެން ހުރި ކުޑަކޮޓަރިއަށް ވަނެވެ. އެއީ އެއްޗެހި ދޮންނަ ބައެވެ. އެތަނުގައި ހުރި ކަބަޑެއްގެ ތެރެއިން ފޮތި ފައިފުއްސެއް ނަގައިގެން އައިސް ބޭރު ފާޚާނާގެ ދޮރުމަތީ ބޭއްވިއެވެ. ނޯޔާގެ ކޮޓަރިއަށް އަސްލަން ބަލާލިއެވެ.\n"ނިދީތަ؟" އަމިއްލަ ހިތާ އަސްލަންއަށް ސުވާލުކޮށްލެވުނެވެ.\nކޮންމެ ދުވަހަކީ އޭނާ ނޯޔާއާ ކުރިމަތިލާން ޖެހޭނެ ދުވަހެއްކަން ޟަމީރު ހަނދާން ކޮށްދިނެވެ. މިހާރު އެއީ އޭނާގެ އަނބިމީހާކަމެވެ. ދުރުކޮށްލި ނަމަވެސް ދުރުނުވާނޭ ގުޅުމެކެވެ. ދެމީހުންގެ މައްޗަށް ހައްޤުތަކެއްވާ މާތް ގުޅުމެކެވެ. އަމިއްލަ ޟަމީރުގެ އަޑު ގަދަވާން ފެށުމުން އަސްލަންއަށް އުނދަގޫވިއެވެ. ދެފަރާތަށް ބޯހޫރާލެވުމާއެކު ފުންނޭވާއެއް އޭނާ ލިއެވެ. ދުރުދުރުގައި އަޅާލީ ފިޔަވަޅުތަކާއެކު ހަލުވިކޮށް އައިސް ކޮޓަރިއަށް ވަދެ އަވަހަށް ދޮރު ލައްޕާލިއެވެ. ފިލަން އުޅޭ މީހަކު ފަދައިންނެވެ. ޒިންމާތަކުން ރެކެން އުޅޭ މީހަކަށް އަސްލަން ނުވެއެވެ. ނަމަވެސް މިއަދު އޭނާގެ ޢަމަލުތައް އެހެރީ އެފަދައިން ނޫން ހެއްޔެވެ. އެކަން ޚުދު އަސްލަންއަށް ވެސް އެނގެއެވެ.\n"ލޯބިނުވާއިރު ގާތްވާނީ ކިހިނެއް؟ ހަށިގަނޑުގެ ގުޅުމަކަށް އަހަރެން ބޭނުމެއްނުވޭ... މިއުޅެނީ އެދުން ނުފުއްދިގެންނެއްނޫން..." ޟަމީރުގެ އަޑުތަކަށް އަސްލަން ރައްދު ދިނީ ހިމޭންކަމާއެކުއެވެ. ރަނގަޅުގޮތް ވިސްނައިދޭން ނޫޅޭށޭ ބުނާ ކަހަލައެވެ.\nދަނޑިމަތިން ނެގި ދުވާހަރުވާޅު ލައިގެން އައިސް އެނދުގައި އަސްލަން އޮށޯތެވެ. އަރިއަކަށް އޮވެ އެނދުގެ އަނެއްފަރާތަށް ބަލަން ފެށިއެވެ. އެ ކޮޓަރީގައިވާ ކޮންމެ އެއްޗެއްވަނީ އޭނާއާއި މައިރާއާ ގުޅިފައެވެ.\n"އަސްލަން ދެއަނތްބަށް މީހަކާ އިނދެފާނަންތަ؟"\nސޮހިގެން ދިޔަ ފަރުދާއިން މާޒީގެ ކުލަރީތި މަންޒަރު އަސްލަންއަށް ސިފަވާން ފެށީއެވެ. އަނުމްއަށް ބަލިވެ އިން މައިރާގެ ހާލު ދެރަވެގެން ހޮސްޕިޓަލުގައި ބާއްވާފައި ގެއަށް ގެނައި ދުވަހުގެ ރެއެވެ. އެ ސުވާލައަކީ އެރޭ ދެމީހުން ނިދަން ތިބިއިރު މައިރާ ކުރި ސުވާލެކެވެ.\n"ކީއްކުރަން؟ މައިރާ ފުދޭ އަހަންނަށް." އަސްލަން ޖަވާބުދިނި ނުހަނު އަވަހަށެވެ.\n"ނުފުދޭތީއެއްނޫން... ހަޔާތުގައި އަތުވެދާނެއެއްނު އެވަރުގެ ޑިޒިޝަންއެއް މޭކްކުރަން ޖެހޭ ވަގުތެއް، މުސްތަޤުބަލްގައި ކަންވާނޭ ގޮތެއް ނޭނގެއެއްނު، ފިރިހެނުން ވަރަށް ކުރާހިތްވާކަމެއްނު." ފަހުން ބުނެލި ވާހަކައާއެކު މައިރާ ހީނލީއެވެ.\n"ތިއުޅެނީ އަހަރެން ލައްވާ އެއްޗެކޭ ކިޔުއްވަން..." ޖަވާބެއްދޭން އަސްލަން ދެކޮޅު ހެދިއެވެ.\n"ދެން ބުނެބާ... ޕްލީޒް..."\n"ނުކުރާނަން... ދުވަހަކުވެސް ނީންނާނަން... މައިރާނޫން އަނތްބަކު އަހަރެންގެ ނުހުންނާނެ، މައިރާ ނޫނިއްޔާ އަހަރެން ގާތްވާނެ އަންހެނަކު ވެސް ނުހުންނާނެ، އަހަރެންގެ ކުރިމަތީ އެއްވެސް އަންހެނަކު މައިރާއާ އެއްވަރެއްނުވާނެ، ތީ ހަމައެކަނި އަހަރެން ލޯބިވާ މީހަކީ، އަހަރެންގެ ދަރިއަކު ހުރިއްޔާ، އެކުދީންގެ މަންމައަކީ ހަމައެކަނި ތީ، މައިރާ ހުއްޓަސް ނެތަސް މި ނިންމުން ބަދަލެއްނުވާނެ، މިނޫން އިތުރު ދިރިއުޅުމެއް ބޭނުމެއްނޫން... ސާފުތަ؟"\nލޮލުން ފާއްދާލި ކަރުނަ އަސްލަން ފުހެލިއެވެ. އެނދުގައި އުއްޑުން ވެލިއެވެ. އެ ހަނދާންތައް އާވީ ސަބަބަކާ ނުލައެއް ނޫނެވެ. ހިތުގައި ޖެހިފައި އަސްލަން ވިއެވެ. މައިރާގެ ގާތުގައި އޭރު އަސްލަން ވާހަކަދެއްކީ ކިހާ ޔަގީންކަމާއެކު ހެއްޔެވެ. ދުވަހަކުވެސް މައިރާނޫން އަންހެނަކު ހަޔާތަށް ނުގެންނާނަމޭ ބުނި ބުނުން ބާޠިލް ވެއްޖެއެވެ. އެބަހުގެ އަގެއްނެތްކަން ވިސްނުނެވެ. ހަޔާތުން އެންމެ ލޯބިވި އިންސާނާގެ ކުރިމަތީ ވީ ވަޢުދު އުވިއްޖެއެވެ. އެހެންވިޔަސް ހިތް ބަދަލެއްނުވެއެވެ. އަދިވެސް އަސްލަންގެ ހިތުގައިވަނީ މައިރާއެވެ. އެ ލޯބި ވަކިވުމުން ހެދުނު ރޯފާރު ނުހިކެވެ. ވަށައިގެންވަނީ އެކަނިވެރިކަމުގެ ހިމޭންކަމެވެ. އިޚްސާސްތަކާއި ޖަޒުބާތުތައް ގަނޑުވެ ހިލައަށްވެފައިވާ ކަހަލައެވެ. ދިރުން ނެތިގެން ނުދާހާ ހިނދަކު ހިލައިގެ ބުދަކަށް ވެސް ހަރަކާތްކުރެވޭނެއެވެ. އެ އިޚްތިޔާރު ލިބިގެންވާނެއެވެ. އެފަދަ ބުދަކާ އޭނާއާ ހުރީ ކޮންތަފާތެއް ހެއްޔެވެ. ތިން އަންހެން ދަރީން ކޮންމެ ދުވަހަކު އޭނާއަށް ހަނދާންކޮށްދެނީ ވަކިވެގެން ދިޔަ އަނބިމީހާއެވެ. އެއްކޮށް އުޅުނު އުފާވެރި ދުވަސްތަކެވެ. ކުރި އުންމީދުތަކާއި ދުށް ހުވަފެންތަކެވެ.\n"އައި އޭމް ސޮރީ..." މަޑު އާޙެއް ފަދައިން އަސްލަންގެ ދުލުން ބަސްތައް އިވިލިއެވެ. މައިރާގެ ގާތުން މަޢާފަށް އެދެން އެ ހިތް ބޭނުންވީ ފަދައެވެ.\nސިހިފައި ތެދުވެވުނު ރޫމާގެ އަތުގައި އައްޔޫބު ވަގުތުން ހިފިއެވެ. ކިހިނެއްތޯވީ އަހާލުމާއެކު ނުބައި ހުވަފެނެއް ފެނުނީތޯ ސުވާލުކުރިއެވެ. ރޫމާ ބޯޖަހާލީއެވެ. އަލުން އޮށޯތެވެ. ދެ ލޯ މަރާލީ ފިރިމީހާއާ ވާހަކަދައްކަން ބޭނުންނުވެފައި އޮވެއެވެ. އޭނާގެ ސިކުނޑި ހާސްކުރުވަނީ ނޯޔާގެ ޚިޔާލުތަކެވެ. ކައިވެނީގެ ފުރަތަމަ ރޭ ކަން ހިނގާނޭ ގޮތް ރޫމާ ވެސް ތަޖުރިބާ ކުރިއެވެ. މިއަދު އެ ރެޔާ އޭނާގެ ދަރިފުޅު ކުރިމަތިލާއިރު އަސްލަންއަކީ އެ ދަރިފުޅުގެ މައްޗަށް އޯގާތެރިވާނޭ ފިރިއެއްބާއޭ ހިތަށް އަރަނީއެވެ. ފިރިމީހާގެ ކެތްތެރިކަމާއި އޯގާތެރިކަން ނުހަނު ބޭނުންވާނޭކަން ރޫމާއަށް އެނގެއެވެ. އޭނާގެ ދަރިފުޅާ މެދު އަސްލަންގެ ޢަމަލުތައް ހައްދުފަހަނަ އާޅާފާނޭތީ ބިރުގަންނަނީ އެވެ. މަޑުމަޑުން ހަރަކާތްކޮށްލި ދުލުކުރީގައި ﷲގެ އިސްމުފުޅުވިއެވެ. ރޭގަނޑުގެ އަނދިރިކަމުގެ ތެރޭ އޭނާގެ އަމާންކަން ނަގާލައި ހިތްބިރުގަންނުވާ ޝައިޠާނާގެ ކިބައިން ސަލާމަތްވާން ގަސްދުކޮށެވެ. އެހެންނޫނީ އެ ބިރު ބައްޔަކަށް ވެދާނޭ ރޫމާއަށް ހީވެއެވެ.\nފަތިސް ނަމާދު ކޮށްލައިގެން ކިޔަވަން ވަގުތުކޮޅަށް ނޯޔާ މަޑުކޮށްލިއެވެ. އިރުއެރުމުގެ ކުރީން އޭނާ ކޮޓަރިން ނުކުތެވެ. ބެލްކަނި ނިވާ ކުރުމަށް ދަމާފައި ހުރި ފަރުދާ ކަހާލިއެވެ. އިރުއަރަންވާއިރަށް ބެލްކަނީގެ ދޮރު ހުޅުވާލިއެވެ. ބަދިގެއަށް ވަނީ ސައިތަށްޓެއް ވިޔަސް ބޯލަން ބޭނުންވެފައި ހުރިވަރުންނެވެ. ރޭ ހަތަރުދަމު ބަނޑަށް ކުޅުޖަހައިގެން ހުރެހުރެ އޭނާ ހުރީ ވަރަށް ބަނޑުހައި ވެފައެވެ.\nކޮޓަރިން ނުކުމެވުނު އަސްލަންއަށް ކަބަޑުތައް ހުޅުވަން ހުރި ނޯޔާ ފެނުނެވެ. މަޑުމަޑު ރީނދޫ ކުލައިގެ ޓީޝާޓު ފޮތީގެ ދޫ މެކްސީގައި ބުރުގާ އަޅައިލައިގެން ހުރިއިރު ވަރަށް އާދައިގެއެވެ. ޖެހިލުންވެފައި ހުރެ ވެސް ޢަރަބި ބަހުން ހެނދުނު ސަލާމް ނޯޔާ ކޮށްލީ ސަމާސާއެއް ފަދައިންނެވެ. އޭނާ ކިޔަވަން އުޅުނުއިރު އަރަބި ކިޔަވަން ޖެހުނެވެ. ކިތަންމެ ފޫހިވި ނަމަވެސް ހިސާބަކަށް އޭނާއަށް އަރަބި ބަސް ދަސްވީ އެހެންވެއެވެ. ކޮށްލި ސަމާސާއަށް އަސްލަން ކަންތައްކުރާ ގޮތެއް ބަލަން ނޯޔާ ހުއްޓެވެ. ހައިރާންވި އަސްލަން މަޑުޖެހިލިއެވެ. ޖަވާބެއް ނައުމުން ނޯޔާ ބަދަލުކޮށްލީ ލުއި ހިނިތުންވުމެކެވެ.\n"އޭނާ އަހަންނާ ސަމާސާއެއް ކުރީތަ؟" އަސްލަންއަށް އަމިއްލަ ހިތާ ސުވާލުކޮށްލެވުނެވެ. އެ އަލި މޫނަށް ނަޒަރު ހުއްޓޭ ކޮންމެ ފަހަރަކު އަޖައިބުވާ ފަދަ ފިނިކަމެއް އިޙްސާސް ކުރެވެންވީ ސަބަބެއް ވެސް އަސްލަންއަކަށް ނުވިސްނެއެވެ.\n"ހެނދުނު ސައިބޮނީ ކިހިނެއް؟" ކަބަޑުގެ ދޮރުފަތް ލައްޕާލަމުން ނޯޔާ ބުންޏެވެ. ލިބުނު ހައިރާންކަމުގެ އަސަރު ފޮރުވާލައި އަސްލަން ބަދިގެ ކައިރިއަށް އައެވެ.\n"ސީރިއަލްއާ މިލްކް ހުންނާނެ، އެހެން އެއްޗެހި ގަންނަން ޖެހޭނީ، މަންމަ ބަޔަށް ކާގަޑީގަ ދާތީ މިބައިގަ ނުހުންނާނެ އެއްވެސް އެއްޗެއް." އަސްލަން އޮޅުން ފިލުވައި ދިނެވެ. ނޯޔާ ބޯޖަހާލީއެވެ. ނަމަވެސް އެ ތުނި މަޑުފިޔާތޮށި ކުލައިގެ ތުންފަތަށް ގެނައި ހަރަކާތް އަސްލަންއަށް ފާހަގަނުވެ ނުދިޔައެވެ.\n"ބަނޑުހައިވީތަ؟" އަސްލަންއަށް ފާހަގަވީތީ އަހާލެވުނެވެ. ނޯޔާ ބޯޖަހާލީއެވެ. އަސްލަންއަށް އެހިނދު ސިފަކުރެވުނީ ކުޑަކުއްޖެއްގެ ފުށުން ފާޅުވެލާނޭ ފަދަ މަޢުޞޫމް ކަމެކެވެ.\n"މިގަޑީ ސައިތަށްޓެއް ނޫނީ ކޮފީއެއް ބޯލަން ބޭނުން." ނޯޔާ ބޭނުންވާ ގޮތް ފާޅުކުރިއެވެ. ހިތަށް އަރުވައިގެން ހުއްޓަސް އެކަމުން ފައިދާއެއް ނުކުރާނޭކަން އެނގޭތީއެވެ. ހަމައެއާއެކު އޭނާގެ ހިތް އެނގެން މަސައްކަތްކުރާނޭ މީހަކަށް އަސްލަން ނުވާނޭ ހީކުރެވޭތީއެވެ.\nއަސްލަން އައިސް ތިރީ ކަބަޑުސެޓުން ވަތްގަނޑެއް ދަމާލިއެވެ. އޭގެ ތެރެއިން ކުޑަ ކޮފީ ދަޅެއް ނަގައި މަތީގައި ބަހެއްޓާލުމަށްފަހު އޭނާ ހިނގައިގަތީ ބެލްކަންޏާ ދިމާއަށެވެ.\n"ކޮފީ ތަށްޓެއް ހަދައިދެންތަ؟" ގޮސްގޮސް ހުރި އަސްލަންއަށް ބަލާލައި ނޯޔާ އަހާލިއެވެ. ފިޔަވަޅު ހުއްޓި އެނބުރި ނޯޔާއަށް ބަލާލި އަސްލަން ބޯޖަހާލީއެވެ.\n"ސްޓްރޯންގްކޮށްތަ؟ ބްލެކް އޯ މިލްކް... ޝުގާ..." ނޯޔާ ވާހަކަދެއްކީ ނިކަން އަވަސްއަވަހަށެވެ. އަސްލަން އެނބުރި ހިނގައިދާނޭތީވެ އޭގެ ކުރިން ހުރިހާ އެއްޗެއް އޮޅުން ފިލުވަން ބޭނުންވެފައި ހުރި ކަހަލައެވެ.\n"ބްލެކް... އެހާ ގިނައެއްކޮށްނޫން، މެދާ ހަމައަށް ރަނގަޅުވާނެ، ދެން ޝުގާއެއް ނުހުންނާނެ." ނޯޔާ އެހީތީ އަސްލަން ކިޔާދިނެވެ.\nދެ ކޮފީތަށި ނޯޔާ ތައްޔާރުކޮށްލިއެވެ. އެ ދެ ޖޯޑު ހިފައިގެން އޭނާ އަސްލަންގެ ކައިރިއަށް ބެލްކަންޏަށް ނުކުތެވެ. ފަޒާގައި މަޑުމަޑު ފިނިކަމެއް އެކުލެވިފައި ވިއެވެ. އެ ފިނިކަން ދުނިޔެ މައްޗަށް އިރު ބޯދިއްކޮށްލާ ހިނދުން ނެތިގެން ދާނޭކަން ޔަގީނެވެ. އަސްލަން އެނބުރިލީ ނޯޔާ އެތަނަށް އައިކަން އެނގިގެންނެވެ. ދިއްކޮށްލި ޖޯޑުގައި ހިފާލުމާއެކު އަސްލަން ޝުކުރު އަދާކުރިއެވެ. ދެ ޒުވާނުން ހިމޭންކަމުގައި ބެލްކަނީގެ ފާރުބުރީގައި އަޅާފައިވާ ދަނގަނޑު ހޮޅީގައި އަތްއަޅުވާލައިގެން ތިއްބެވެ. ބަހާލައިގެން އެއްވަރަކަށް ކޮފީ ޖޯޑުން ބޮމުން ދިޔަ ކަހަލައެވެ.\n"ބޭބީ... ނިދާފަތަ؟" އަސްލަން ވާހަކައެއް ނުދައްކާނޭކަން ހީވެ ނޯޔާ އިސްނެގިއެވެ.\n"ހޭލާއުޅެފަ ނިދިއްޖެ." ކުޑަކޮށް ނޯޔާއާ ދިމާއަށް އަސްލަން އެނބުރިލިއެވެ. ފަރުވާތެރިކަމާއެކު ނޯޔާގެ މޫނަށް ބަލަން ފެށިއެވެ. މަޢުޞޫމްކަމެއް ލިބިފައިވާ އެފަދަ ރީތިކަމެއް އަސްލަން ވެސް ދުށީ އަލަށެވެ. އެއީ ދެބަސްނުވެވޭނޭ ފަދަ ހިތްގައިމުކަމެއްކަން ޔަގީނެވެ. ބަލަން ހުރެވެނީ އެހެންވެއެވެ. އިރުއިރުކޮޅުން ބަދަލުކޮށްލާ ހިނިތުންވުމާއެކު ތުންފަތް ދެމިލާއިރު ޖާދުވީ އަސަރެއް ވާ ކަހަލައެވެ. އޭނާއަކީ ބަލިކަށި މީހެއްނަމަ އެ ރީތިކަމުގެ އާރުން އަރުތެރޭގައި އުފެދޭ ކަރުހިއްކުމުގެ ހޫނުކަން ފިނިކޮށްލެވުނީ ހެއްޔެވެ. ޚާއްޞަކޮށް އެ އަރާމާއި ނިޢުމަތް ލިބިގަތުމުގެ ހައްޤު ލިބިފައިވާއިރު އެވެ.\n"ރޭގަ ނުނިދަންތަ؟" އަސްލަން ބަލަން ހުރި ގޮތުން ނޯޔާ އިސްޖަހާލި ހިނދު އަހާލިއެވެ.\n"އާތަނެއްވީމަ... ފަހުން ރަނގަޅުވާނެ." ބޮޑުކަމެއްނުވެޔޭ ބުނަން ބޭނުންވާ ފަދައަކުން ނޯޔާ ބުނެލިއެވެ. އެއާއެކު ހިނިތުންވެލިއެވެ. ނަމަވެސް ސުވާލު އުފެދުނީ އަސްލަންއަށް އެނގުނު ގޮތަކާމެދުއެވެ. އޭނާ ވެސް ރޭގައި އުޅުނީ ނުނިދާބާއޭ ނޯޔާ ވަގުތުން ހިތަށް އެރިއެވެ. ފެންބޯން ކޮޓަރިން ނޯޔާ ނުކުތްކަން އަސްލަންއަށް އެނގުނީބާއެވެ. ނުނިދިގެން ފެންތަށި ހިފައިގެން ކާމޭޒުކައިރީ ނޯޔާ ވަރަށް ގިނައިރު އިނެވެ.\n"މަންމަ ބުނި އެބަޔަށް ސައިބޯން އަންނަން، ހުކުރު ދުވަހު އެންމެން މެންދުރު ކާނީ ވެސް އެބައިން." އަސްލަން ބުންޏެވެ.\n"ނޯޔާ..." އިރުކޮޅަކު އެއްޗެކޭ ނުބުނެ ހުރެފައި އަސްލަން ގޮވާލިއެވެ. ނިކަން ސީރިއަސް ގޮތަކަށެވެ. އޭނާ މުހިންމު ވާހަކައެއް ދައްކަން އުޅޭކަން ނޯޔާ ދެނެގަތީ އެހެންވެއެވެ. އަސްލަން އެދުނު ސަމާލުކަން ނޯޔާ ދިނެވެ.\n"މަންމަ ވަރަށް ސުވާލު ގިނަވާނެ... ބައެއްފަހަރު ޕާސަނަލް ސުވާލު ވެސް ކޮށްފާނެ."\n"އެކަމާ އަޅާނުލާ، އަހަރެންނަށް މެނޭޖްކުރެވޭނެ... ކަންބޮޑުވާންޖެހޭވަރުގެ ވާހަކައެއް އަހަރެން މީހެއް ކައިރީ ނުދައްކާނަން."\nއަސްލަން ބުނަން ބޭނުންވި ވާހަކަ ނޯޔާ ނަގައިގަތްލެއް އަވަހެވެ. އެކަން އަސްލަންއަށް ވިސްނުނެވެ. އޭނާއާއި ނޯޔާގެ ދެމެދުގައި އޮތް ގުޅުން އެހެން ބަޔަކަށް އެނގެން އަސްލަން ބޭނުމެއްނުވެއެވެ. އެއީ އޭނާގެ މަންމައަށް ވިޔަސް އެވެ.\n"ކުދީން ކިހިނެއް ދެކެނީ؟ އަހަރެންދެކެ ރުޅިއައިސްފަތަ؟" ނޯޔާ ވެސް ކުރިމަތިލުމުގެ ކުރީން ނަފްސު ތައްޔާރުކުރަން ބޭނުންވިއެވެ.\n"އެ ދެބެން ވަރަށް ޚިޔާލު ތަފާތުވާނެ، އުޅޭއުޅުން ވެސް ތަފާތުވާނެ، މަލްސާ ކަންކަމާ އަޅާނުލާނެ، އެކަމަކު ސާރާ ވަރަށް ވިސްނާނެ... މާގިނަ ވާހަކައެއް ނުދައްކާ މެރީކުރަނީކަން ބުނީމަ، ނޯޔާ އުޅޭނީ މިގޭގަތޯ އެހީ، މަންމަ ކުރާ ހުރިހާކަމެއް ކުރާނީ ނޯޔާތޯ ވެސް އެހި، މާމަ ވެސް ހުރިހާކަމެއް ކޮށްދޭކަން ފާހަގަކުރީ."\n"މާމަ ހުރިހާ ކަމެއްކޮށްދެއްމުން ދަނިކޮށް އަހަރެން އައުމުގެ ބޭނުމެއްނެތް." ސާރާގެ ވިސްނުން ލަފުޒުތަކެއްހެން ނޯޔާ އަތުރާލިއެވެ. އޭނާއަށް ބަލަން ހުރެފައި އަސްލަން ހަމައެކަނި ބޯޖަހާލީއެވެ. ނޯޔާއަށް ވިސްނުނީ ރަނގަޅަށޭ ބުނާށެވެ.\n"ސާރާ ވަރަށް ބަސްއަހާނެ، ނޯޔާއަށް އުނދަގުލެއްނުކުރާނެ." އަސްލަން ދަރިފުޅު ދިފާއުކުރިއެވެ. ނޯޔާ ހަމައެކަނި ހިނިތުންވެލީއެވެ. އޭނާ މިދިރިއުޅުމަށް އެއްބަސްވީ ދަތި އެތައް ހުރަސްތަކެއް ކުރިމަތިވާނޭކަން އެނގިހުރެއެވެ. މަންމައަކާ ވަކިވެފައިވާ ކުޑަކުޑަ މަޢުޞޫމް ކުއްޖެއްގެ ޖަޒުބާތުތައް ހުންނާނޭ ގޮތް އިޙްސާސް ނުކުރެވުނަސް އެކަމާމެދު އޭނާ ނުހަނު ބޮޑަށް ވިސްނާނެއެވެ. އެ އުމުރަކީ ތަރުބިއްޔަތަށް އެކުދީން ހޭނި ގޮތަކަށް ހޭނޭނޭ އުމުރެވެ. އެ ބާރު ނޯޔާގެ އަތްމަތީ އެބައޮތެވެ. އެކުދީންނާމެދު އޭނާ އެއްފަހަރު ވެސް އިހާނެތިނުވާނެއެވެ.\n"އަހަރެން ދޮވެލާނަން." ހުސްކުރި ކޮފީޖޯޑު ހިފައިގެން ސިންކުގެ ކައިރިއަށް އަސްލަން އައުމުން ނޯޔާ ބުނެލިއެވެ. ވަކި އެއްޗެއް ނުބުނެ ސިންކުގައި ޖޯޑު ބަހައްޓާފައި އަސްލަން ދިޔައީ ކޮޓަރިއަށެވެ.\nޖޯޑުތައް ދޮވެފައި ނޯޔާ އެނބުރިލީ ކާމޭޒު ކައިރިއަށެވެ. އެތާ އޭނާ ބޭއްވި ފޯނުގެ މަތިން ހަނދާންވީ ދެނެވެ. ފޯނު ނަގައި ޔަޝާއަށް މެސެޖުކޮށްލިއެވެ. ރޭގައި އަސްލަންމެންގެ ބަޔަށް އެންމެން ވަންއިރު ވެސް އޭނާ ނާންނަކަން ނޯޔާއަށް ފާހަގަވިއެވެ. ގެއަށް ދިޔަގޮތެއް ވެސް ނޭނގެއެވެ. އެންމެން އައިއިރު ޔަޝާ ކޮބާތޯ ސުވާލުކުރަން ނޯޔާ ބޭނުމެވެ. ހެނދުނު ހެނދުނާ ހޭލައިގެން ޔަޝާ ނޫޅޭނެކަން އެނގޭތީވެ ނޯޔާ ގުޅީ ޔަގީނުން ވެސް ހޭލާ އުޅޭނެ މީހަކަށެވެ.\n"ގުޑް މޯނިންގް ސިސް." ފޯނުން އިވުނީ ނެހާ އަޑެވެ.\n"ގުޑް މޯނިންގް، ރޭގަ ޔަޝާ މާއަވަހަށް ދިޔައީތަ؟ ތާތި ކީއްވެ އޭނާ މަޑުނުކުރުވީ، އަނެއްކާ ޓެކްސީއެއްގަތަ ދިޔައީ؟" ނޯޔާ ވަގުތުން އަހާލިއެވެ.\n"ފޯނެއް އައިސްގެން ތިރިޔަށް ދިޔައީ، ޓެކްސީއަކަށް އަރުވައި، ފައިސާ ވެސް ދީފަ އެކުއްޖާ ފޮނުވާލީ... އޯކޭ..." ނެހާ ބުންޏެވެ.\n"ކީއްކޮށްލަނީ؟" ނެހާ އަހާލިއެވެ.\n"ކޮފީ ބުއީ... ތާތި، ފަހުން ގުޅާލާނަން އިނގޭ." އަނުމް އުރާލައިގެން އަސްލަން ކޮޓަރިން ނުކުތްތަން ފެނުމާއެކު ނޯޔާ ބުންޏެވެ.\n"އަސްލަން ހުރީތަ" ނެހާ އަހާލިއެވެ. އެއާއެކު ހޫންއެއް ލައްވާލައި ނޯޔާ ފޯނު ކަނޑާލިއެވެ.\n"އަހަރެން އުރާލަންތަ؟" ސޯފާތަކާ ދިމާއަށް އައި އަސްލަންގެ ގާތުން ނޯޔާ އެއްސެވެ. އަދި އައިސް އަސްލަންގެ ގާތުގައި ސޯފާގައި އިށީނެވެ. ނޯޔާގެ އަތަށް އަނުމް ދިއްކޮށްލިއެވެ. ދެމީހުންނަށް ތިބެވުނީ ކިހާ ކައިރީގަކަން އިޙްސާސް ކުރެވުނި އަސްލަންއަށެވެ. ނޯޔާގެ ސަމާލުކަމާއި ޝައުގުވެރިކަން ހުރީ ކުޑަކުޑަ އަނުމްއަށް ދެވިފައެވެ. އެކުއްޖާ އުރާލުމުގެ ތެރޭ އަސްލަންގެ އަތުގައި ނޯޔާ ހިފާލިއެވެ. އެ އަތްތިލައިގެ މަޑުކަން އަސްލަންއަށް އިޙްސާސް ކުރެވުނެވެ. ހިތުގެ ތެޅުން އިންތިހާއަށް އަވަސްވިކަން އަސްލަންއަށް އެނގުނެވެ. ދަރިފުޅުނެތްނަމަ އޭނާއަށް އަތްތިލަ ދަމައިގަނެވުނީސްކަން ޔަގީނެވެ. ނޫނީ އެހާގާތުގައި ނޯޔާ އިނުމަށް ފުރުޞަތެއް ވެސް ނުދެވުނީހެވެ. އެއަށްވުރެ ބޮޑަށް އަސްލަންއަށް އުނދަގޫވީ ނޯޔާ ކައިރިވެލާ ކޮންމެ ފަހަރަކު އެ ނޭފަތުން ލާފައި ސިކުނޑިއަށް ބާރުފޯރުކުރާ މަޑު ހުވަނދުގެ ވަހެވެ. އަރާމުކަމެއް ގެނުވާފަދަ މީރު ފޮނިފޮނި ވަހެކެވެ.\n"އަހަރެންގެ ކެތްތެރިކަމުގެ އިމްތިހާނަށް މި އަންހެންކުއްޖާވާނެކަން ޔަގީން." އަނުމް އުރާލި ނޯޔާއަށް ބަލަން އިނދެ އަސްލަންގެ ހިތާ ވާހަކަދައްކަމުން ދުރަށް ޖެހިލިއެވެ.\n"އަހަންނަކީ ކާކު؟ އެކުދީން އަހަންނަށް ކިޔާނީ ކީކޭ؟" އަނުމްގެ ކޮލުގައި ކޮއްޓާލިއިރު ނޯޔާގެ ހިތުގައިވީ އެ ސުވާލު ތަކެވެ. ސަބީނާއަކީ އޭނާގެ މަންމައެއްނޫނޭ ހިތަށްއެރިއިރު އޭނާއަކީ ވެސް އެކުދީންގެ މަންމައެއް ނޫނެވެ. އެހެންވިޔަސް މަންމައަށް ވާން ނޯޔާ ގަސްދުކުރެއެވެ. އެކުދީން އޭނާއަކީ މަންމަ ކަމުގައި ދުށުމަށް އެ ހިތް އެދެއެވެ. އެ މާތް ދަރަޖައާއި ޝަރަފު ލިބުމަށް އެދެވެއެވެ.


Honorary Consuls Scholarship ifthithaahu kohfi\nއޮނަރަރީ ކޮންސުލްސް ސްކޮލަޝިޕް ޕްރޮގްރާމް އިފްތިތާހުކުރުމުގެ ރަސްމިއްޔާތުގެ ތެރެއިން\nއޮނަރަރީ ކޮންސުލްސް ސްކޮލަޝިޕް ޕްރޮގްރާމް ރައީސް އިބްރާހިމް މުހައްމަދު ސޯލިހު އިފްތިތާހު ކޮށްދެއްވައިފި އެވެ.\nމި ސްކޮލަޝިޕް ޕްރޮގްރާމްގެ ދަށުން 2022-2023 އަށް 44 ސްކޮލަޝިޕް ފުރުސަތު ވަނީ ހުޅުވައިލައިފަ އެވެ. މި ފުރުސަތުތަކަކީ ހަތް އޮނަރަރީ ކޮންސުލްސް އެއްގެ އެހީތެރިކަމާއެކު ހުޅުވާލާފައިވާ ފުރުސަތުތަކެކެވެ.\nފޮރިން މިނިސްޓްރީގައި މިއަދު މި ޕްރޮގްރާމް އިފްތިތާހުކޮށްދެއްވުމަށްފަހު ވާހަކަފުޅު ދައްކަވަމުން ރައީސް ސޯލިހު ވިދާޅުވެފައި ވަނީ ރާއްޖެއިން ބޭރުގައި ދިވެހިންނަށް ކޮންސިއުލާ ހިދުމަތްތައް ފޯރުކޮށްދިނުމުގައްޔާއި ރާއްޖޭގެ އިގްތިސޯދީ އަދި ސަގާފީ މަސްލަހަތުތައް ކުރިއެރުވުމާއި އެ ގައުމުތަކުގައި ރާއްޖެ އަދި ދިވެހިން ތަމްސީލުކުރުމުގައި އޮނަރަރީ ކޮންސުލްސް ތަކުން އަދާކުރަމުންދަނީ މުހިންމު ރޯލެއް ކަމަށެވެ.\nރައީސްގެ ވާހަކަފުޅުގައި، ހިލޭ ޑިގްރީ ޕްރޮގްރާމާއި، ޕަބްލިކް ޕްރައިވެޓް ޕާޓްނާޝިޕްގެ ދަށުން މަތީ ތައުލީމުގެ ސްކޮލަޝިޕްގެ އިތުރު ފުރުސަތުތައް ފަހިކޮށްދިނުމަށް ސަރުކާރުން މަސައްކަތް ކުރާ ކަން ފާހަގަކުރެއްވި އެވެ. އަދި 2023 ވަނަ އަހަރުގެ ނިޔަލަށް މަދުވެގެން 20،000 ދަރިވަރުންނަށް ހިލޭ މަތީ ތައުލީމުގެ ފުރުސަތުތައް ފަހިކޮށްދެއްވާނެ ކަމަށް ވެސް ވިދާޅުވި އެވެ.\nއޮނަރަރީ ކޮންސުލްސް ސްކޮލަޝިޕް ޕްރޮގްރާމް ތައާރަފްކުރުމުގެ މަސައްކަތް 2019 ވަނަ އަހަރު ފެށީ މަތީ ތައުލީމު ހާސިލްކުރަން ބޭނުންވާ ހުރިހާ ދަރިވަރުންނަށް ހަމަހަމަ ފުރުސަތުތަކެއް ފަހިކޮށްދެއްވުމަށް ރައީސް ވެވަޑައިގެންފައިވާ ވައުދުފުޅާ އެއްގޮތަށެވެ.\nމި ސްކޮލަޝިޕް ޕްރޮގްރާމް އިފްތިތާހުކުރުމުގެ ރަސްމިއްޔާތުގައި ފޮރިން މިނިސްޓަރު އަބްދުﷲ ޝާހިދުގެ އިތުރުން ހަޔާ އެޑިއުކޭޝަން މިނިސްޓަރު ޑރ. އިބްރާހިމް ހަސަން ވެސް ބައިވެރިވެވަޑައިގެންނެވި އެވެ.\nރައީސް އިބްރާހިމް މުހައްމަދު ސޯލިހު ފޮރިން މިނިސްޓްރީ ހަޔާ އެޑިއުކޭޝަން މިނިސްޓްރީ + މަތީ ތައުލީމް\nސްްޓޫޑެންޓް ލޯނުގެ 720 ފުރުސަތު ހުޅުވާލައިފި\nމެންޓަލް ހެލްތު ދާއިރާއިން ސްކޯލާޝިޕްތަކެއް


Ziyath ge mahchah 30 dhauva eh, shareeaiy Adheehthaigai\nޒިޔަތުގެ މައްޗަށް 30 ދައުވާއެއް، ޝަރީއަތް އާދީއްތާގައި\nއެމްއެމްޕީއާރްސީގެ ކޮރަޕްޝަންގެ މައްސަލާގައި އެ ކުންފުނީގެ ކުރީގެ އެމްޑީ އަބްދުﷲ ޒިޔަތުގެ މައްޗަށް އުފުލި ދައުވާގެ އަދަދު 30 އަށް އަރައިފި އެވެ. އެ މައްސަލާގައި ޒިޔަތުގެ މައްޗަށް މުޅިން ވެސް ކޮށްފައިވަނީ ރިޝްވަތުގެ ދައުވާ އެވެ.\nއަލަށް ޒިޔަތުގެ މައްޗަށް އުފުލާފައިވާ 30 ދައުވާގެ ޝަރީއަތް އަންނަ އާދީއްތަ ދުވަހު ފަށަން ކުރިމިނަލް ކޯޓުގައި ވަނީ ތާވަލުކޮށްފަ އެވެ. އޭގެ ތެރެއިން ބައެއް ދައުވާ ޒިޔަތުގެ މައްޗަށް އުފުލާފައިވަނީ މިދިޔަ މަހުގެ 15 ވަނަ ދުވަހު އެވެ. އަނެއް ދައުވާތައް އުފުލާފައިވަނީ ޖުލައި މަހުގެ 31 ވަނަ ދުވަހު އެވެ.\nހިޔާނާތުގެ ދައުވާއެއް ސާބިތުވެ މިހާރު ވެސް ޒިޔަތު ގެންދަވަނީ އަށް އަހަރުގެ ޖަލު ހުކުމެއް ތަންފީޒު ކުރައްވަމުންނެވެ.\nއަލަށް ޝަރީއަތް ފެށުމަށް ހަމަޖެހިފައިވާ 30 މައްސަލާގެ އިތުރުން ވެސް ޒިޔަތުގެ އިތުރު މައްސަލައެއް އާދީއްތަ ދުވަހަށް ކޯޓުގައި ތާވަލުކޮށްފައިވެ އެވެ. އެއީ މި އަހަރު ކުރީ ކޮޅު އޭނާގެ މައްޗަށް އުފުލި ހިޔާނާތުގެ ދައުވާ އެވެ. އެ ދައުވާގެ ޝަރީއަތް ފެށިތާ ވަނީ ދުވަސްތަކެއްވެފަ އެވެ.\nއެމްއެމްޕީއާރްސީގެ ކޮރަޕްޝަން މައްސަލާގައި ކުރީގެ ނައިބު ރައީސް އަހުމަދު އަދީބުގެ މައްޗަށް ވެސް ވަނީ ގިނަ ދައުވާތަކެއް އުފުލާފަ އެވެ.


Fiyavathi: Thimaage zimmaa eh eba oi tha?\nފިޔަވަތި: ތިމާގެ ޒިންމާއެއް އެބައޮތްތަ؟\n23 ސެޕްޓެމްބަރ 2021 - 09:49:26\nމީގެ ތިން އަހަރު ކުރިއެވެ. މީގެ ދެ އަހަރު ކުރިއެވެ. މީގެ އެއްއަހަރު ކުރިއެވެ. މިއަހަރުއެވެ. މިއަހަރު ކުރީ ކޮޅެވެ. މިއަހަރު މެދު ތެރެއެވެ. ފިޔަވަތީގެ ފުރާޅު މައްޗަށް ކުދީން އަރާ ވާހަކައެވެ. އެންމެ ފަހުން މިމަހުއެވެ. ހަމަ ފިޔަވަތީގެ ފުރާޅު މައްޗަށް ކުދީން އަރާ ވާހަކައެވެ. ފަސޭހައިން ވީޑިއޯ ކޮށްލެވެއެވެ. އެއަށްވުރެ ފަސޭހައިން ސޯޝަލް މީޑިއާ އަށް ދޫކޮށްލެ ވެއެވެ. މާބޮޑު ވިސްނުމެއް ނެތެވެ.\n2019 ވަނަ އަހަރުގެ ފަހުކޮޅު ފިޔަވަތީގައި ދިރިއުޅެމުންދާ ތިން ކުއްޖަކު ފުރާޅުމަތީ ތިއްބާ ފެނިގެން ފުލުހުންގެ އެހީތެރިކަމާއެކު އެތަނުން އެ ކުދިން ބާލުވާފައި ވެއެވެ. މިއަދުވެސް މިޖެހެނީ އެކަހަލަ މައްސަލަތަކެކެވެ.\n"އަސްލު ވާގޮތަކީ ބައެއްމީހުން އެކަންކަން މާބޮޑު ކޮށްލަނީ . އެހެންހެދީމަ އެކުދިންނަށްވެސް އެހެންކަހަލަ ހިތްވަރެއް ލިބެނީ. އެހެން ދަމުން ދަމުން ގޮސް ކަންކަން ހަލާކުވަނީ "އެދާއިރާގައި 11 އަހަރު މަސައްކަތް ކޮށްފައިވާ މީހަކު ބުންޏެވެ.\nއިހަކަށް ދުވަހު ހުޅުމާލޭ ފިޔަވަތީގައި ވަނީ ކަންތައްތަކެއް ހިނގާފައެވެ. ހަމަ ފުރާޅުމައްޗަށް ކުދިން އެރިއެވެ. ފަހުން ނުރަނގަޅު އެތައް ކަމެއް ކުރުމަށްފަހު އެތަނުގައި ހުޅުވެސް ވަނީ ޖަހާފައެވެ.\nމިކުދިންގެ އުޅުމަށް ކުއްލިއަކަށް މިއާ ބަދަލާއިބެހޭ ގޮތުން ސީއެންއެމް އާއި ވާހަކަދައްކަމުން ރާއްޖޭގެ މަޝްހޫރު ކްލިނިކަލް ސައިކޮލޮޖިސްޓް އައިޝަތު އަލީ ނާޒް ވިދާޅުވަނީ އެ ނުރަނގަޅު ކަންކަމުގެ ބިއްދޮށުގައި ވަނީ ކޮންކަންތައް ތަކެއްތޯ ބެލުން މުހިންމު ކަމަށެވެ.\nއެކުދިންގެ ބޭނުންތަކަކީ ކޮބައިތޯ ބަލައި އެކުދިން މުޖުތަމައު ބަލައިގަންނަ ބަޔަކަށް ހެދުމަށް ބުރަ ބޮޑު މަސައްކަތްތަަކެެއް ކުރަންޖެހޭ ކަމަށެވެ.\nމިއަދު ފިޔަވަތިން ފެންނަ ކަންތައްތަކަކީ އެތައް ދުވަހަކުންސުރެ އެކުދިންގެ ހަށިގަނޑުގައި ބިލްޑުވަމުން އައި ކަންތައްތަކަށް ވުން އެކަށީގެންވާ ކަމަށެވެ. އަދި މިއީ އެކަންކަން ހައްލުކުރަން ވީ ދަނޑިވަޅުތަކުގައި އެކަމަށް އަޅައި ނުލައި ދޫކޮށްލެވުމުގެ ސަބަބުން ނިކުން ނަތީޖާއަކަށް ވުން އެކަށީގެންވާ ކަމެއް ކަމަށެވެ.\nމުޖުތަމައުގައި ހާއްސަ ސިފަތަކެއްހުރި ކުދީންތަކެއް އެބަތިއްބެވެ. ޔަތީމު ކުދީން ނެވެ. މައިންބަފައިންގެ އަޅާލުން ނުލިބި ތިބި ކުދީންނެވެ. ޖިންސީ ގޯނާއާ ކުރިމަތިލާން ޖެހިފައިވާ ކުދީންނެވެ. އެކުދީން ބެލެހެއްޓުމަށް މައިންބަފައިންގެ ގާބިލިއްޔަތު ކަމެއް ލިބިފައި ނުވާ ކުދީންނެވެ. މީނޫންވެސް މިފަދަ އެތައް ކެޓަގަރީ އަކަށް ފެތޭ ގިނަ އަދަދެއްގެ ކުދީން ހިމެނެއެވެ. ފިޔަވަތި ފަދަ ތަންތަނަކީ އެފަދަ ކުދިންނަށްޓަކައި ހެދިފައިވާ ތަންތަނެވެ.\nފިޔަވަތީގައި ތިބީ ރާއްޖޭގެ އެކި ސަރަހައްދު ތަކުން ގެނެސް އެތަނަށް ލެވިފައިތިބި ކުދިންނެވެ. އެކުދީން އުޅެފައިވަނީ ތަފާތު މާހައުލު ތަކެއްގައެވެ. ތަފާތު މަރުހަލާތަކެއް ކަޑައްތު ކޮށްފައިވާ ކުދީންނެވެ. ޑރ. ނާޒް ވިދާޅުވީ އެކުދީންނަށް ފަރުވާ ދިނުމަށް ހާއްސަ ތަމްރީންތަކެއް ހަދާފައިތިބި ތަޖްރިބާހުރި، ހާއްސަ ހުނަރު ހުރި ބަޔަކު ބޭނުންވަނީ އެހެން ވެގެންކަމަށެވެ.\n" އަޅުގަނޑަށް ހީވަނީ މިހާރު އަޅުގަނޑުމެން ރިވިއު ކޮށްލަންވެއްޖެހެން މިކަން މިހާ ހިސާބަށް ދާންޖެހެނީ ކީއްވެކަން. އަޅުގަނޑުމެންނަށް ނުކުރެވިގެން މިއުޅެނީ ކޮންކަމެއްތޯ ބަލާލަން ވެއްޖެހެން އަޅުގަނޑަށް ހީވަނީ. ދުނިޔޭގެ އެހެން ގައުމުތަކުގަ މިކަން ކުރަނީ ކިހިނެއްތޯ ބަލާލަން ވެއްޖެހެން އަޅުގަނޑަށް ހީވަނީ" ޑރ. ނާޒް ވިދާޅުވިއެވެ.\nމިފަދަ މަރުކަޒު ތަކުގައި ތިބޭ ކުދިން ދޭތެރެ ދޭތެރެއިން ފިލައިގެންވެސް އުޅެއެވެ.\nއެގޮތުން "ޝެލްޓާ މެނޭޖްމަންޓް އެންޑް ޑިވެލޮޕްމަންޓް ކޮމިޓީ" ގެ ނަމުގައި ދައުލަތުގެ ބެލުމުގެ ދަށުގައި ދިރިއުޅޭ ކުދިން ތިބޭ މަރުކަޒުތައް ހިންގުމަށްޓަކައި ލަފާ އާއި މަޝްވަރާ ދޭ ހާއްސަ ކޮމިޓީއެއް ޖެންޑާ މިނިސްޓްރީން ވަނީ އެކުލަވާލައިފައެވެ. އަދި އެކޮމިޓީގެ މަސްއޫލިއްޔަތުގެ ތެރޭގައި ދައުލަތުގެ ބެލުމުގެ ދަށުގައި ދިރިއުޅޭ ކުދިން ތިބޭ މަރުކަޒުތައް ކަމުގައިވާ ފިޔަވަތި އަދި ކުޑަކުދިންގެ ހިޔާގެ ހިންގުން ހަރުދަނާ ކުރުމާއި އެ ތަންތަނަށް ކުރިމަތިވާ އެކި ބާވަތުގެ މައްސަލަތައް ހައްލުކުރުމުގެ އިތުރުން ކުޑަކުދިންނާ ގުޅޭ އެކިއެކި ކަންކަމާ ގުޅޭ ގޮތުން ލަފާދިނުން ހިމެނެ އެވެ. އެހެންނަމަވެސް އެކޮމިޓީން ކުރާ މަސައްކަތްތަކެއް އެނގޭކަށް ނެތެވެ.\nކުޑަކުދިންތަކެއް މަޑި އަރުވަނީ\nކުޑަކުދީން ބަލަހައްޓާ ތަންތާގައި ހިނގާ ބައެއް ކަންކަމަކީ އެހާ ބޮޑުނޫން ކަންކަމެވެ. އެހެންނަމަވެސް އެކަންކަން މުޖުތަމައުގެ ބައެއް މީހުންގެ ސަބަބުން ބޮޑެތިވެގެންދާ ކަންކަމެވެ. އަޅުގަނޑުމެން ގޭގައި ވެސް ބައެއްފަހަރު އުސްތަންތަނަށް އަރާހިތްވާ ކުދިން އުސްތަންތަނަށް އަރައެވެ. އަދި އާދަޔާ ހިލާފް ކަންކަން ކުރާ ކުދިން އުޅެއެވެ. އެހެންނަމަވެސް އެއީ މައްސަލައަކަށް ނުވެއެވެ. މައްސަލަ އަކަށް ނަހަދާތީއެވެ. އެކަމަކު ހިޔާފަދަ ތަންތާގައި އެފަދަ ކަމެއް ހިނގުމުން އަޅުގަނޑުމެންގެ އާދަ ހުންނަގޮތުން ފޮޓޯ ނެގެއެވެ. ވީޑިއޯ ކުރެވެއެވެ. އެވީޑިއޯ ސޯޝަލް މީޑިއާ އަށް ދޫކޮށްލެވެއެވެ. ކުދިންގެ ހުރުމަތަކަށް ބަލާނުލައިވެސް އެފަދަކަންކަން ކުރެވެއެވެ. އެހެންކަމުން އެއީ އެންމެ ރަނގަޅަށް ކުރެވޭ ކަންކަން ކަމުގައި ބުނެވޭކަންނޯންނާނެއެވެ. ތެދެކެވެ. ސިޔާސަތު ތަކަށް ފާޑު ކިއުމަކީ ވަރަށް ފަސޭހަކަމެކެވެ. ފާޑު ކިއުމަށްޓަކައި އެއްވެސް މީހަކު ދިރާސާއެއް ނަހަދައެވެ.\n" އެމީހަކު އަމިއްލައަށް އެމީހެއްގެ ނަފްސާ ސުވާލުކޮށްލަމާހޭ ތިމަންނަ މިކުދިންގެ ހާލަތު ރަނގަޅު ކުރުމަށް ކުރަނީ ކޮން ކަމެއްތޯ؟ ކަމެއް ކޮށްދެވިއްޖެތޯ؟ " ޑރ ނާޒް ވިދާޅުވިއެވެ.\nވަރަށް ރަނގަޅު ވާހަކަ އެކެވެ. އަމިއްލަ ފަރުދީ ހައިސިއްޔަތުން އެތަނުގެ ކަންކަން ރަނގަޅު ކުރުމަށް ކުރީ ކޮންކަމެއް ހެއްޔެވެ؟ މަދަނީ ޖަމިއްޔާއެއްގެ ހައިސިއްޔަތުން ތިޔަ ޖަމިއްޔާއިން ކޮށްދިނީ ކޮންކަމެއް ހެއްޔެވެ؟ ސިޔާސީ ވެރިއެއްގެ ހައިސިއްޔަތުން ކޮށްދިނީ ކޮންކަމެއްހެއްޔެވެ؟ ސިޔާސީ ޕާޓީ އެއްގެ ހައިސިއްޔަތުން ތިޔަ ޕާޓީން ކޮށްދިނީ ކޮން ކަމެއްހެއްޔެވެ؟ ކަންކަން ކުރާ ފަރާތްތައް އެއްވެސް ވަރަކަށް ނެތޭ ބުނަނީކީ ނޫނެވެ. އެކަމަކު ކަމެއް ދަމެއް ބޮޑުވެގެން ދިއުމުން މަގުމައްޗަށް ނިކުމެ އަޑުގަދަކުރުމަކީ ކޮންމެ ކަމެއްގެ ހައްލަށް ނުވެ ހިނގައިދާނެވެ. މިގައުމުގެ ކޮންމެ ކުއްޖަކީ އަމިއްލަ ދަރިއެއްކަމުގައި ދެކިގެން، އެ ކުލުނާއި، އެލޯބި ދޭން ޖެހެއެވެ.\nފިޔަވަތިކުޑަކުދިންކުޑަކުދިންގެ ހިޔާކުޑަކުދިންގެ ލައިބްރަރީ\nފިޔަވަތީގައި ތިބޭ ކުދީންނަށް ފުރާޅަށް ނޭރޭ ގޮތަށް ހަދައިފި\nމަދުވެގެން ހަމަހުން އެއްފަހަރު ތާޒާކުރުމުގެ ޕްރޮގްރާމް


REPORT: Sarukaaruge ethah dhaairaa eh idhikolhah, varugadha messegeh | Mihaaru\nމިދިޔަ ހޮނިހިރުދުވަހު ބޭއްވި ލޯކަލް އިންތިޚާބުގެ ވޯޓު ގުނަނީ.-- ފޮޓޯ: ހުސެން ވަހީދު /މިހާރު\nސަރުކާރުގެ އެތައް ދާއިރާއެއް އިދިކޮޅަށް، ވަރުގަދަ މެސެޖެއް\n09 މެއި 2017 - 10:18 84 comments\nލޯކަލް ކައުންސިލްތަކުގެ އިންތިޚާބުގައި، ރައީސް އަބްދުﷲ ޔާމީނާއި ފަސްޓް ލޭޑީ ފާތުމަތު އިބްރާހިމް އަމަލީ ގޮތުން އެންމެ ބޮޑަށް ކެމްޕެއިން ކުރެއްވީ މާލޭ ސިޓީ ކައުންސިލަށް ޕީޕީއެމުން ކުރިމަތިލި ކެންޑިޑޭޓުންނަށެވެ. ގާތްގަނޑަކަށް އެ ހުރިހާ ކެންޑިޑޭޓުންގެ ކެމްޕެއިން އިފުތިތާހު ކުރުމުގެ ހަފުލާގައި ފަސްޓް ލޭޑީ ބައިވެރިވެވަޑައިގަތެވެ. އިންތިޚާބުގެ ކެމްޕެއިން ނިންމުމުގެ ހަފުލާގެ އިތުރުން، ކެމްޕެއިންގެ ފަހު ހަފުތާގެ ތެރޭގައި އެހެން ބައްދަލުވުމެއްގައި ވެސް ރައީސް ޔާމީނާއި ފަސްޓް ލޭޑީ ބައިވެރިވެވަޑައިގަތެވެ. މާލޭގައި ޑޯ ޓު ޑޯ ކެމްޕެއިން އެ ކެންޑިޑޭޓުން ކުރެއްވި އެވެ. މިހުރިހާ ކަމަކާ އެކު މާލޭ ސިޓީގެ އެންމެ ގޮނޑިއެއް ފިޔަވަގައި އަނެއް 12 ގޮނޑި އިދިކޮޅު އެމްޑީޕީން ނެގުމަކީ ސަރުކާރު ލަދުގަންނަން ޖެހޭ ވަރުގެ ކަމެކެވެ.\nމާލޭ ސިޓީ ކައުންސިލް އެކަންޏެއް ނޫނެވެ. ސަރުކާރުގައި ނަގައި ކިޔާ އެތައް އިސް ބޭފުޅުންނަކާއި ރައްޔިތުންގެ މަޖިލިހުގައި ސަރުކާރު ކޯލިޝަންގައި އެންމެ ވަރުގަދަ ކަމަށް ދައްކާ މެމްބަރުން ނިސްބަތްވާ ދާއިރާގެ ކައުންސިލްތަކުގެ ގޮނޑި ވަނީ ގެއްލިފަ އެވެ. ސަރުކާރު ހިންގުމުގެ ހުރިހާ އާރަކާއި ބާރެއް އޮވެ މެ، އެ "ބާރުގަދަ" ބޭފުޅުންނަށް ނާކާމިޔާބުވުމަކީ، އެ ބޭފުޅުން ކޮންމެ ގޮތަކަށް ދިފާއުކުރައްވަން އުޅުއްވިޔަސް، ބަލިވުމަކަށް ނޫނީ ނުވާނެ އެވެ.\nމާލޭ ސިޓީ ކައުންސިލަށް ހޮވުނު ކެންޑިޑޭޓުން\nމާލޭ ސިޓީ ކައުންސިލުގެ 13 ގޮނޑީގެ ތެރެއިން ހަތަރެއް ނުވަތަ ތިން ގޮނޑި ފިޔަވައި ހުރިހާ ދާއިރާއެއް ކާމިޔާބު ކުރާނެ ކަމަށް ކެމްޕެއިން ތެރޭގައި ސަރުކާރު ކޯލިޝަނުން ބުނެފައިވެ އެވެ. އެންމެ ފަހުގެ ލޯކަލް އިންތިޚާބުގައި ވެސް މާލޭ ސިޓީ ކައުންސިލުން ސަރުކާރަށް ދެ ގޮނޑި ލިބުނެވެ. މި ފަހަރު އެވަރު ވެސް ނުވި އެވެ. ސަރުކާރަށް މާލެ އިން ކާމިޔާބު ކުރެވުނީ ހެންވޭރު އުތުރު ދާއިރާގެ އެމްޑީޕީ ކެންޑިޑޭޓުގެ ތާއީދު ފަހު ވަގުތު ޑީއާރުޕީގެ ކެންޑިޑޭޓަށް ދިނުމުންނެވެ. އެވަރުން ވެސް އެމްޑީޕީގެ ކެންޑިޑޭޓާއި ސަރުކާރު ކޯލިޝަންގައި ހިމެނޭ ޑީއާރުޕީގެ ކެންޑިޑޭޓާ ދެމެދު ވޯޓުގައި މާ ބޮޑު ފަރަގެއް ނެތެވެ.\nއައްޑޫ ސިޓީ ކައުންސިލަށް އިންތިހާބުވި ކެންޑިޑޭޓުން\nއައްޑޫ ސިޓީ ކައުންސިލްގެ ހުރިހާ ގޮނޑިއެއް އެމްޑީޕީން ނެގުމަކީ ވެސް ސަރުކާރަށް ލަދަކަށް ނުވާން ޖެހޭ ސަބަބެއް ނެތެވެ. ފޭދޫ ދާއިރާގެ މެމްބަރު އިބްރާހިމް ދީދީ (އައިބީ) އާއި ހުޅުދޫ ދާއިރާގެ މެމްބަރު މުހައްމަދު ޝާހިދު (ޝާޑު) ގެ ދާއިރާގެ ގޮނޑި އެންމެ ކުޑަމިނުން ކާމިޔާބު ކުރެވެން ޖެހޭނެ ކަމަށް އެތައް ބަޔަކު ދެކެ އެވެ. ސަބަބަކީ އައިބީ އާއި ޝާޑުގެ ދާއިރާ އަށް އައްޑޫގެ އެހެން އެއްވެސް ދާއިރާއަކަށް ނުކޮށްދޭ ވަރުގެ ބޮޑެތި ކަންކަން ސަރުކާރުން ކޮށްދޭ ވާހަކަ ދެއްކެވުމާއި އެއީ ރައީސް ޔާމީނާއި ފަސްޓް ލޭޑީއާ ވެސް އެންމެ ގާތް ބޭފުޅުންގެ ލިސްޓުގައި ހިމެނޭ ދެ ބޭފުޅުންނަށް ވުމެވެ. އައްޑޫގެ އެހެން ދާއިރާތައް ގެއްލުނަސް ޕީޕީއެމްގެ މަޖިިލިހުގެ މެމްބަރުންގެ ދާއިރާ ގެއްލުމަކީ އައްޑޫގައި ސަރުކާރަށް ތާއީދު ނެތް ކަމުގެ ފުރިހަމަ ދަލީލެކެވެ.\nފުވައްމުލަކު ސިޓީ ކައުންސިލަށް އިންތިހާބުވި ކެންޑިޑޭޓުން\nދެން އޮތީ ފުވައްމުލަކު ސިޓީ އެވެ. ރައްޔިތުންގެ މަޖިލިހުގެ ރައީސް އަބްދުﷲ މަސީހް މުހައްމަދު ނިސްބަތްވާ ފުވައްމުލަކު ދެކުނު ދާއިރާ އެވެ. އެ ދާއިރާގެ ގޮނޑި ސަރުކާރަށް ގެއްލުމަކީ މި ސަރުކާރުގެ އެންމެ ބޮޑު ބަލި ކަމަށް އެތައް ބަޔަކު ބުނެ އެވެ. އެއީ މަސީހް އަކީ ދައުލަތުގެ އެއް ބާރުގެ ވެރިޔާ ކަމަށް ވެފައި، މިހާތަނަށް މި ސަރުކާރުން އެ ބޭފުޅެއްގެ ދިފާއުގައި އެތައް ވަގުތަކާއި އެތައް ގުރުބާނީއެއް ވެފައި ވަނީ އެމަނިކުފާނަށް ކަމަށް ވާތީ އެވެ. ފުވައްމުލަކު ދެކުނު ދާއިރާ އަކީ މަސީހް ބޭނުން ގޮތަކަށް "ކުޅުއްވޭ" ތަނެއް ކަމަށް ކުރިން ހީކުރެވިފައި އޮތަސް މި ފަހަރު އެކަން އެހެނެއް ނުވި އެވެ. މަސީހްގެ ތާއީދެއް ނެތްކަން އެ ދާއިރާ އިން ހާމަކޮށްދީފި އެވެ.\nރައްޔިތުންގެ މަޖިލިހުގައި މަސީހްގެ އިތުރުން ފުވައްމުލަކުގެ ދެ މެމްބަރަކު ތިއްބަވާއިރު، އެ ސިޓީ ކައުންސިލްގެ މެޖޯރިޓީ ވެސް ނެގީ އެމްޑީޕީންނެވެ. ފުވައްމުލަކު މެދު ދާއިރާގެ ޕީޕީއެމްގެ މެމްބަރު އަލީ ފަޒާދު ނިސްބަތްވާ ދާއިރާގެ ސިޓީ ކައުންސިލްގެ ގޮނޑި ވެސް ނެގީ އެމްޑީޕީންނެވެ. ޕީޕީއެމަށް ކާމިޔާބުވީ ފުވައްމުލަކު އުތުރު ދާއިރާގެ މެމްބަރު އަލީ ޝާހު ނިސްބަތްވާ ދާއިރާގެ ގޮނޑި އެކަންޏެވެ.\nތިން ސިޓީ ކައުންސިލްގެ އިތުރުން ގއ. ވިލިނގިއްޔާއި ނ. އަތޮޅާއި ދ. އަތޮޅާއި ފ. އަތޮޅާއި ހއ. ފަދަ މީގެ ކުރިން ޕީޕީއެމްގެ ތާއީދު އިންތިހާ އަށް އޮތް ސަރަހަައްދުތަކުން ވެސް ސަރުކާރަށް ވީ ނާކާމިޔާބެވެ. ހާއްސަކޮށް ވިލިނގިލި ފާހަގަކުރަން ޖެހެ އެވެ.\nތިނަދު އަށް ނިސްބަތްވާ ފަސް ބޭފުޅަކު މި ސަރުކާރުގެ އިސް ބޭފުޅުންގެ ގޮތުގައި އެބަ ތިއްބެވި އެވެ. އެއީ ނައިބު ރައީސް އަބްދުﷲ ޖިހާދާއި ރައީސް އޮފީހުގެ މިނިސްޓަރު މުހައްމަދު ޒުހޫރާއި ވިލިމާލެ ދާއިރާގެ މެމްބަރު އަދި ޕީޕީއެމްގެ ޕާލެމެންޓްރީ ގުރޫޕުގެ ލީޑަރު އަހުމަދު ނިހާނާއި ތިނަދޫގެ ދެ މެމްބަރުން ކަަމަށްވާ ސައުދުﷲ ހިލްމީ އާއި އަބްދުﷲ އަހުމަދެވެ. މި ފަސް ބޭފުޅުންގެ ބުރަ މަސައްކަތުން ވެސް ތިނަދޫގެ ރަށު ކައުންސިލްގެ އެންމެ ގޮނޑިއެއް ވެސް ސަރުކާރަކަށް ނުލިބުނެވެ. ނުވިތާކަށް ތިނަދޫ އަތޮޅު ކައުންސިލްގެ ގޮނޑިތަކުން ވެސް ވީ ނާކާމިޔާބެވެ.\nތިނަދޫގެ ތަރައްގީ އަށް އެތައް ކަމެއް ކުރާ ކަމަށް އެ ރަށުގެ އިދިކޮޅު މީހުން ވެސް އިއްތިފާގުވެ އެވެ. ކެމްޕެއިންގެ ކުރިން ނައިބު ރައީސް ޖިހާދު ކޮންމެ ހަފުތާ ބަންދެއް ކަހަލަ ގޮތަކަށް ހޭދަކުރެއްވީ އަމިއްލަފުޅު ރަށް ތިނަދޫގަ އެވެ. ކެމްޕެއިން ކުރެއްވި އެވެ.\nވިލިމާލެ ދާއިރާގެ ގޮނޑި އެމްޑީޕީން ކާމިޔާބުކުރީ ސިޔާސީ ދާއިރާ އަށް މުޅިން އާ އަންހެން ބޭފުޅެއް ކަމަށްވާ ހަމްނާ ވަހީދު އެވެ. ނިހާން ފަދަ ސިޔާސީ ގޮތުން ވަރުގަދަ އަދި ޕީޕީއެމްގެ ލީޑަޝިޕްގެ އިސް ބޭފުޅަކު ތަމްސީލް ކުރައްވާ ދާއިރާގެ ސިޓީ ކައުންސިލްގެ ގޮނޑި އެމްޑީޕީން ކާމިޔާބު ކުރުމަކީ ވަރަށް ބޮޑު ކަމެކެވެ. ވިލިމާލެ ދާއިރާގައި ނިހާން އަމިއްލަ ގޮތުން އެތައް ކެމްޕެއިނެއް ކުރެއްވި އެވެ. އެކަމަކު ވެސް ހަމަ ނާކާމިޔާބެވެ.\nގއ. ވިލިނގިއްޔަކީ މީގެ ކުރިން ޕީޕީއެމާ ހެދި މަރުދިން ރަށެކެވެ. އެކަމަކު ލޯކަލް އިންތިޚާބުގައި އެ ރަށުގެ ހުރިހާ ގޮނޑިއެއް ނެގީ އެމްޑީޕީ އެވެ.\nއެމްޑީޕީ އަށް ވެސް އެ ޕާޓީގެ ބާރު އެންމެ ގަދަކޮށް އޮތް ހިންނަވަރު ދާއިރާ ފުރަތަމަ ފަހަރަށް ގެއްލުނެވެ. މީގެ ކުރިން އެ ދާއިރާގެ ގޮނޑިއެއް ޕީޕީއެމަށް ހޯދިފައެއް ނުވެ އެވެ. އެހެންކަމުން އެމްޑީޕީގެ ޕާލިމެންޓްރީ ގްރޫޕްގެ ލީޑަރު އިބްރާހިމް މުހަައްމަދު ސޯލިހު (އިބޫ) ގެ ދާއިރާ ޕީޕީއެމުން ކާމިޔާބުކުރުމަކީ އިބޫ އަށާއި އެމްޑީޕީ އަށް އޮތް ވެއްޓުމެކެވެ.\nއިންތިޚާބުގައި ސަރުކާރަށް ބޮޑު ލަދެއް ކުރިމަތިވިޔަސް ޕީޕީއެމްގެ ވިސްނުން މުޅި ތަފާތެވެ. އެ ޕާޓީގެ އިސް ވެރިންގެ ބަހަކީ ލާމަރުކަޒީ ނިޒާމަށް މީހުންގެ ތާއީދު ނެތުމުން، އެ ފޫހިކަންމަތީގައި ސަރުކާރަށް ވޯޓު ނުދިނީ އެވެ. މާލެ އަށް ބަލާ ނަމަ ސިޓީ ކައުންސިލް ދެކެ އާންމުން ފޫހިވީ އެވެ. އިތުބާރު ނެތީ އެވެ.\n"މިސާލަކަށް ނައިބު ރައީސް ތިނަދުއަށް ނިސްބަތްވާތީއެއް ނޫން އެ ރަށުގެ ރައްޔިތުން ވޯޓު ނުދީނީކީ. ދެހާސް ތޭރައި ވެސް، 2014 ގައި ވެސް ތިނަދޫގައި އޮތީ އެމްޑީޕީގެ ފުލް ކައުންސިލެއް. ހަމަ އެގޮތަށް މި ދިޔައީ،" ނިިހާން ވިދާޅުވި އެވެ.\nހޮނިހިރުދުވަހު ބޭއްވި ލޯކަލް އިންތިޚާބާ ގުޅޭ ގޮތުން ނިހާން މިދިޔަ އާދީއްތަދުވަހު ނޫސްވެރިންނާ ވާހަކަ ދައްކަވަނީ.---މިހާރު ފޮޓޯ: ހުސެއިން ވަހީދު\n"މިއަދުގެ ނަތީޖާ އަކީ ވަކި ތިނަދު އަށް ނިސްބަތްވާ ވަޒީރަކު ނުވަތަ ނައިބު ރައީސަކު ހުރެގެން ނުލިބުމުން ލަދުގަންނަން ޖެހޭ ވަރުގެ ނަތީޖާއެއް ނޫން. ލޯކަލް އިންތިޚާބުގައި ވޯޓުލަނީ އާއިލާތަކަށް. އެކަން މި ފެނުނީ."\nއޭނާ ވިދާޅުވި ގޮތުގައި މިނިސްޓަރުންނާއި ޕީޕީއެމްގެ މަޖިލިސް މެމްބަރުން ނިސްބަތްވާ ދާއިރާތަކުން ކާމިޔާބު ނުވުމަކީ ސަރުކާރު ފެއިލް ވުމެއް ނޫނެވެ. އަދި ވަކިވަކި ފަރުދުން ފެއިލްވީ ކަމަކަށް ވެސް ނުބެލެވޭނެ ކަމަށް ނިހާން ވިދާޅުވި އެވެ.\n"ރިޔާޒް ރަޝީދަކީ ޕީޕީއެމްގައި އެންމެ ހަރަކާތްތެރި އެއް މެމްބަރު. އެހެންވީމާ އޭނާގެ ދާއިރާ އަށް އިދިކޮޅު މީހުންގެ ކޮންސެންޓްރޭޝަން ބޮޑުވާނެ. ހަމަ އެގޮތަށް އެހެން ބައެއް ބޭފުޅުންނަށް ވެސް އެ ކޮންސެންޓްރޭޝަން ބޮޑުވާނެ. އެކަން މި ފެނުނީ. ލާމަރުކަޒީ ނިޒާމު ދެކެ ވެފައިވާ ފޫހި ބޮޑުކަމުން އާންމުން ނުނިކުތީމާ ދެން ކީއްތޯ ކުރާނީ؟،" އޭނާ ވިދާޅުވި އެވެ.\nއެކަމަކު މި އިންތިޚާބުގައި ބޮޑު ކާމިޔާބީއެއް ހޯދި އެމްޑީޕީގެ ޗެއާޕާސަން ހަސަން ލަތީފް ވިދާޅުވީ ނިހާން ދައްކަވަނީ ތާކުންތާކު ނުޖެހޭ ވާހަކަތަކެއް ކަމަށެވެ. އޭގެ ހެއްކެއްގެ ގޮތުގައި އޭނާ ދެއްކެވީ ލޯކަލް އިންތިޚާބަށް ޕީޕީއެމުން ކުރި ބިޔަ، ބޮޑު ކެމްޕެއިނެވެ. އިދިކޮޅު މީހުންގެ "އަތާއި ފައި ބަނދެ، އަނގަމަތީގައި މަލަން އަޅައިގެން" ކުރި ކެމްޕެއިން އެވެ.\n"އެހެންވީމާ ނިހާން އެ ވިދާޅުވާ ވާހަކަ ކިހިނެއްތޯ ގަބޫލުކުރާނީ. އަޅުގަނޑުމެން އިދިކޮޅު މީހުންނަށް އެއްވެސް ހުރަހެއް ނެތި ކެމްޕެއިން ކުރަން މި ސަރުކާރުން ފުރުސަތެއް ނުދީ އޮއްވައި، އިންތިޚާބުގައި ވޯޓުލައި، ސަރުކާރުގެ އިސް ބޭފުޅުން ނިސްބަތްވާ ދާއިރާތައް އިދިކޮޅު މީހުން ނެގުމަކީ ކިހާ ބޮޑު ކާމިޔާބީއެއްތޯ؟" ހަސަން ވިދާޅުވި އެވެ.\n"މިއީ ހަމަ ސަރުކާރު ބޮޑު ތަނުން ބަލިވުން. ބޮޑު ފެއިލްއެއް ވުން. ރައްޔިތުން އެ ބުނީ ސަރުކާރުން އެ ބުނާ ތަރައްގީއެއް ބޭނުމެއް ނޫނޭ. އެ ބުނާ ގޮތަށް ބްރިޖެއް ބޭނުމެއް ނޫނޭ. އައިޖީއެމްއެޗްގެ އާ އިމާރާތެއް ބޭނުމެއް ނޫނޭ."\nހޮނިހިރުދުވަހު ބޭއްވި ލޯކަލް އިންތިޚާބާ ގުޅޭ ގޮތުން ހަސަން ލަތީފް މިދިޔަ އާދީއްތަދުވަހު ނޫސްވެރިންނާ ވާހަކަ ދައްކަވަނީ.---މިހާރު ފޮޓޯ: ހުސެއިން ވަހީދު\nއޭނާ ވިދާޅުވީ ތިނަދު އާއި ފުވައްމުލައް ފަދަ ބޮޑެތި އަދި ސަރުކާރުގެ ވަޒީރުންނާއި ނުފޫޒު ގަދ މެމްބަރުން ނިސްބަތްވާ މެމްބަރުންގެ ނުފޫޒު އޮންނަ ރަށްރަށުގެ އިތުރުން ބ. ފެހެންދޫ ކަހަލަ މީގެ ކުރިން ސަރުކާރު ކޮންޓްރޯލް ކުރި ރަށްރަށުން ވެސް އެމްޑީޕީ އަށް ކާމިޔާބުވުމަކީ ބޮޑު ކަމެއް ކަމަށެވެ. މިއީ އާދައިގެ ކަމެއް ނޫން ކަމަށާއި ސަރުކާރުން ދެއްކި ހުރިހާ ވާހަކަތަކަށް އާންމުން ބީރު ކަންފަތެއް ދިނީ ކަމަށް ވިދާޅުވި އެވެ.\n"ރައީސް ޔާމީންގެ ފޮޓޯފުޅަށް ނޫނެކޭ ރައްޔިތުން އެ ބުނީ. ބައެއް ރަށްރަށުން ކުރިމަތިލި ކެންޑިޑޭޓުން އަޅުގަނޑުމެން ގާތު ބުނެފައި އެބަހުރި، ތިމަންނަ އަށް މި ރަށުގައި ތާއީދު އެބަ އޮތޭ. އެކަމަކު ރައީސް ޔާމީންގެ ފޮޓޯއާ އެކު ތިމަންނަގެ ފޮޓޯ ޖެހީމާ އެ ތާއީދެއް ނުލިބޭނެއޭ،" ހަސަން ވިދާޅުވި އެވެ.\n"ރައީސް ޔާމީންގެ ފޮޓޯއާ އެކު ތިމަންނަގެ ފޮޓޯ ހުންނަން ހަގީގަތުގައި ބޭނުމެއް ނޫނޭ. މިއީ ކެމްޕެއިން ތެރޭގައި ޕީޕީއެމްގެ ޒުވާން ކެންޑިޑޭޓުން އަޅުގަނޑުމެން ކައިރީގައި ބުނެފައި ހުރި ވާހަކަތައް."\nނިހާންގެ ވިސްނުމުގައި ލޯކަލް އިންތިޚާބުގެ ނަތީޖާ އިން ދައްކައި ދިނީ އަންނަ އަހަރުގެ ރިޔާސީ އިންތިޚާބުގައި ރައީސް ޔާމީން ފަސޭހަކަމާ އެކު މޮޅުވާނެ ކަމުގެ ފެހި ސިގްނަލެވެ. ރައްޔިތުން ބޭނުންވާ ގޮތަށް ކަންކަން ކުރުމަށް މަގު ފަހިކުރުމުގެ ފެހި ސިގްނަލެވެ.\nނަމަވެސް ހަސަން ވިދާޅުވީ ނިހާން ކޮންމެ ގޮތަކަށް ވާހަކަ ދެއްކެވިޔަސް އަދި ދިފާއުގައި ނުކުންނެވިޔަސް ލޯކަލް އިންތިޚާބުގެ ނަތީޖާ އިން ދެއްކި ގޮތް ބަދަލު ނުކުރެވޭނެ ކަމަށެވެ.\n"މިއީ އަޅުގަނޑުމެން އިދިކޮޅު މީހުންނަށް ލިބުނު ބޮޑު، ފަލަ ކާމިޔާބީއެއް. މި ކާމިޔާބީ އަޅުގަނޑުމެން ވަރަށް ކުލަގަދަކޮށް ފާހަގަކުރާނަން. ދެން މި ނަތީޖާއެއް ބަދަލެއް ނުކުރެވޭނެ،" އޭނާ ވިދާޅުވި އެވެ.\nއިތުރު ލިޔުންތައް އެމްޑީޕީ ސަރުކާރު ލޯކަލް އިންތިހާބު އިދިކޮޅު ފަރާތްތައް ޕީޕީއެމް ކުރީގެ މެމްބަރު އަހުމަދު ނިހާން އެމްޑީޕީގެ ޗެއާޕާސަން ހަސަން ލަތީފް ލޯކަލް ކައުންސިލްތަކުގެ އިންތިހާބު 2017


ވާހަކަ : ފެހި ދޫލަ\nގޮތް ނޭނގޭ ތަނެއް\nލޯ ހުލުވައިލުމުގެ ކުރިން ޝިފާ ދެތިން ފަހަރަކު އަވަސް އަވަހަށް އެސްފިޔަ ޖަހައިލިއެވެ. ދިއްލާފައިހުރި އަލިގަދަ ލައިޓްގެ ސަބަބުން ކުރިމަތީގައި ހުރި ހުރިހައި އެއްޗެއްވެސް ފެންނަނީ ފުސްކޮށެވެ. އިރުކޮޅެއް ވަންދެން އަވަސް އަވަހަށް އެސްފިޔަ ޖަހަމުން، ލޯ އުނގުޅަމުން ގޮސް އެއްމެ ފަހުން އެއްޗެއް ސާފުވާވަރު ވެއްޖެއެވެ. ވަށައިގެން ހުރި ހުރިހައި އެއްޗެއްވެސް ސާފުކޮށް ފެންނަން ފެށިއެވެ. ޝިފާ އަށް އެއްމެ ފުރަތަމަވެސް ފެނުނީ އޭނާގެ އަމިއްލަ ސޫރައެވެ. ކުރިމަތީގައި ހުރި ލޯގަނޑުން އޭނާގެ ސޫރަ ފެނުމުން ކުއްލި ސިހުމެއް ލިބިގެން ދިޔައެވެ. އޭނާއަށް އޮވެވުނީ ވީރާނާ ވެފައިވާ ކޮޓަރިއެއްގައި ކަން އެނގުނެވެ. މުޅި ކޮޓަރި ތެރެއިން ކޮންމެވެސް އެއްޗެއްގެ ކުނިވަސް ދުވަމުން ދިޔައެވެ.\nޙަރަކާތެއް ކޮށްލެވޭތޯ ބަލައިލުމުން އެނގިގެން ދިޔައީ އަދިވެސް އޭނާ އޮތީ ބަނދެފައި ކަމެވެ. ދެ އަތާއި ދެ ފައިވެސް ވަނީ ބަނދެފަ އެވެ. އަދިވެސް އޭނާއަށް އޮވެވުނީ ކުރިންވެސް އޮތްތަނުގައި ކަން އެނގުނެވެ. އެއީ ކޮންތަނެއްކަން ނޭނގުނަސް، ކޮންމެވެސް ވަރަކަށް ދަންނަ ތަނެއް ކަމަށް ޝިފާ ގެ ހިތް ބުނަމުން ދިޔަ އެވެ.\nއެތަނަށް އޭނާ ވެއްދި އިރު ކަރަންޓް ނެތްކަން ހަނދާންވުން ފިޔަވައި މާކަ ގިނަ އެއްޗެއް އޭނާ ހަނދާނެއް ނެތެވެ. ކުޑަ ދޮރަކުން އެ ކޮޓަރި ތެރެއަށް އަލިވެފައި އޮތްކަން ފާހަގަކުރެވުނެވެ. ދުވަމުން ދިޔަ ވަސް ހައްތަހާ ދިޔައީ ގަދަވަމުން ނެވެ.\nޝިފާ ގެ މުޅި ގައިގައި ރިއްސަމުން ދިޔަ ކަން އިޙްސާސް ކުރެވެން ފެށީ އިރުކޮޅެއް ފަހުންނެވެ.\n'ފުރުޞަތެއް ލިބުނަސް މިވަރަށް ގަޔަށް ތަދުވާއިރު ދުވެ ފިލޭނެ ގޮތެއްވެސް ނޯންނާނެ!' ޝިފާ ގެ ހިތަށް އަރަމުން ދިޔައެވެ.\n'މިޔޮށް ދުވާ ކުނިވަހަކުން އަހަރެން މަރުނުވެ އެބަދޭބާ! ހާދަ ވަރުގަދަ ކުނިވަހެކޭ މި ދުވަނީ.' ޝިފާ އަށް ހިތާއި ހިތާ ކިޔައިލެވުނެވެ.\nކައިރީގައި ހުރި ލޯގަނޑުން އޭނާގެ ސޫރަ ބަލަން ކިތައްމެ ހިތް ނުއެދުނަސް ޝިފާ އަށް އެހެން ގޮތެއް ނެތެވެ. ވަގުތު ތައް ކަޑައްތު ކޮށްލަން ކުރެވޭނެ އިތުރު އެހެން ކަމެއްވެސް ނެތީމައެވެ. ލޯގަނޑުން މޫނު ބަލަން އޮވެފައި ބަލައިލެވުނު ގޮތަކުން ކޮޓަރީގެ އެއްފަރާތެއްގައި ބާއްވާފައި އޮތް ފެހި ކުލައިގެ ދޫލައެއް ފެނުނެވެ. އެ ދޫލަ އޮތީ އޮޅާލާފައެވެ.\nވަރަށް މަސައްކަތުން އަރިއަކަށް އޮވެ ފުރޮޅެމުން ގޮސް ކާޕެޓާއި ހަމައަށް ފައި ފޯރާ ހިސާބަށް ދިޔައެވެ. ފައިގެ އިނގިލިތަކުން ކޮންމެވެސް ވަރަކަށް އެ ކާޕެޓް ނިއުޅުވައިލި އެވެ.\n'އެ ވަސް އަންނަނީ މި އެއްޗަކުން.' ދަތްކުނޑި ވިކާލަމުން ޝިފާ ގެ އަމިއްލަ ނަފުސަށް ބުންޏެވެ.\nއިތުރަށް އެ ދޫލަ ނިއުޅުވުމަށް ފައިން ކޮއްޓަން ފެށިއެވެ. ކޮންމެވެސް އެއްޗެއް އެ ދޫލަ ތެރެއިން ބޭރަށް ވެއްޓިއްޖެ އެވެ.\n"ޔާރައްބީ!!." ދޫލަ ތެރެއިން ވެއްޓުނީ އިންސާނެއްގެ އަތެއް ކަން އެނގުމުން ދޫލަ އާއި ދުރަށް ޖެހިލެވުނެވެ. ކުރިން އޮތް ތަނަށް ގޮސް ހަމަޖެހިލެވޭތޯ ބެލިއެވެ.\nބިރުން ފިތްކަނޑައިގެން ގޮސް ޝިފާ ގެ ހަށިގަނޑު ތެޅެން ފެށިއެވެ.\n"މީ ކޮން ތަނެއް؟؟ ޕްލީޒް އަހަރެން ދޫކޮށްލަދީ .... އަޅެ ޕްލީޒް!!" ކަރު އޮތް މިނަށް ޝިފާ ހަޅޭއް ލަވަން ފެށިއެވެ.\nކުއްލިއަކަށް އެ ކޮޓަރީގެ ދޮރު ހުޅުވިއްޖެ އެވެ. ބިރުވެރި ފިލްމު ތަކުން ދޮރު ހުޅުވޭ އިރު އެ އިވޭ ތޫލި އަޑުފަށްގަނޑާއި އެކުގައެވެ. ކޮންމެވެސް މީހަކު އެތަނަށް ވަދެ ޝިފާ އަށް ބަލަން ހުއްޓެވެ. ގަތްފައިވާ ބިރެއްގެ ސަބަބުން އެއީ ކާކުތޯ ބަލައިލުމުގެ ހިތްވަރެއްވެސް ޝިފާ ގެ ގަޔަކު ނެތެވެ.\nކޮޓަރީގެ އެއް ފަރާތުގައި އޮތް ކާޕެޓާއި ދިމާއަށް އެ މީހާ ހިނގައިގަތެވެ. ފާރާއި ކައިރިއަށް އެ ކާޕެޓް ޖައްސައިލީ އެ މީހަގެ ފައިން ނެވެ. ފާރުކައިރިއަށް ޖައްސާލުމަށްފަހު ފައިން އެ ކާޕެޓް ނިއުޅުވައިލިއެވެ. ކާޕެޓް ތެރޭގައި އޮތީ އިންސާނެއްގެ މުޅަވެފައިވަ ހަށިގަނޑެކެވެ.\nކިތައްމެ ނުބަލާނަމޭ ހީކޮށްގެން އޮތަސް ޝިފާ އަށް ހަމަ ރަނގަޅަށްވެސް އެ ހަށިގަނޑު ފެނިއްޖެއެވެ. އެވަގުތު ޝިފާގެ މުޅި ގައިން ހީބިހި ނަގައިގެން ދިޔައެވެ. ނޭވާ އަވަސްވެ ތެޅިގަނެވުނެވެ. ދެންމެ ފެނުނު މަންޒަރު ސިކުނޑިތެރޭގައި އެނބުރެމުން ދިޔައެވެ. އެއީ ޒުވާން އަންހެން ކުއްޖެއްގެ މުޅަ ހަށިގަނޑެކެވެ. ބަލާބެލުމަށް 18 ނުވަތަ 20 އަހަރަށް ދާ ވަރުގެ ކުއްޖެކެވެ. އޭނާގެ ކަޅު އިސްތަށިގަނޑު އޮތީ ލެއިން ތަތްތެޅިފަ އެވެ. ދެލޯ ވަނީ ތަންމިނަށް ހުޅުވިފައެވެ.\nކާޕެޓްގެ ތެރެއިން އެ ކުއްޖާގެ ހަށިގަނޑު އެމީހާ ނެގީ މާ ބޮޑުކަމަކަށް ނަހަދަ އެވެ. ކާޕެޓުން އެއްކޮށް ނެގި ވަގުތު އެކުއްޖާގެ ބޯ އޮތީ ޝިފާ އާއި ދިމާއަށް އެނބުރިފަ އެވެ. ތަންމިނަށް ހުޅުވިފައިވާ ދެ ލޯ އަމާޒުވެފައި އޮތީ ހަމަ ސީދާ ޝިފާ އަށެވެ.\nކާކުކަން އެނގޭ ވަރަށް ސިފަ ވަކިކުރަން ނޭނގޭ އެ މީހާގެ ދެ އަތުން، މުޅަވެފައިވާ ކުއްޖާގެ ހަށިގަނޑު ނަގައިގެން ޝިފާ އާއި ދުރަށް ހިނގައިގަތެވެ. ތަޅުންގަނޑު މަތީގައި ޝިފާ ގެ ބޯ ޖަހައިލިއެވެ. ދެންމެ ފެނިގެން ދިޔަ މަންޒަރު ހަނދާން ނައްތައިލުމަށް މަސައްކަތް ކުރަން ފެށިއެވެ.\nއެމީހާގެ ފިޔަވަޅުތަކުގެ އަޑު ޝިފާ އާއި ދުރަށް ދާން ފެށުމުން ބޯ އުފުލައި ބަލައިލިއެވެ. އެވަގުތު ކޮޓަރީގެ ދޮރުފަތް ލައްޕައިލި އަޑު އިވުނެވެ. ހަމަ އެއާއިއެކު ކުއްލިއަކަށް ޝިފާ ގެ ކުރިމަތިން ސިފަވެގެން ދިޔައީ މުޅަވެފައިވާ އެ ކުއްޖާގެ މޫނެވެ.\nއެ ކުއްޖާގެ މޫނަކީ ކޮންމެވެސް ގޮތަކުން ޝިފާ ދަންނަ މޫނެކެވެ. އެއީ ކޮންމެވެސް ތަނަކުން، ކޮންމެވެސް އިރެއްގައި ފެނިފައިވާ މޫނެކޭ ޝިފާ ގެ ހިތަށް އަރަމުން ދިޔައެވެ.\nޝިފާ ލޯ މަރައިލިއެވެ. އެއީ ކޮން ކުއްޖެއްކަން ހަނދާން ވޭތޯ މަސައްކަތް ފެށިއެވެ. ވިސްނަން ފެށިއެވެ.\n'އެއީ މަލީޝާ!!' ކުއްލިއަކަށް ޝިފާ ގެ ހަނދާނަށް އެ މޫނަކީ ކާކުގެ މޫނެއްކަން އައެވެ. އެވަގުތު ޝިފާ ގަތްފައިވާ ބިރު އިންތިހާއަށް ދިޔައެވެ.\n"މަށަށް ހަމަ ޔަޤީން އެ ކުއްޖާގެ މޫނާއި މަލީޝާ ގެ މޫނާ ހަމަ އެއްވެސް ތަފާތެއް ނެތްކަން. އެހެންވީމާ އެއީ މަލީ..... ޔާ ރައްބީ. ނޫން، ނޫން..... އެއީ މަލީޝާ ގެ ކޮއްކޮ ގެ ހަށިގަނޑު!!؟؟؟!!" ޝިފާ އަށް ހަޅޭއް ލަވައިގަނެވުނެވެ.